**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουλίου 2022, ημέρα Παρασκευή και ώρα 14.50΄, στην Αίθουσα της Γερουσίαςτου Μεγάρου της Βουλής**,** συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις». (3η συνεδρίαση)

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, ο Υφυπουργός Παιδείας και Θρησκευμάτων, κ. Ευάγγελος (Άγγελος) Συρίγος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων της Βουλής, με θέμα ημερήσιας διάταξης την συνέχιση της επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις». Είναι η 3η συνεδρίαση, η συζήτηση επί των άρθρων.

Ξεκινάμε με την ψήφιση του νομοσχεδίου επί της αρχής.

Ο κύριος Μπαραλιάκος έχει το λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας):** Υπέρ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ο κύριος Φίλης έχει το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κατά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Η κυρία Κεφαλίδου έχει το λόγο.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Επί της αρχής επιφύλαξη, κύριε Πρόεδρε. Διευκρίνισα την ψήφο χθες. Δίνουμε λίγο χρόνο στην Υπουργό να ξανασκεφτεί τις παρατηρήσεις μας. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ο κ. Δελής έχει το λόγο.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Καταψηφίζουμε, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Η κυρία Ασημακοπούλου έχει το λόγο.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδικής Αγορήτρια της Ελληνικής Λύσης):** Κύριε Πρόεδρε, επιφυλασσόμαστε για την Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Η κυρία Σακοράφα, όταν έρθει, θα δηλώσει την ψήφο της.

Επομένως, το σχέδιο νόμου του Υπουργείου Παιδείας και Θρησκευμάτων «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις», γίνεται δεκτό, επί της αρχής, κατά πλειοψηφία.

 Θα ξεκινήσουμε με τις τοποθετήσεις των Εισηγητών και των Ειδικών Αγορητών.

Τον λόγο έχει ο Εισηγητής της Πλειοψηφίας, ο κ. Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Το νομοθέτημα είναι ένας νόμος - πλαίσιο για τα ελληνικά ΑΕΙ, που στοχεύει στη θέσπιση ενός πλήρους και ολιστικού πλαισίου, για τη λειτουργία των ελληνικών πανεπιστημίων, αποφεύγοντας φαινόμενα νομοθετικού κατακερματισμού και πολυνομίας.

 Το νομοσχέδιο ξεκινάει με τα δύο πρώτα άρθρα, ορίζοντας το σκοπό και το αντικείμενο των ΑΕΙ, που όχι μόνο ξεπερνούν τις παθογένειες του χθες και ανταποκρίνονται στο σήμερα, αλλά και στρέφουν το βλέμμα στο αύριο, με έμφαση στην αυτονομία, την εξωστρέφεια, τη λειτουργικότητα, την αποτελεσματικότητα και τη διασύνδεσή τους με την κοινωνία και την οικονομία.

Στα άρθρα 3, 4, 5 και 6, ξεκαθαρίζεται η αποστολή των ΑΕΙ, όπως αυτή απορρέει από το σκοπό και το αντικείμενό τους, ως φορείς ποιοτικής εκπαίδευσης, σύγχρονης διδασκαλίας, καινοτόμου έρευνας, συνεργασιών και συνεργειών, με σεβασμό στις ακαδημαϊκές ελευθερίες.

Στο άρθρο 5, περιγράφεται η διαδικασία ίδρυσης, συγχώνευσης, κατάργησης και μετονομασίας ΑΕΙ, προκειμένου τα τμήματα να είναι βιώσιμα και να έχουν επιστημονικό και επαγγελματικό αντίκρισμα.

Το άρθρο 6 αναφέρεται στο ότι παρέχονται νέες προοπτικές στην οργανωτική διάρθρωση των ΑΕΙ, μέσω ίδρυσης παραρτημάτων στην ημεδαπή και αλλοδαπή.

Το Κεφάλαιο Β΄ αφορά στα όργανα διοίκησης των ΑΕΙ.

Τα άρθρα από 7 έως 19 αφορούν τον νέο τρόπο διακυβέρνησης των ελληνικών πανεπιστημίων, με στόχο την ενίσχυση της συλλογικότητας, της λογοδοσίας, της εξωστρέφειας και της αποτελεσματικότητας στον τρόπο λήψης αποφάσεων των ΑΕΙ. Στο Κεφάλαιο Γ’ «Ακαδημαϊκή Διάρθρωση των ΑΕΙ και Όργανά τους», στα άρθρα από 20 έως 40, ρυθμίζονται ζητήματα σχετικά με την εσωτερική ακαδημαϊκή διάρθρωση των ΑΕΙ και αφορούν τις σχολές, τα τμήματα και την ίδρυση, κατάργηση και μεταβολή τους, τον Κοσμήτορα, την Κοσμητεία, το αναπτυξιακό σχέδιο της σχολής, τη Συνέλευση, το Διοικητικό Συμβούλιο, τον Πρόεδρο και τον Αντιπρόεδρο του τμήματος.

Το Κεφάλαιο Δ΄ αναφέρεται στη διαδικασία ανάδειξης εκπροσώπων στα όργανα των ΑΕΙ και τους φοιτητικούς συλλόγους. Συγκεκριμένα, τα άρθρα 41, 42, 43 περιέχουν την κυριότερη καινοτομία, που αφορά στην πιο ουσιαστική εκπροσώπηση των φοιτητών στα όργανα διοίκησης των ΑΕΙ, που καλλιεργεί τις συνεργασίες και τις συμπράξεις των φοιτητών.

Στο Κεφάλαιο Ε’ «Συνεδριάσεις Οργάνων - Δημοσιότητα Ιστότοπου ΑΕΙ», στα άρθρα 44 και 45, προάγεται η διαφάνεια και η λογοδοσία, προβλέποντας ενδεικτικά την υποχρέωση τήρησης ιστοσελίδας, ανά ΑΕΙ.

Στο Κεφάλαιο ΣΤ΄ «Επιμέρους Ακαδημαϊκές και Ερευνητικές Δομές των Ακαδημαϊκών Μονάδων», τα άρθρα 46 έως 62 περιλαμβάνουν, μεταξύ άλλων, το πλαίσιο πανεπιστημιακών εργαστηρίων, κλινικών και μουσείων, τον καθορισμό σύγχρονου και ευέλικτου πλαισίου, καθώς και κανονισμού, με συγκεκριμένα κριτήρια, για την παροχή υπηρεσιών από τα πανεπιστημιακά εργαστήρια σε πολίτες και φορείς, με ή χωρίς αποζημίωση. Η ίδρυση ερευνητικών κέντρων και διιδρυματικών ερευνητικών κέντρων με πανεπιστήμια του εξωτερικού.

Στο Κεφάλαιο Ζ΄ «Γενικές διατάξεις, περί Οργάνωσης και Λειτουργίας Προγραμμάτων Σπουδών», στα άρθρα 63 έως 69, αναφέρονται οι ενδεικτικές καινοτομίες, όπως τα προγράμματα σπουδών, με πιστοποίηση ποιότητας, η σύσταση ιδρυματικού καταλόγου μαθημάτων, που περιλαμβάνει όλα τα μαθήματα υποχρεωτικής επιλογής και ελεύθερης επιλογής, σεμινάρια, εργαστήρια και λοιπές εκπαιδευτικές δραστηριότητες, που παρέχονται, στο πλαίσιο προγραμμάτων σπουδών πρώτου κύκλου του ΑΕΙ, ενώ προβλέπεται ακόμα η χρήση σύγχρονης εξ αποστάσεως εκπαίδευσης και η σύσταση πλατφόρμας ασύγχρονης εξ αποστάσεως εκπαίδευσης, ανά ΑΕΙ.

Το Κεφάλαιο Η΄ αφορά στην οργάνωση και λειτουργία προγραμμάτων πρώτου κύκλου σπουδών, προπτυχιακά προγράμματα. Τα άρθρα 70 έως 78, τα οποία αναφέρουν ενδεικτικά την ίδρυση προγραμμάτων σπουδών από το ΑΕΙ, χωρίς την εμπλοκή του Υπουργείου, κατόπιν πιστοποίησής τους από την ΕΘΑΑΕ, δυνατότητα ίδρυσης περισσοτέρων προπτυχιακών προγραμμάτων σπουδών, ανά τμήμα, εφόσον υπάρχουν διαθέσιμοι πόροι για την υποστήριξη τους, το ελληνικό ERASMUS, θεσμός εσωτερικής κινητικότητας φοιτητών, μεταξύ ομοειδών ή μη προγραμμάτων σπουδών ελληνικών πανεπιστημίων, για ένα ακαδημαϊκό εξάμηνο, δυνατότητα οργάνωσης κοινών προγραμμάτων σπουδών διεπιστημονικού χαρακτήρα και διπλών προγραμμάτων σπουδών, με άλλα τμήματα του ίδιου ή άλλου πανεπιστημίου, εντός ή εκτός Ελλάδας, ελευθερία λήψης μαθημάτων από προγράμματα σπουδών άλλων τμημάτων της ίδιας ή άλλης σχολής του ΑΕΙ.

Το Κεφάλαιο Θ΄ αφορά στην οργάνωση και λειτουργία προγραμμάτων δεύτερου και τρίτου κύκλου σπουδών, μεταπτυχιακά, δηλαδή και διδακτορικά προγράμματα. Στα άρθρα 79 έως 97, αναφέρονται ενδεικτικές καινοτομίες στα μεταπτυχιακά προγράμματα, όπως η δυνατότητα ανάπτυξης συνεργασιών, με ευρωπαϊκούς και διεθνείς φορείς, η δυνατότητα αξιοποίησης εμπειρογνωμόνων και επιστημόνων από την αγορά εργασίας, ιδίως στα διπλώματα μεταπτυχιακών σπουδών, που έχουν αμιγώς επαγγελματικό προσανατολισμό, τη δυνατότητα ίδρυσης επαγγελματικών μεταπτυχιακών, κατόπιν συμφώνου συνεργασίας με φορείς.

Ενδεικτικές καινοτομίες στα διδακτορικά προγράμματα είναι η θεσμοθέτηση βιομηχανικών διδακτορικών. Τα βιομηχανικά διδακτορικά αποτελούν γέφυρα, μεταξύ του πανεπιστημίου, της βιομηχανίας, της έρευνας και της παραγωγής. Τα βιομηχανικά διδακτορικά εκπονούνται, στο πλαίσιο τριμερούς σύμβασης, ανάμεσα σε υποψήφιους διδάκτορες, πανεπιστήμια και επιχειρήσεις.

Στο Κεφάλαιο Ι’ «Προγράμματα Σπουδών Σύντομης Διάρκειας», περιγράφονται, στα άρθρα 98-100, η δυνατότητα ίδρυσης Προγραμμάτων σπουδών δευτερεύουσας κατεύθυνσης, με απονομή διακριτού Τίτλου Σπουδών Εξειδίκευσης, επιτρέποντας στους φοιτητές να αποκτήσουν γνώσεις και δεξιότητες εμβάθυνσης, στο κύριο αντικείμενο σπουδών ή βασικές γνώσεις, σε ένα διαφορετικό γνωστικό αντικείμενο. Επίσης, Πρόγραμμα Παιδαγωγικής και Διδακτικής Εμπειρίας (*Επάρκειας)*, η επιτυχής ολοκλήρωση του οποίου οδηγεί στη χορήγηση Πιστοποιητικού Παιδαγωγικής Επάρκειας. Και, Προγραμμάτων Σπουδών, η επιτυχής ολοκλήρωση των οποίων οδηγεί στη χορήγηση Πιστοποιητικού ψηφιακών δεξιοτήτων, που ισοδυναμεί, με επάρκεια γνώσης ηλεκτρονικών υπολογιστών.

Στο Κεφάλαιο ΙΑ΄ «Οργάνωση και Λειτουργία Ξενόγλωσσων Προγραμμάτων Σπουδών και Συμμετοχή σε Ευρωπαϊκά Πανεπιστήμια». Τα άρθρα 101-111 προβλέπουν σειρά ρυθμίσεων, που διευκολύνουν την Οργάνωση Ξενόγλωσσων Προγραμμάτων Σπουδών, Ξενόγλωσσων Προγραμμάτων Σπουδών Διπλής Ειδίκευσης, Διπλών Ξενόγλωσσων Προγραμμάτων Σπουδών, Θερινών Προγραμμάτων Σπουδών, Διϊδρυματικών Προγραμμάτων Σπουδών, δίνοντας περαιτέρω ώθηση στη διεθνοποίηση και εξωστρέφεια των ελληνικών πανεπιστημίων.

Κεφάλαιο ΙΒ’ «Οργάνωση και Λειτουργία Κέντρων Επιμόρφωσης και Δια Βίου Μάθησης», στα άρθρα 112-123, Πιστοποιητικά για Προγράμματα διά βίου μάθησης, αναβάθμιση του ΚΕΔΙΒΙΜ (*Κέντρου Επιμόρφωσης και Δια Βίου Μάθησης*), με θέσπιση Μητρώων Εκπαιδευτών και εκπαιδευομένων ΚΕΔΙΒΙΜ, πιστοποίηση της ποιότητας των προγραμμάτων τους από την ΕΘΑΑΕ (*Εθνική Αρχή Ανώτατης Εκπαίδευσης*), οργάνωση επιμορφωτικών προγραμμάτων για την κάλυψη αναγκών επιμόρφωσης προσωπικού ιδιωτικών φορέων, απονομή μικροδιαπιστευτηρίων, ανάλογα με το πρόγραμμα.

Το Κεφάλαιο ΙΓ’ μιλάει για την οργάνωση και λειτουργία ακαδημαϊκών βιβλιοθηκών. Τα άρθρα 124-125 περιλαμβάνουν το πλαίσιο, που αφορά στις βιβλιοθήκες των ΑΕΙ.

Στο Κεφάλαιο ΙΔ’ «Θέματα Αποδοχών Εκπαιδευτικού Προσωπικού για την Παροχή Διδακτικού Έργου», τα άρθρα 126 και 127 ρυθμίζουν την υποχρέωση κατάρτισης Κανονισμού αποδοχών για την παροχή διδακτικού έργου σε προγράμματα, όπου προβλέπεται η καταβολή τελών φοίτησης.

Στο Κεφάλαιο ΙΕ’ «Κέντρα υποστήριξης του προσωπικού και των φοιτητών των ΑΕΙ, με τα άρθρα 128 – 130, σε κάθε ΑΕΙ, συστήνεται Κέντρο Ψυχολογικής και Συμβουλευτικής Υποστήριξης, Κέντρο Υποστήριξης Διδασκαλίας και Μάθησης, Γραφείο με τίτλο «Συνήγορος του Φοιτητή».

Στο Κεφάλαιο ΙΣΤ’ «Πανεπιστημιακά Κέντρα Έρευνας και Καινοτομίας», τα άρθρα 131-137 περιγράφουν την απόφαση της Συγκλήτου να ιδρύεται, σε κάθε Ανώτατο Εκπαιδευτικό Ίδρυμα, πανεπιστημιακό Κέντρο Έρευνας και Καινοτομίας.

Στο Κεφάλαιο ΙΖ’ «Διαδικασία εκλογής και εξέλιξης μελών ΔΕΠ», τα άρθρα 138-153 ορίζουν τον τρόπο, με τον οποίο εκλέγονται και εξελίσσονται, σήμερα, μέλη ΔΕΠ, που αποτελεί, μια από τις σημαντικότερες παθογένειες του ελληνικού πανεπιστημίου.

Στο Κεφάλαιο ΙΗ’, με τα άρθρα 154-175 -υπηρεσιακή κατάσταση, δικαιώματα και υποχρεώσεις μελών ΔΕΠ, λοιπές κατηγορίες διδακτικού προσωπικού των ΑΕΙ, πρόσθετο διδακτικό και ερευνητικό προσωπικό - προβλέπουν την ενίσχυση του ανθρώπινου δυναμικού των ΑΕΙ για εκπαιδευτικούς και ερευνητικούς σκοπούς. Επίσης, περισσότερη ευελιξία στο πλαίσιο επιλογής και απασχόλησης των ερευνητικών ομάδων, πιο απλές διαδικασίες για μετακινήσεις μελών ΔΕΠ, στο πλαίσιο συγχρηματοδοτούμενων έργων, προγραμμάτων και έργων χρηματοδοτούμενων από εθνικούς πόρους, πιο σαφές και ευέλικτο πλαίσιο ρυθμίσεων, για την παράλληλη και πρόσθετη απασχόληση, που ενισχύει τις ακαδημαϊκές ερευνητικές και επαγγελματικές προοπτικές της ακαδημαϊκής κοινότητας.

Τα άρθρα 176 έως 194 περιλαμβάνουν το νέο πλαίσιο πειθαρχικού δικαίου μελών ΔΕΠ, ΕΕΠ, ΕΔΙΠ και ΕΤΕΠ των ΑΕΙ, που ανταποκρίνεται, στο σύγχρονο πλαίσιο υποχρεώσεων και δικαιωμάτων τους, για πειθαρχικά παραπτώματα, πειθαρχικές ποινές, προϋποθέσεις παραγραφής, έναρξη και λήξη πειθαρχικής ευθύνης, διαδικασία πειθαρχικής δίωξης κλπ.

Στο Κεφάλαιο ΚΒ’ «Πειθαρχικό δίκαιο φοιτητών», τα άρθρα 195-205 είναι, στην ουσία, η κωδικοποίηση του υφιστάμενου πειθαρχικού δικαίου των φοιτητών.

Το Κεφάλαιο ΚΓ΄ περιλαμβάνει τα άρθρα 206 έως 214 «οργανωτική διάρθρωση των Α.Ε.Ι.» και τα άρθρα 206-214, τα άρθρα 215-216 «θέματα διασφάλισης ποιότητας και στρατηγικού σχεδιασμού», τα άρθρα 217 έως 222 «συμβουλευτικές επιτροπές» και τα άρθρα 223 ως 228 «τα θεσμικά εργαλεία».

 Στο Κεφάλαιο ΚΖ΄ «οργάνωση και λειτουργία ειδικών λογαριασμών κονδυλίων έρευνας», στα άρθρα από 229 ως 259 περιγράφεται και καταγράφεται μείωση γραφειοκρατίας και απλούστευση των διαδικασιών προμήθειας ειδών και υπηρεσιών, που είναι αναγκαία για την εκτέλεση ερευνητικών έργων που εκπονούνται, μέσω των ΕΛΚΕ.

Κεφάλαιο ΚΗ΄, τα άρθρα 260 έως 266 ορίζουν το «νέο πλαίσιο οργάνωσης και λειτουργίας των εταιρειών αξιοποίησης και διαχείρισης της περιουσίας των Α.Ε.Ι.», σύμφωνα με τα πρότυπα οργάνωσης και λειτουργίας ανωνύμων εταιρειών, συμφερόντων του δημοσίου τομέα.

 Στο Κεφάλαιο ΚΘ΄, το άρθρο 267 αναφέρεται στην «ίδρυση οργάνωση και λειτουργία και αξιολόγηση των ερευνητικών πανεπιστημιακών ινστιτούτων».

 Στο Κεφάλαιο Λ΄, «θέματα ηθικής και δεοντολογίας της έρευνας», με τα άρθρα 277 ως 282, σε κάθε Α.Ε.Ι. και σε κάθε ερευνητικό κέντρο και τεχνολογικό κέντρο, συνιστάται και λειτουργεί Επιτροπή Ηθικής και Δεοντολογίας της Έρευνας.

 Στο Κεφάλαιο ΛΑ΄, «θέματα φοιτητικής μέριμνας και λοιπά φοιτητικά θέματα», το άρθρο 283 περιλαμβάνει τον ισορθολογισμό του θεσμού χορήγησης απαλλαγής από τα τέλη φοίτησης για τα προγράμματα μεταπτυχιακών σπουδών, που προβλέπουν τέλη φοίτησης. Το άρθρο 284 αναφέρεται στους «φοιτητές προγραμμάτων σπουδών πρώτου, δεύτερου και τρίτου κύκλου των Α.Ε.Ι.», που δεν έχουν άλλη ιατροφαρμακευτική και νοσοκομειακή περίθαλψη, δικαιούνται πλήρη ιατροφαρμακευτική και νοσοκομειακή περίθαλψη, στο Εθνικό Σύστημα Υγείας, με κάλυψη των σχετικών δαπανών από τον Εθνικό Οργανισμό Παροχής Υπηρεσιών Υγείας. Στο άρθρο 285, υπάρχει πρόβλεψη για «ηλεκτρονικό σύγγραμμα», αξιοποιώντας τις δυνατότητες ψηφιακής εποχής. Το άρθρο 286 κωδικοποιεί τη «λειτουργία των φοιτητικών συλλόγων και την ανάδειξη των οργάνων των φοιτητικών συλλόγων», που δύναται να πραγματοποιείται ηλεκτρονικά, εφόσον αυτό προβλέπεται στο καταστατικό του συλλόγου.

 Το Κεφάλαιο ΛΒ΄ περιλαμβάνει λοιπές «ρυθμίσεις αρμοδιότητας της Γενικής Γραμματείας Ανώτατης Εκπαίδευσης». Τα άρθρα 287 έως 296, ενδεικτικά αναφέρονται στο πλαίσιο για την «ακαδημαϊκή ταυτότητα ως μέσο φυσικής ταυτοποίησης και ψηφιακής αυθεντικοποίησης του κατόχου» και στη δυνατότητα συμμετοχής των πανεπιστημίων σε εταιρικά σχήματα και εμπορικές εταιρείες.

 Στο Μέρος Β΄, «Ακαδημαϊκή αναγνώριση τίτλων σπουδών της αλλοδαπής, περιλαμβάνει τον εκσυγχρονισμό του Δ.Ο.Α.Τ.ΑΠ.», περιγράφεται η διαδικασία αναγνώρισης πτυχίων στα πανεπιστήμια του εξωτερικού, ώστε να γίνεται πιο γρήγορη και αποτελεσματική, φιλική προς τον πολίτη.

 Στην πράξη, είναι οι αλλαγές, που απλοποιούν και επιταχύνουν αισθητά τη διαδικασία, για τους αποφοίτους πανεπιστημίων του εξωτερικού, που θέλουν να αναγνωρίσουν τα πτυχία τους, για να εργαστούν στην Ελλάδα.

 Στο Τρίτο Μέρος του νομοσχεδίου «Εκκλησιαστικές επαρχίες του Οικουμενικού Πατριαρχείου στη Δωδεκάνησο» και άλλες διατάξεις, στο Κεφάλαιο Α΄, «Εκκλησιαστικές επαρχίες του Οικουμενικού Πατριαρχείου στη Δωδεκάνησο», τα άρθρα 317 ως 346 περιγράφουν το «Νομικό καθεστώς των επαρχιών του Οικουμενικού θρόνου της Δωδεκανήσου», το οποίο παρέμεινε αρίθμηστο από το 1947, σε αντίθεση με τα συμβαίνοντα για την Εκκλησία της Ελλάδος και την Εκκλησία της Κρήτης. Το παρόν νομοθέτημα έχει ιστορικό χαρακτήρα και υλοποιεί την αρχή των διακριτών ρόλων. Αποτελεί καρπό πολύχρονης εργασίας των υπηρεσιών του Υπουργείου Παιδείας και Θρησκευμάτων και ειλικρινούς συνεργασίας με το Οικουμενικό Πατριαρχείο και επιλύει μια εκκρεμότητα 75 ετών. Το παρόν νομοθέτημα αποτελεί τη μεγαλύτερη και σημαντικότερη μεταρρύθμιση για τα θέματα της Ορθόδοξης Εκκλησίας, στην Ελλάδα, μετά το 1977 και την καταψήφιση του καταστατικού χάρτη της Εκκλησίας της Ελλάδος.

 Στο Κεφάλαιο Β, «Λοιπές ρυθμίσεις αρμοδιότητας της Γενικής Γραμματείας Θρησκευμάτων», στα άρθρα από 347 έως 353, ρυθμίζονται σημαντικότερα ζητήματα για τις οργανικές θέσεις των κληρικών.

Το νομοσχέδιο προχωρεί σε νομοθετική επικαιροποίηση, ώστε να αντιστοιχηθεί ο αριθμός των κληρικών, που μισθοδοτούνται από το κράτος και έχει εκδοθεί ΦΕΚ διορισμού τους, με τις οργανικές θέσεις, που έχουν συσταθεί μόνιμος. Το Υπουργείο Παιδείας και Θρησκευμάτων προχωρά σε επιπλέον νομοθετικές ρυθμίσεις, με στόχο τον εξορθολογισμό των σχέσεων Πολιτείας – Εκκλησίας, στο πλαίσιο των διακριτών ρόλων και ως προς την πρόσληψη κληρικών. Η λύση αυτή δεν προκαλεί καμία επιβάρυνση στον προϋπολογισμό, εξασφαλίζει τα εργασιακά, ασφαλιστικά και συνταξιοδοτικά δικαιώματα των ιερέων, που έχουν φέρει διορισμό και μισθοδοτούνται από το δημόσιο.

Στο Τέταρτο Μέρος, «Λοιπές ρυθμίσεις του Υπουργείου Παιδείας και Θρησκευμάτων», στα άρθρα 354 έως 385, έχουμε κάποιες ενδεικτικές ρυθμίσεις για την ενίσχυση του ολοήμερου σχολείου. Πρόκειται για πρόσληψη, με δύο πτυχές. Πότε ξεκινάει και με τι κριτήρια μπορεί ένα παιδί να εγγραφεί στο ολοήμερο. Την ηλεκτρονική έκδοση τίτλων του Εθνικού Οργανισμού Πιστοποίησης Προσόντων και Επαγγελματικού Προσανατολισμού, ενώ προβλέπεται ένα ενιαίο αντικειμενικό πλαίσιο για την εισαγωγή σπουδαστών στα τμήματα. Ο νέος τρόπος εισαγωγής θα ισχύει από τις πανελλαδικές εξετάσεις του 2024 και εφεξής.

Στα άρθρα 286 έως 442, έχουμε εξουσιοδοτικές διατάξεις. Από το 423 έως 459 μεταβατικές διατάξεις. Τα άρθρα 460 ως 463 εμπεριέχουν διατάξεις που καταργούνται και το 364 περιγράφει την έναρξη ισχύος του παρόντος νομοσχεδίου. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε συνάδελφε. Κυρία Σακοράφα, πριν προχωρήσουμε με τον επόμενο Εισηγητή, θα θέλατε να διευκρινίσετε την ψήφο του ΜέΡΑ25, επί της αρχής;

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Το είπα στην ομιλία μου, κύριε Πρόεδρε. Καταψηφίζουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ. Απλά επιβεβαιώσαμε την ψήφιση στην αρχή της συνεδρίασης και γι’ αυτόν τον λόγο σας το ζητάω.

Συνεχίζουμε με τον Εισηγητή της Μειοψηφίας, τον κ. Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε. Η εικόνα μιας αίθουσας, με υπερεκπροσώπηση του εκκλησιαστικού θεσμού, μιλήσανε 40 με 50 λεπτά οι εκπρόσωποι, περίπου μια ώρα, και την απόλυτη έλλειψη εκπροσώπησης φοιτητών και φοιτητριών, δείχνει μια Ελλάδα στραμμένη προς το παρελθόν, μια Ελλάδα, που φοβάται να αντικρίσει το καθαρό πρόσωπο του μέλλοντός της. Είναι μια επιλογή και αυτή. Μια επιλογή, που σφραγίζει αρνητικά τη συζήτηση επί του νομοσχεδίου. Ενός νομοσχεδίου, που συνάντησε, κατά την ακρόαση των φορέων, την οριστική, αμετάκλητη και κάθετη αντίδραση των πανεπιστημιακών φορέων, με εξαίρεση, πρόσωπα, που έχουν διοριστεί από την Κυβέρνηση σε θέσεις, όπως ο Πρόεδρος του ΔΟΑΤΑΠ, για παράδειγμα.

Οι εκλεγμένοι από την πανεπιστημιακή κοινότητα εκπρόσωποι, είτε ο Πρόεδρος της Συνόδου των Πρυτάνεων, είτε οι ομοσπονδίες είχαν μια καθαρή εναντίωση στο νομοσχέδιο. Δεν την ακούει η Κυβέρνηση. Λέει, ότι διαφωνούν στο ένα δέκατο, στα εννέα δέκατα συμφωνούν. Μα, άλλα σας είπαν. Τους ακούσατε; Ήταν καταλυτική η κριτική και του Προέδρου των Πρυτάνεων και των υπολοίπων, που μίλησαν. Καταλυτική κριτική ! Αν, τώρα, βέβαια, συγκρίνουμε τη σημερινή διαβούλευση με αυτήν, που έγινε, τη Δευτέρα, που μας πέρασε, σε αυτή την Αίθουσα, με τον Πρόεδρο του ΣΥΡΙΖΑ, τον Αλέξη Τσίπρα και με όλους τους φορείς, που ήρθαν εδώ, θα καταλάβετε μια διαφορά, που δείχνει μια διαφορά αντίληψης στο πως συζητάμε, με την ακαδημαϊκή κοινότητα και πως λαμβάνουμε σοβαρά υπόψιν τις απόψεις τους και τη δράση τους.

Άρα, λοιπόν, συνεχίζετε απομονωμένοι από την πανεπιστημιακή κοινότητα και καταφεύγετε σε ένα τρικ στις δημοσκοπήσεις, με προβληματικά και απολύτως παραπλανητικά ερωτήματα. Μας φέρατε τη δημοσκόπηση και εδώ και στον Τύπο, τις προηγούμενες ημέρες, περίπου ως την Αιτιολογική Έκθεση του περιβόητου νομοσχεδίου σας, που απορρίπτουν όλοι οι πανεπιστημιακοί και οι φοιτητές.

Αυτό δείχνει μια θεσμική υποτίμηση του Κοινοβουλίου και λυπούμαι, διότι εσείς εμφανίζεστε ως φιλελεύθεροι, η Κυβέρνησή σας.

Μας φέρατε εδώ μια δημοσκόπηση, που καθίσταται αυτονόητα άκυρη, εφόσον πουθενά δεν περιλαμβάνει το ερώτημα «πόσοι από τους συμμετέχοντες στην έρευνα γνωρίζουν ή έχουν μελετήσει το νομοσχέδιό σας» - και δεν θα μπορούσε να το γνωρίζουν, γιατί δεν είχε δημοσιοποιηθεί! Και, μετά τη δημοσιοποίηση του, έχουμε άλλο ένα νομοσχέδιο, το οποίο ενσωματώνεται στο ήδη δημοσιευθέν νομοσχέδιο! Δηλαδή, αυτή η κακή νομοθέτηση δεν επιτρέπει στον πολίτη να έχει μια γνώση των βασικών ζητημάτων του νομοσχεδίου σας. Και, βεβαίως, τα ερωτήματα, τα οποία υπάρχουν στη δημοσκόπηση, είναι περιφερειακά, μικρότερης σημασίας, από τα κεντρικά ζητήματα, που απασχολούν το πανεπιστήμιο. Λέω «μικρότερης», για να καταλάβει η κυρία Υπουργός, ότι το «ήσσονος» σημαίνει «μικρότερης». Το έλεγε εχθές σαν εύρημα, μικρότερης – ήσσονος – σημασίας, σε σχέση με το ποιος, πώς εκλέγονταν τα πανεπιστημιακά όργανα; Πώς λειτουργούν τα προγράμματα σπουδών, πώς τα βιβλία και λοιπά κλπ. είναι μικρότερης σημασίας, σημαντικά ζητήματα. Καμία αντίρρηση. Κάθε θέμα, το οποίο προσθέτει κάτι στο πανεπιστήμιο, σημαντικό είναι. Αλλά κάνουμε ιεράρχηση προβλημάτων. Δεν φτιάχνουμε, για παράδειγμα, νομοσχέδιο για την ψυχολογική στήριξη των φοιτητών. Είναι κι αυτό ένα παρεμφερές θέμα, που μπαίνει στο νομοσχέδιο, αν και υπήρχαν αυτές οι δυνατότητες δομών, στα πανεπιστήμια, όπως επίσης και άλλα ζητήματα.

Όπως δίνει τη δυνατότητα ενός φοιτητή να παίρνει μάθημα από άλλο τμήμα. Υπάρχει, όμως, δυνατότητα στο πανεπιστήμιο και δεν εφαρμόζεται σε ευρεία κλίμακα. Είναι αλήθεια, αλλά υπάρχει, δεν νομοθετείται τώρα, από εσάς. Όπως είναι επίσης το ονομαζόμενο «ERASMUS εσωτερικού», δηλαδή, η δυνατότητα να πηγαίνει ένας μαθητής και να κάνει ένα εξάμηνο σε ένα παρεμφερές τμήμα, μέσα στη χώρα και όχι μόνο στο εξωτερικό. Είναι καλό μέτρο; Υπό προϋποθέσεις, ναι. Η βασική προϋπόθεση οποιουδήποτε, έστω και καλού μέτρου, δευτερεύουσας σημασίας στα πανεπιστήμια, είναι ο τρόπος λειτουργίας των πανεπιστημίων. Εάν τα πανεπιστήμια λειτουργούν, με αυταρχικό τρόπο, με συγκεντρωτικό τρόπο, χωρίς σεβασμό του ακαδημαϊκού ύφους και του αυτοδιοίκητου των πανεπιστημίων, τότε, οποιοδήποτε μέτρο δεν μπορεί να αποδώσει. Αν τα πανεπιστήμια λειτουργούν, με υποχρηματοδότηση και με υποστελέχωση, αν, δηλαδή, είναι καταδικασμένα σε μία πενία, σε μια διαρκή λιτότητα και φτώχεια, αν τα πανεπιστήμια ζουν τη συνεχή γήρανση των πανεπιστημιακών, δεν μπορεί να λειτουργούν.

Αυτά είναι τα κύρια ζητήματα και σε αυτά κρινόμαστε: Υποστελέχωση, υποχρηματοδότηση. Δεν το λέω εγώ αυτό, δεν το λέει ο ΣΥΡΙΖΑ. Δεν το λένε μόνο οι φοιτητές «οι κακοί φοιτητές, οι τεμπέληδες», όπως λέτε. Το είπαν σήμερα οι Πρυτάνεις και όλοι οι φορείς. Η Κυβέρνηση, ο κύριος Γεωργιάδης, το έχει πει 15.000 φορές. Η Κυβέρνηση σας! Έχετε άλλη θέση εσείς από τον κ. Γεωργιάδη; Είσαστε κι εσείς μέσα στην ίδια Κυβέρνηση. Πολλοί Υπουργοί σας έχουν πει τη λέξη «τεμπέληδες φοιτητές» και γι’ αυτό θέλουν να τους διαγράψετε κιόλας. Η έννοια της διαγραφής των φοιτητών στηρίζεται πάνω στην ιδεολογία ότι πολλοί φοιτητές είναι τεμπέληδες. Αυτό είναι ακριβώς. Και εσείς, λοιπόν, το υπονοείτε. Προχωρώ. Μετά θα μιλήσετε και να μην φύγετε κιόλας, όπως χθες. Να ακούσετε την απάντηση, αν χρειαστεί.

Άρα, λοιπόν, το ερώτημα, το οποίο σήμερα υπάρχει και είναι σημαντικό, είναι με ποιον τρόπο διοικούνται τα πανεπιστήμια. Θα διοικούνται, με βάση το αυτοδιοίκητο, που είναι πλήρες, σύμφωνα με το Σύνταγμα; Πρώτη ερώτηση. Όχι.

Δεύτερον, η εισαγωγή εξωπανεπιστημιακών παραγόντων στη διοίκηση των πανεπιστημίων, που αφορά και στην ακαδημαϊκή λειτουργία τους, διότι τα Συμβούλια Διοίκησης είναι συμβούλια, τα οποία θα αποφασίζουν για τα γνωστικά αντικείμενα και θα αποφασίζουν, επίσης, για το θέμα των εκλεκτορικών σωμάτων. Τα Συμβούλια Διοίκησης δηλαδή, για αμιγώς ακαδημαϊκά ζητήματα. Και σε αυτά τα συμβούλια θα συμμετέχουν εξωπανεπιστημιακοί φορείς, οι οποίοι έχουν εκπροσώπους, που θα έχουν το πολύ - πολύ ένα παραδοσιακό δίπλωμα, όχι διδακτορικό. Ένα δίπλωμα ! Μπορεί να είναι από διευθυντές επιχειρήσεων ή να είναι οτιδήποτε, όμως, άσχετοι με τη λειτουργεία του πανεπιστημίου και με χαμηλότερα τυπικά προσόντα, έναντι των άλλων πανεπιστημιακών. Και αυτοί θα έχουν αρμοδιότητα να εκλέγουν τον Πρύτανη. Με ποια κριτήρια; Να εκλέγουν τον Πρύτανη, χωρίς να έχουν ακαδημαϊκή δυνατότητα ισότιμη και να προσδιορίζουν ακαδημαϊκά αντικείμενα στη λειτουργία του πανεπιστημίου.

 Είναι αυτό άνοιγμα του πανεπιστημίου στην κοινωνία; Όχι. Είναι υπαγωγή του πανεπιστημίου στη «ζούγκλα» της αγοράς και αυτό φαίνεται και από την αντίληψη για τα βιομηχανικά διδακτορικά, όπου θα γίνεται έρευνα στις επιχειρήσεις για τα συμφέροντα των επιχειρήσεων και όχι για τη συνολική πρόοδο του πανεπιστημίου και της κοινωνίας και της οικονομίας μας. Φαίνεται από τις επώνυμες έδρες, όπως τις καθορίζετε, φαίνεται από σειρά πραγμάτων. Ακόμα-ακόμα, όπου ο καθηγητής θα έχει και ως κριτήριο για την εξέλιξή του την επιχειρηματική δραστηριότητα. Αυτό, λοιπόν, είναι το πανεπιστήμιο, που έχετε στο μυαλό σας, το πανεπιστήμιο - επιχείρηση. Για να λειτουργήσει, πρέπει να σπάσει, να διαλύσει, την παράδοση της ακαδημαϊκής λειτουργίας και του αυτοδιοίκητου του πανεπιστημίου. Αυτό σημαίνει το Συμβούλιο Διοίκησης, που εσείς σήμερα νομοθετείτε.

Μα, μου λέτε, το ακούσαμε νωρίτερα, ότι: «Και σε άλλα μέρη του κόσμου γίνεται αυτό». Να δεχθώ ότι γίνεται και σε άλλα μέρη του κόσμου, όπου υπήρχαν, όμως, άλλες παραδόσεις. Όχι η παράδοση του Πανεπιστημίου της Κεντρικής Ευρώπης, η οποία υπάρχει στη χώρα μας, εδώ και 150 χρόνια, από το 1837, που ιδρύθηκε, το Αθήνησι Πανεπιστήμιο. Αν αντιγράφετε, λοιπόν, πρέπει να αντιγράφετε, αξιοποιώντας όλες τις συνθήκες και όλες τις εμπειρίες. Το Πανεπιστήμιο στην Κεντρική Ευρώπη και στην Ελλάδα συγκροτείται, στη βάση της σωματειακής αντίληψης, της εκπροσώπησης και όχι της διαχείρισης της περιουσίας. Επ’ αυτού σας παραπέμπω σε μια εξαιρετική μελέτη, που έχει κάνει ο πρώην Πρόεδρος της Δημοκρατίας, καθηγητής Προκόπης Παυλόπουλος. Περαιτέρω δεν συνεχίζω. Να την διαβάσετε, έχει ενδιαφέρον.

Άρα, λοιπόν, απ’ όσα ακούσαμε σήμερα, εδώ, εξαιρουμένων των δημοσκοπήσεων της συμφοράς, στην οποία αναφερθήκατε, από τους εκπροσώπους των φορέων, είστε μόνοι σας. Νομοθετείτε απομονωμένοι. Εντάξει. Πιστεύετε ότι αν δεν γίνουν εκλογές τώρα, όπως λέει ο Πρωθυπουργός, θα τη γλιτώσετε; Θα ξεχάσουν οι άνθρωποι των πανεπιστημίων τι υφίστανται και τώρα και τι υπέστησαν τόσα χρόνια; Θα το δούμε. Δεν ξεχνιούνται μερικά πράγματα. Μπροστά μας τα έχουμε. Η συναίνεση, λοιπόν, δεν υπήρξε και αυτό το λένε όλοι με πρώτους-πρώτους τους πρυτάνεις. Μπορεί να εφαρμοστεί ένα νομοσχέδιο στα πανεπιστήμια, χωρίς συναίνεση; Με βία, με αυταρχισμό. Μπορεί. Πολλών ειδών αυταρχισμοί, αλλά τελικά, όμως, θα καταπέσει.

Είπε ο κύριος Πρωθυπουργός ότι αυτή η μάχη είναι μια ιδεολογική μάχη. Αν ακούσατε τους εκπροσώπους των πανεπιστημίων, σήμερα, θα καταλάβετε ότι αυτή τη μάχη την έχετε χάσει και ότι η κατασυκοφάντηση του πανεπιστημίου αρχίζει σιγά-σιγά να δημιουργεί αντιδράσεις, αντιστάσεις εντός και εκτός των πανεπιστημίων.

Σχετικά, τώρα, με τα θέματα, τα οποία περιλαμβάνονται στο νομοσχέδιο. Θα ήθελα να αρχίσω από δύο ζητήματα. Το ένα είναι εκτός διαβούλευσης, άλλο κι αυτό, εκτός δημόσιας διαβούλευσης, τελευταία στιγμή «φυτευτό» στο νομοσχέδιο. Ένα θέμα, που απασχολεί την πανεπιστημιακή κοινότητα και τους εκπαιδευτικούς, πολλά χρόνια. Και εμείς το αντιμετωπίζαμε το ζήτημα αυτό, με διάλογο με τους φορείς. Είναι το θέμα της διδακτικής και εκπαιδευτικής επάρκειας. Αναμφίβολα, ένα σημαντικό θέμα, που έχει, όμως, πολλούς τρόπους, για να επιλυθεί και να αντιμετωπιστεί. Επιλέγετε τον χειρότερο και ο χειρότερος είναι ότι βγάζετε το ζήτημα αυτό από τα πανεπιστήμια, από το προπτυχιακό επίπεδο, αυξάνετε το χρόνο, που χρειάζεται, για να υπάρξει αυτή, τον διπλασιάζετε, αυτή η επάρκεια και ταυτοχρόνως δεν λύνετε κρίσιμα ζητήματα. Πρώτον, χρηματοδότηση. Ποιος θα πληρώνει αυτά τα προγράμματα, τα οποία εισηγείστε; Μιλάτε για ΕΛΚΕ. Αυτό σημαίνει ιδιωτικοποίηση, σημαίνει δίδακτρα. Αν η χρηματοδότηση πηγαίνει στους ΕΛΚΕ, αυτό σημαίνει δίδακτρα. Άρα, λοιπόν, καλείτε τον κόσμο, τους νέους εκπαιδευτικούς, να έχουν επάρκεια, εκπαιδευτική διδακτική, να πληρώσουν δίδακτρα στα προγράμματα, τα οποία προτείνετε.

Ακόμα, τι θα κάνετε με τους πτυχιούχους των ξένων πανεπιστημίων, που δεν έχουν ισότιμα πτυχία με τα δημόσια πανεπιστήμια της Ελλάδας; Θα παίρνουν μέρος στη διαδικασία της επάρκειας; Αυτό το απάντησε, από ό,τι άκουσε, ο κ. Καλογήρου. Μας είπε ότι τα τριετή πτυχία του εξωτερικού, στην Ελλάδα, μπορούν, με συνοπτικές διαδικασίες, να θεωρηθούν ότι είναι ισότιμα με τα τετραετή και για τα πενταετή, που έχουμε στην Ελλάδα, θα τους δώσουμε μια δυνατότητα μεταπτυχιακού, μιας εργασίας, για να μπορούν γρήγορα να υπάρξει ισοτιμία, τα είπε ο κ. Καλογήρου αυτά. Αυτό πιστεύω είναι ένα μεγάλο πρόβλημα. Ένα μεγάλο πρόβλημα υποτίμησης των ελληνικών πανεπιστημίων και διάλυσης της εκπαίδευσης υπέρ των κολεγίων και υπέρ της ιδιωτικής εκπαίδευσης. Μην μου πείτε ότι το τριετές αφορά το εξωτερικό μόνο, σε λίγο θα αφορά και το εσωτερικό, μέσα από τη διαδικασία του franchise. Αυτό το κόλπο είναι γνωστό. Άρα, επαναλαμβάνω, είναι αναγκαία η διαδικασία της επάρκειας, αλλά όχι, όπως την κάνατε εσείς. Ο ΣΥΡΙΖΑ στηρίζει την πρόταση, που είχε διατυπώσει η Επιτροπή, η Σύνοδος των Πανεπιστημιακών Τμημάτων της χώρας, που δυστυχώς δεν τους καλέσατε να τους ακούσουμε, αν και το προτείναμε, για να μας αναπτύξουν την πρότασή τους. Μία πρόταση, που σέβεται την έννοια της επάρκειας και την έννοια του πανεπιστημίου.

 Ένα άλλο θέμα, το οποίο υπάρχει και είναι από τα κομβικά ζητήματα, είναι το ζήτημα των έξι διαφορετικών πτυχίων, που εισάγονται, στα πανεπιστήμια. Το έχουμε αναφέρει αναλυτικά. Υπάρχει κίνδυνος να πάμε σε κατάτμηση τμημάτων. Στην ουσία, εκεί θα οδηγηθούμε. Καταλύεται η επιστημονική πειθαρχία. Έχουμε πτυχία, τα οποία οδηγούν σε ποτ - πουρί προγράμματα. Είναι προφανές ότι δεν δημιουργεί θετική εξέλιξη και αντίκτυπο για τα ελληνικά πανεπιστήμια αυτού του είδους η επιλογή, που κάνετε. Μα, θα μου πείτε και αλλού στο εξωτερικό γίνεται. Όχι παντού, όχι κυρίως και όχι στα σοβαρότερα πανεπιστήμια. Ψωνίζετε ό,τι βολεύει, ένα μοντέλο – πανεπιστήμιο, που υπάγεται στους νόμους της αγοράς και αυτή η πολυδιάσπαση των πτυχίων έχει επιπτώσεις και στα επαγγελματικά δικαιώματα των φοιτητών. Μην συγχέουμε αυτά τα πτυχία πολλών ταχυτήτων, με την αναγκαία διεπιστημονικότητα, η οποία, σήμερα, μπορεί να υπηρετηθεί από τα πανεπιστήμια στη χώρα μας.

Ειπώθηκαν και άλλα πράγματα από τη διαβούλευση, που ακούσαμε. Δεν θέλω να επεκταθώ περισσότερο. Απλώς, πιστεύω ότι υπάρχουν ορισμένα ζητήματα στην κατ’ άρθρον συζήτηση, που θέλω να αναφερθώ. Η κατάργηση του αυτοδιοίκητου προκύπτει και από το άρθρο, με το οποίο οποιαδήποτε αλλαγή, ίδρυση, συγχώνευση και κατάργηση της ακαδημαϊκής μονάδας πραγματοποιείται, με προεδρικό διάταγμα, χωρίς τη σύμφωνη γνώμη της Συγκλήτου.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ισχύει εδώ και 1,5 χρόνο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Με δικό σας νόμο, αυτό σας λέω. Ενώ ο ΣΥΡΙΖΑ έλεγε, μετά από σύμφωνη γνώμη της Συγκλήτου, το τόνιζε, σύμφωνη γνώμη της Συγκλήτου, άρα, σεβόταν την αυτοδιοίκηση των πανεπιστημίων, εσείς λέτε, με απλή γνώμη της Συγκλήτου, που τη γράφανε στα παλιά τους τα παπούτσια. Πράγματι, το είχατε κάνει, πριν από ένα χρόνο. Είναι επανάληψη κωδικοποίηση αυτών των ρυθμίσεων, που είναι κατά του αυτοδιοίκητου. Είναι μια ολιγαρχική δομή διοίκησης τα όργανα διοίκησης, που έχετε κάνει, με τα μη εκλεγμένα εξωτερικά μέλη, με το διορισμό των κοσμητόρων, με το διορισμό των αντιπρυτάνεων. Στην ουσία, έχετε κάνει ένα όργανο διοίκησης, που θα φανεί στην πράξη ότι δε θα έχει καμία, όχι δημοκρατική νομιμοποίηση, αλλά και ικανότητα λειτουργίας ενός ευαίσθητου θεσμού, όπως είναι το πανεπιστήμιο.

 Επίσης, μια σειρά από άρθρα, 138 - 161 και 170, όπως επίσης και 7 - 40 και 46 – 62, ενισχύουν, με μια αυστηρή ιεραρχική δομή, μια εξουσία στους καθηγητές πρώτης βαθμίδας. Κατά μία έννοια, έχουμε μια μεταμφιεσμένη εμφάνιση, σε ορισμένες πλευρές της έδρας. Είναι μια διαδικασία, η οποία δίνει στους ομότιμους καθηγητές και τα αφυπηρετήσαντα μέλη του διδακτικού προσωπικού, τη δυνατότητα να υποκαθιστούν τα μεγάλα κενά και να κρατάνε, βεβαίως, την εξουσία, που έχει ένα μεγάλο μέρος παραδοσιακών θέσεων, που θέλουν να κρατούν. Οι επισκέπτες καθηγητές και ερευνητές, είναι ένα μέτρο, το οποίο, εάν εφαρμόζεται σε μεγάλη κλίμακα, ουσιαστικά, είναι ένας τρόπος, για να μην μπορούν νέοι επιστήμονες να βρουν θέση από το εξωτερικό, στα ελληνικά πανεπιστήμια. Θα δούμε και την έκταση αυτού του μέτρου, το οποίο εισηγείστε.

Όσον αφορά στην πραγματοποίηση των μεταπτυχιακών. Σας είπα ότι το ότι αφήνετε χωρίς οροφή το κάθε τμήμα και τον κάθε πανεπιστημιακό να καθορίζει το ύψος των διδάκτρων, αυτό είναι, από πολλές πλευρές, αρνητικό. Είναι αρνητικό, διότι προσανατολίζει τους καθηγητές, ως κύρια επιδίωξή τους, αρμοδιότητά τους, να είναι τα μεταπτυχιακά - γιατί τα μεταπτυχιακά θα είναι «χρυσοτόκος όρνις» - και να αφήνουν τα προπτυχιακά στο «βοηθητικό προσωπικό».

Καταργείτε, επίσης και το κοινωνικό κριτήριο. Μου λέτε, ποιο κοινωνικό κριτήριο; Ο ΣΥ.ΡΙΖ.Α., στο νόμο του έλεγε, ότι το 30% των χρημάτων από τα δίδακτρα των μεταπτυχιακών, θα αφορά μεταπτυχιακούς φοιτητές, οι οποίοι έχουν οικονομικά προβλήματα. Το οικονομικό είναι μέρος του κοινωνικού κριτηρίου. Επαναλαμβάνω, δεν πάτε να βοηθήσετε να μπουν οι πολύτεκνοι και τα ΑμΕΑ στα μεταπτυχιακά. Πάτε να «κόψετε» παιδιά από λαϊκές οικογένειες, που δεν έχουν να δίνουν χιλιάρικα, για να κάνουν ένα μεταπτυχιακό, που έχουν 7,5, που είναι η βάση στα περισσότερα μεταπτυχιακά, δηλαδή, έχουν ικανότητα να παρακολουθήσουν τα μεταπτυχιακά και τα πετάτε απέξω. Και είναι προφανές, γιατί το κάνετε αυτό. Διότι θέλετε να δημιουργήσετε πίεση να πάνε να αγοράσουν μεταπτυχιακά, να πληρώσουν για να κάνουν.

Επίσης, η κατάσταση είναι δυσμενής, δυσμενέστερη και με τις ευέλικτες μορφές απασχόλησης και για το θέμα των ΔΕΠ. Ακούσαμε τι είπε το ΕΔΙΠ. Παρά την ικανοποίηση ενός επιδόματος, η κατάσταση στα πανεπιστήμια του ΕΔΙΠ, είναι μια μετέωρη κατάσταση. Ακούσαμε το ΕΕΠ. Ακούσαμε το ΕΤΕΠ. Μεγάλα προβλήματα. Και εξίσου μεγάλα προβλήματα απασχόλησης ευέλικτης έχουν και οι εργαζόμενοι, στα ερευνητικά έργα του ΕΛΚΕ. Πειθαρχικά και τιμωρητικά εκλεκτορικά σώματα. Ανέφερα και νωρίτερα, για να μην επεκταθώ ότι το πειθαρχικό και η τιμωρία είναι η βάση για τη λειτουργία του πανεπιστημίου για εσάς. Ο φόβος. Ο αυταρχισμός κάθε μορφής, με ακραία του μορφή, την πανεπιστημιακή αστυνομία.

 Επίσης, μιας και αναφέρεστε στα φοιτητικά ζητήματα, να σας πω, ότι στο νόμο του ΣΥ.ΡΙΖ.Α., στον 4485/2017, πουθενά, δεν αναφέρεται ενιαίο ψηφοδέλτιο για τους φοιτητές. Το λένε διάφοροι, ξέφυγε και του κ. Συρίγου και το είπε. Πουθενά δεν αναφέρει «ενιαίο ψηφοδέλτιο για φοιτητές». Σέβεται τη λειτουργία των φοιτητικών συλλόγων και αφήνει τους φοιτητές να κρίνουν πως θέλουν να κατέβουν. Εσείς επιβάλλετε αυτό που και η ΔΑΠ Νομικής, με προκήρυξή της, σας καταγγέλλει.

Κυρίες και κύριοι συνάδελφοι, η καραμέλα της κυρίας Κεραμέως και να με συγχωρέσει, που λέω τη λέξη «καραμέλα», αλλά δεν είναι υποτιμητικό, είναι ότι ο ΣΥΡΙΖΑ έχει καταστρέψει την εκπαίδευση, αυτό λέει συνέχεια. Η αντιπολίτευση στην Αντιπολίτευση, είναι ένα επιχείρημα, είναι ένα στοιχείο, που δείχνει την ανικανότητα της Κυβέρνησης.

Κοιτάξτε, εγώ, άκουσα τον κ. Δήμα, τον Υπουργό Ανάπτυξης, που εκθείαζε το πρόγραμμα «Ερευνώ - Καινοτομώ», επί ΣΥΡΙΖΑ, αλλά και πρωτοβουλίες, όπως το ΕΛΙΔΕΚ, που συνέβαλε, καθοριστικά, μαζί με το πρόγραμμα υποτροφιών, μέσω ΕΣΠΑ, που εμείς επεκτείναμε στην αντιμετώπιση του  brain drain. Αυτά είναι του κ. Δήμα. Καταστροφικά ήταν αυτά; Είναι καταστροφικός ο ενιαίος τύπος ολοήμερου νηπιαγωγείου και δημοτικού, τον οποίο νομοθετήσαμε και τότε φωνάζατε, με τον κ. Μητσοτάκη και θα πήγαινε στην Ηλιούπολη, σε ένα δημοτικό σχολείο και να λέει ότι θα το καταργήσει; Δεν είδαμε τίποτα να κάνετε.

Θα περίμενα να πείτε κάτι, για τη δίχρονη προσχολική αγωγή, που και σε αυτήν ήσασταν ενάντια, όταν την ψηφίζαμε και τώρα, μεγάλοι δήμοι, που ανήκουν στη δική σας παράταξη, οι δήμαρχοι, έχουν αφήσει το ζήτημα της στέγης, που είναι κρίσιμο θέμα, της στέγασης των δομών αυτών. Το έχουν αφήσει να είναι σε παράγκες. Πάρτε καμία πρωτοβουλία και γι’ αυτό.

Έχει και άλλα θέματα να θίξω, αλλά σέβομαι ότι είναι αργά και θέλω μόνο σε δύο θέματα να σταθώ. Πρώτον, σας είπα για το θέμα των απολύσεων ιδιωτικών εκπαιδευτικών και την εκδικητική και πολιτικά υποκινούμενη απόλυση του κ. Λιόση, από την Εράσμειο. Δεν ανησυχείτε, μου απαντήσατε με ένα τρόπο γραφειοκρατικό. Αφού το επιτρέπει ο νόμος του Σ.τ.Ε., που είναι συνταγματικός, τι θέλετε να κάνω εγώ; Αυτή είναι η απάντησή σας; Αφήνετε στην εργοδοτική αυθαιρεσία τον κόσμο αυτό όλο, εις βάρος του περιεχομένου των σπουδών και της μόρφωσης των παιδιών μας; Να σας θυμίσω, βέβαια, ότι δεν είναι πανάκεια, ότι το Σ.τ.Ε. κρίνει συνταγματικά ένα νόμο. Πρώτα απ' όλα, δεν είναι πανάκεια από τα δικαστήρια, κρίνουμε ότι κρίνουν. Εσείς είχατε κάνει μια δήλωση τις προάλλες, για το θέμα των αμβλώσεων και για το Ανώτατο Δικαστήριο των Ηνωμένων Πολιτειών. Την προσυπογράφω, καμία αντίρρηση. Άρα, τι σημαίνει αυτό; Ότι δεν υπάρχει τόσο πολύ αντικειμενική κρίση σε δικαστήρια, τα οποία υπεισέρχονται και στη συνταγματική, υποτίθεται, υπόσταση και τον έλεγχο των νόμων.

Να σας πω και κάτι άλλο. Σήμερα, διάβασα στον ηλεκτρονικό τύπο, δημοσιεύθηκε η απόφαση του Συμβουλίου της Επικρατείας για την εγκύκλιό σας, για τα θρησκευτικά. Σας την ρίχνει, ότι δεν ακολουθήσατε, ούτε καν ακροαστήκατε την Αρχή Προστασίας Προσωπικών Δεδομένων, με αποτέλεσμα, η εγκύκλιός σας αυτή να πρέπει πλέον να αλλάξει, δεν ισχύει από τον Οκτώβριο. Ποια είναι η διαφορά; Η Αρχή Προστασίας Προσωπικών Δεδομένων είπε, ότι η αίτηση για εξαίρεση ενός μαθητή από το μάθημα των Θρησκευτικών γίνεται, χωρίς αιτιολόγηση και κυρίως, χωρίς την αιτιολόγηση, ότι δεν είναι χριστιανός ορθόδοξος ο μαθητής και η οικογένειά του ! Είναι λυπηρό, ότι επιλέξατε ένα δρόμο, ο οποίος ελέγχεται για τη συνταγματικότητά του από το δικαστήριο, ένα ευαίσθητο θέμα, το οποίο κολλάει και με την παρουσία, την υπερβολική παρουσία της εξουσίας, σήμερα, στην αίθουσά μας.

Κληρικοί. Εμείς δεν έχουμε πρόβλημα να πάρουν οι άνθρωποι οργανική θέση, εργαζόμενοι είναι και έχουμε κάνει και συζητήσεις, άλλο είναι το θέμα. Πρώτον, ότι η ευαισθησία σας δεν είναι να καλύψετε με οργανικές θέσεις μια μεγάλη κατηγορία εργαζομένων, στην υγεία, την παιδεία, τη δασοπυρόσβεση, σε ευαίσθητους τομείς.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** 25.000 διορισμούς, κανέναν εσείς.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Μην κάνετε τέτοιες επικλήσεις, διότι ενίοτε τις ακούει ο Θεός.

 Έλεγα, λοιπόν, ότι δεν έχετε ευαισθησία για προτεραιότητα σε άλλους φορείς, αλλά για ένα θέμα, το οποίο δεν έχει καμία αξία, 70 χρόνων, παρά μόνο συμβολική-εκλογική, για εσάς ψηφοθηρική. Εξ ου και κάνουν παρέλαση όλοι του κλήρου σήμερα από τη Βουλή και όχι οι σύλλογοι των φοιτητών, επαναλαμβάνω και τώρα

Χθες και φύγατε και είπατε ότι επί ΣΥΡΙΖΑ μειώθηκε η χρηματοδότηση στην εκπαίδευση. Σας πληροφορώ ότι επί ΣΥΡΙΖΑ, σε όλη τη διάρκεια της διακυβέρνησης, επί τέσσερα χρόνια Κυβέρνησης ΣΥΡΙΖΑ, αυξήθηκε το κρατικό κονδύλι του προϋπολογισμού για την εκπαίδευση. Εμείς, με τις δικές σας πολιτικές, της Κυβέρνησης Σαμαρά, της Κυβέρνησης Παπανδρέου και πάει λέγοντας, παραλάβαμε μία χρηματοδότηση περικομμένη, κατά 40%, λόγω των μνημονίων, συνολικά για την εκπαίδευση και αναγκαστήκαμε, μέσα σε συνθήκες σκληρής δημοσιονομικής λιτότητας, θυμάστε τι έγινε με την τρόικα τότε, σιγά σιγά, με προτεραιότητα στην πρωτοβάθμια και δευτεροβάθμια εκπαίδευση και μετά στα πανεπιστήμια, να αναστήσουμε αυτήν τη χρηματοδότηση, φτάνοντας στο τέλος να δώσουμε 1,2 δισ. ευρώ περισσότερα, σε αυτή την περίοδο, απ’ όσα προέβλεπε το Μεσοπρόθεσμο πρόγραμμα Σαμαρά-Βενιζέλου. 1,2 δις περισσότερα. Αυτό, για να έχετε υπόψη σας είναι μια αύξηση, σε σχέση με αυτά, που είχαμε από εσάς, συνολικά λέω, στη διάρκεια της διακυβέρνησής, μας περίπου 10%. Μας λέτε, ότι ανεβάσατε 14%, εσείς φέτος, τη χρηματοδότηση. Σοβαρά; Και τα 30 εκατομμύρια, που δίνετε για την πανεπιστημιακή αστυνομία; Γιατί τα ξεχνάτε; Και αυτά δεν είναι χρηματοδότηση; Δεν θα μπορούσατε να δώσετε αυτά τα χρήματα για τα πανεπιστήμια, που είναι υποστελεχωμένα, τα λένε οι Πρυτάνεις και όχι για αστυφύλακες;

Κυρία Κεραμέως, χθες, τελειώνοντας είχατε και μια άλλη πρόκληση. Είπατε για τους μετανάστες, για τα προσφυγόπουλα. Σας θυμίζω, όταν ήσασταν εσείς Υπουργός ‘19, ‘20, ‘21, υπάρχει η Έκθεση του Συνηγόρου του Πολίτη, που είναι καταπέλτης εναντίον σας, γιατί φυλακίσατε τα παιδιά μέσα στα camps, απαγορεύατε να πάνε να εγγραφούν και να πάνε στα σχολεία και υιοθετήσατε φέτος την πολιτική του «αόρατου προσφυγόπουλου». Κλειδωμένο στο camp να κάνει μαθήματα άτυπης εκπαίδευσης και όχι στα ειδικά προγράμματα, μέσα στο σχολείο, που είχαμε επί τρία χρόνια θεσμοθετήσει. Μια πρωτοτυπία, η οποία δεν καλύπτεται ούτε με την επίκληση της UNICEF, που λέτε. Φυλακίζετε τα παιδιά, μέσα στα Κ camps. Το σχολείο είναι θεσμός κοινωνικής ένταξης των παιδιών. Όχι, να μάθουν μόνο να μιλάνε ελληνικά, που πρέπει να μάθουν τα παιδάκια, αλλά και να παίζουν με τους συνομηλίκους τους στην αυλή. Τα φυλακίζετε, γιατί έχετε τη νοοτροπία της μεγάλης πλειοψηφίας των παραγόντων σας και όχι του ελληνικού λαού, την πλειοψηφία ότι είναι παρείσακτοι, ανεπιθύμητοι στην Ελλάδα οι πρόσφυγες. Κι όταν δεν τους πνίγετε στο Φαρμακονήσι και αλλού και ακόμα να ακούσω μια καταγγελία των όσων φρικτών διαλαμβάνονται, στο σκεπτικό της απόφασης του Ευρωπαϊκού Δικαστηρίου του Στρασβούργου, για βασανιστήρια, στην ουσία, όσοι διεσώθησαν και τους πήγαιναν στο Φαρμακονήσι, το τρίτο μέρος της καταδίκης. Για συνειδητή καθυστέρηση να ειδοποιηθούν οι δυνάμεις των παράπλευρων πλοίων, για να βοηθήσουν στη διάσωση των ανθρώπων. Φρικτά πράγματα, τα οποία είναι ατιμωτικά και τα οποία δεν θα έπρεπε να γίνονται στο όνομα του ελληνικού λαού και της Ελλάδας. Δυστυχώς, γίνανε επί κυβερνήσεως Σαμαρά και επαναλαμβάνονται, όπως διαβάζω από τον ΟΗΕ και το Ευρωπαϊκό Συμβούλιο και την Ευρωπαϊκή Ένωση, την Κομισιόν και σήμερα από την Κυβέρνησή σας. Αυτά και ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, όπως βλέπετε μιλήσατε σχεδόν, όσο μίλησαν οι φορείς της Εκκλησίας στην ακρόαση των φορέων.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Αυτό είναι ύβρις και δεν είναι σωστό να μας συγκρίνετε με τους αφορίζοντες και μαυροφορεμένους.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Χθες, επειδή ακούσαμε κάτι για συλλείτουργα, κάποιος συνάδελφος μίλησε για συλλείτουργα και το αντιπαρήλθα. Δεν ήθελα να δώσω έκταση, αλλά δεν ήταν καλό και για τον ίδιο.

Σήμερα, όμως, εσείς επιμείνατε…

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Είμαστε υπέρ της συμμετοχής κλήρου και λαού εμείς. Εκκλησία δεν υπάρχει, χωρίς λαό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, θα με αφήσετε να μιλήσω;

Το παρόν σχέδιο νόμου έχει τέσσερα μέρη, ένα εκ των οποίων - 40 άρθρα - επιλύει σημαντικά ζητήματα της Εκκλησίας, που εκκρεμούσαν, για πολύ χρόνο. Θα μπορούσε, δηλαδή, αυτό από μόνο του να ήταν ένα αυτοτελές σχέδιο νόμου και καλέσαμε 5 φορείς. Το Σύνταγμα, με το άρθρο 3, προστατεύει τη θέση του Πατριαρχείου, στην Ελλάδα και υπάρχουν και διαφορετικά εκκλησιαστικά καθεστώτα. Δηλαδή, θέλετε να μην υπάρχουν; Να είναι ενιαίο το εκκλησιαστικό καθεστώς; Δηλαδή, να καλούσαμε μόνο έναν φορέα; Καλέσαμε 5 φορείς, τις τρεις εκκλησίες και τους εκπροσώπους των κληρικών και, όπως είπα, η συζήτηση αυτή διήρκεσε 50 λεπτά σε μία συζήτηση ακρόασης φορέων, που διήρκεσε, σχεδόν 5 ώρες. Αυτό όσον αφορά τη συζήτηση και την εκπροσώπηση των φορέων της Εκκλησίας στην πρωινή συζήτηση.

Όσο δε για τους φοιτητές, το είπαμε και χθες, είναι απόφαση της Επιτροπής, αλλά να θυμίσω ότι το 2017, σε αντίστοιχο νομοθέτημα, το νόμο-πλαίσιο, που είχε εισηγηθεί και είχε ψηφιστεί επί υπουργίας κ. Γαβρόγλου και εκεί δεν συμμετείχαν εκπρόσωποι των φοιτητών.

Το λόγο έχει η κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Καλό απόγευμα. Παρασκευή και κάνουμε μαραθώνιο, σήμερα, στη συνεδρίαση, αλλά αξίζει τον κόπο, γιατί έχουμε ένα νομοσχέδιο, το οποίο, επειδή μιλάμε λίγο για νούμερα, θέλω να σας πω ότι καθόμουν και σκεφτόμουν ότι έχει 464 άρθρα. Ένα λεπτό να θέλεις να μιλήσεις, για το κάθε άρθρο, ο κάθε ομιλητής θέλει περίπου 8 ώρες. Άρα, ο κ. Φίλης, στη μισή ώρα, νομίζω ήταν εξαιρετικά σύντομος. Δεν ξέρω, αν θα κάνω κατάχρηση της ανοχής σας, κύριε Πρόεδρε, αλλά θα προσπαθήσω, όσο το δυνατόν, να μαζέψω τις σκέψεις μου.

Αυτό που ακούσαμε από τους φορείς, το πρωί, είναι ότι σε τέτοια νομοσχέδια, ο διάλογος πρέπει να είναι εξαντλητικός, ο διάλογος πρέπει να είναι θεσμοθετημένος, πρέπει να γίνεται, προκειμένου ό,τι έρχεται εδώ να είναι τελικά προϊόν συναινέσεων και συγκλίσεων, που, για ακόμη μια φορά, δεν καταφέραμε να τις πετύχουμε, διότι ο διάλογος είναι προσχηματικός και αυτό φάνηκε.

Από τη χθεσινή συζήτηση επί της αρχής, το ΠΑΣΟΚ τοποθετήθηκε, με μεγάλη σαφήνεια. Θεωρούμε ότι το νομοσχέδιο, όπως έρχεται, παρά τις επιμέρους θετικές προβλέψεις για τον εκσυγχρονισμό των πανεπιστημίων, αρκετές από αυτές ήδη νομοθετημένες και ισχύουσες και εκεί είναι η κωδικοποίηση, στην οποία αναφέρεται η κυρία Κεραμέως, σε καμία περίπτωση, δεν μπορεί να θεωρηθεί ότι αποτελούν μεταρρύθμιση, αλλά είναι, θα σας έλεγα, λόγω του εμβληματικού χαρακτήρα του άρθρου, που αφορά τη διοίκηση των πανεπιστημίων, μια οπισθοδρόμηση και ως προς τον τρόπο και ως προς το μοντέλο διοίκησης των πανεπιστημίων.

Τονίστηκε, χθες, ότι αυτό το άρθρο είναι αυτό, το οποίο, τελικά, αποτελεί την κορωνίδα του νομοσχεδίου και παρά τις αντιδράσεις, που υπήρξαν από όλες τις πλευρές, όχι μόνο του Κοινοβουλίου, αλλά αντιδράσεις από το σύνολο των εμπλεκόμενων φορέων και των ειδικών στα θέματα αυτά, η Κυβέρνηση δείχνει ότι μέχρι και σήμερα διατηρεί μια άκαμπτη στάση.

Το νομοθέτημα είναι τεράστιο, συνεπώς ο κατ’ άρθρον σχολιασμός πρέπει να περιοριστεί σε κάποια κεφάλαια, που ίσως έχουν δημιουργήσει και τις περισσότερες αντιδράσεις και σε κάποιες διατάξεις, τις οποίες εμείς θεωρούμε ότι εξόφθαλμα εντείνουν, αντί να θεραπεύουν, τα προβλήματα αναξιοκρατίας, αδράνειας, από τα οποία υποφέρει το ελληνικό πανεπιστήμιο, καθώς και ρυθμίσεις, που η κυβερνητική προσέγγιση παραγνωρίζει τον αυτοδιοικητικό χαρακτήρα των ΑΕΙ .

Εν συντομία, λοιπόν, θέλω να πω ότι υπάρχουν κάποια αυτονόητα θετικά θέματα, που θα έπρεπε να έχουν εφαρμοστεί στα Ανώτατα Εκπαιδευτικά Ιδρύματα, εδώ και μια δεκαετία, περίπου και δυστυχώς, σκιάζονται από τις προβλέψεις, που υπάρχουν στο νομοσχέδιο, για το πώς θα είναι η καθημερινότητα στα πανεπιστήμια. Για παράδειγμα, η σύνδεση των πανεπιστημίων με τα υπόλοιπα ευρωπαϊκά και άλλα διεθνή πανεπιστήμια και Ερευνητικά Κέντρα. Υπάρχει, ήδη. Βέβαια, μπορεί αυτή η διασύνδεση, να ενταθεί και να είναι ακόμη πιο αποτελεσματική.

Για την Έρευνα. Μήπως δεν παράγεται έρευνα, αυτήν την περίοδο στα ελληνικά πανεπιστήμια, κυρία Κεραμέως; Και μάλιστα, υπάρχουν και όλοι οι δείκτες, που δείχνουν, ότι ξεπερνά, κατά πολύ, τον μέσο όρο των ευρωπαϊκών στάνταρ στην προσπάθεια, που γίνεται από τους Έλληνες ερευνητές.

Φέρνετε, λέτε, διατάξεις, σχετικά με θέσπιση Κέντρου Ψυχολογικής Υποστήριξης φοιτητών και διδασκόντων στα Α.Ε.Ι.. Υπάρχει, ήδη. Στο Α.Π.Θ. υπάρχει, ήδη, από το 1999 και όπου δεν υπάρχει, χρειαζόταν νόμος για να δημιουργηθούν;

Πρακτική άσκηση φοιτητών. Βεβαίως. Άσκηση, όμως, χωρίς επιχορήγηση. Άρα, περιορισμένης έκτασης, αφού το κόστος αποζημίωσης των φοιτητών για τη διεξαγωγή της πρακτικής άσκησης, βαραίνει κατεξοχήν τους φορείς υποδοχής. Ξέρετε, ότι τα Γραφεία Πρακτικής Άσκησης φοιτητών, ήδη λειτουργούν στα πανεπιστήμια και μάλιστα, με χρηματοδότηση, που τα τελευταία χρόνια προέρχεται ή από το ΕΣΠΑ ή από τις επιχειρήσεις. Τώρα, που υπάρχει η λήξη του ΕΣΠΑ, τι σκέφτεστε να κάνετε;

Πώς θα πληρώνει ο δήμος τα σχολεία, το πανεπιστήμιο ή τους φοιτητές, που θα κάνουν πρακτική άσκηση σε αυτούς;

Γιατί θέλω να σκεφτείτε, ότι όλοι αυτοί οι φορείς, είναι δημόσιοι φορείς και το δημόσιο -τώρα με το νομοσχέδιο- δεν μπορεί να επωμιστεί το κόστος αποζημίωσης, το οποίο ξέρετε ότι βαρύνει τον φορέα.

Πως θα πληρώσει τα Πανεπιστήμια;

Επίσης, θέλω να πω ότι αυτή η πρακτική άσκηση, ήταν ένα σωτήριο εργαλείο, ειδικά για το πανεπιστημιακό αρχείο και για το Ιστορικό Αρχείο, τα Γενικά Αρχεία του Κράτους και για το Ιστορικό Αρχείο, διότι όλη αυτή η ταξινόμηση και η ψηφιοποίηση, ουσιαστικά περνούσε μέσα από την πρακτική άσκηση, που κάνανε φοιτητές των Τ.Ε.Ι., είτε φοιτούσαν στις Σχολές Βιβλιοθηκονομίας, είτε φοιτούσαν σε Σχολές Πληροφορικής και έδιναν αυτή τη δυνατότητα και αυτή την ανάσα σε αυτούς τους πολύ σημαντικούς φορείς.

Μόνο μία κουβέντα, για τις προβλέψεις, για τα κοινά διπλά πτυχία και την εσωτερική κινητικότητα.

Στην σημερινή εποχή, η ανάγκη διεπιστημονικότητας και κινητικότητας, είναι και προφανής και επιβεβλημένη. Η δυνατότητα αυτή παρέχεται ήδη στα πανεπιστήμια, μέσω των εσωτερικών κανονισμών και μέσω των δια-ιδρυματικών Συμφωνιών, μεταξύ των πανεπιστημίων, με βάση τις οποίες λειτουργούν, ήδη, διεθνείς συνεργασίες με τα πανεπιστήμια.

Σε ό,τι αφορά την εσωτερική κινητικότητα των φοιτητών, είναι το άρθρο 77. Μάλλον είναι για τις εντυπώσεις, αφού δεν αναφέρει καθόλου ποιος θα πληρώνει τα έξοδα μετακίνησής τους, εκτός και αν είναι μόνο εξ αποστάσεως, αλλά από την άλλη, πείτε μου, πώς θα γίνονται προπτυχιακές σπουδές, όπου εκεί δεν προβλέπεται η εξ αποστάσεως φοίτηση;

Χρειάζεται, λοιπόν, περαιτέρω διευκρινίσεις γι’ αυτό. Θα απαντήσετε, κυρία Κεραμέως, γι’ αυτό.

Θα ήθελα να πάμε στα προγράμματα σπουδών των Α.Ε.Ι.. Η όποια αναμόρφωση οφείλει να γίνει, οφείλει να γίνει οργανωμένα, στο πλαίσιο ενός συνολικού σχεδίου όλων των βαθμίδων εκπαίδευσης και της γενικής και της επαγγελματικής.

Για να γίνει αυτό, λοιπόν, απαιτείται να οριστεί για τα προγράμματα προπτυχιακών σπουδών, η σχέση πανεπιστημιακής εκπαίδευσης με την επαγγελματική. Διαφορετικά, δεν καταλαβαίνω, ποιες ανάγκες εξυπηρετούν τα προβλεπόμενα τμήματα σπουδών, λέτε, πρώτου κύκλου Εφαρμοσμένων Επιστημών και Τεχνολογίας, στο άρθρο 73. Ποια γνωστικά αντικείμενα θα διδάσκονται στις σχολές αυτές των επτά εξαμήνων και με ποια μελέτη οδηγηθήκαμε στην απόφαση να είναι 7 και όχι οκτώ και όχι έξι; Και τι επαγγελματικά δικαιώματα θα έχουν αυτοί οι άνθρωποι; Και τι επίπεδο αντιστοιχίας θα έχουν τα διπλώματα, που θα παίρνουν;

Δεύτερο θέμα, προγράμματα μεταπτυχιακών σπουδών. Με τις προβλεπόμενες ρυθμίσεις του νομοσχεδίου, οι μεταπτυχιακές σπουδές οδηγούνται σε πλήρη ιδιωτικοποίηση. Καλή είναι όλη αυτή η επιχειρηματική σύνδεση, αλλά το πανεπιστήμιο δεν είναι μόνο λεφτά και επιχειρήσεις. Τι γίνεται με τις ανθρωπιστικές σπουδές; Τι γίνεται με τις τέχνες;

Αν η ερώτηση είναι, αν χρειαζόμαστε πρόγραμμα μεταπτυχιακών σπουδών, θα σας πω, φυσικά και χρειαζόμαστε και πρέπει να διέπονται από τις ελάχιστες αναγκαίες προϋποθέσεις, με σεβασμό στην πανεπιστημιακή αυτοδιοίκηση, αλλά και με δημόσια χρηματοδότησή τους, ιδιαίτερα στις ανθρωπιστικές και κοινωνικές επιστήμες. Η έντονη αναζήτηση το τελευταίο πολύ μεγάλο διάστημα μεταπτυχιακών τίτλων σπουδών είχε, ως συνέπεια, την εμπορευματοποίηση αυτών των προγραμμάτων, τουλάχιστον, όσα έχουν άμεση επαγγελματική χρησιμότητα και μάλιστα σε τέτοιο βαθμό, που το κόστος τους ξεπερνά κατά πολύ το κόστος σε αξιόλογα διεθνή καταξιωμένα πανεπιστήμια, σε αντίστοιχα μεταπτυχιακά προγράμματα.

Τρίτο θέμα, που θέλω να σχολιάσω, είναι η εκλογή μελών ΔΕΠ. Θεωρούμε ότι η διαφάνεια και η αξιοκρατία είναι οι προϋποθέσεις, που ισχύουν στην πλειονότητα των περιπτώσεων και πρέπει να περιφρουρούνται από όλους. Οι περισσότερες, όμως, από τις προτεινόμενες ρυθμίσεις, ως προς τις διαδικασίες, θέλω να σας πω ότι ισχύουν, ήδη, στις πανεπιστημιακές σχολές, όπως είναι τα μητρώα και οι ηλεκτρονικές κληρώσεις. Αν κάποιοι πρόεδροι δεν τις τηρούν, καταγγείλτε τους και, βεβαίως, ας προτείνουμε και τρόπους εξάλειψης κάποιων άθλιων πρακτικών. Το νομοσχέδιο, με τη λεπτομερειακή και αυξημένη απαρίθμηση προσόντων εκλογής, εκφράζει - κατά ένα τρόπο και αυτό είναι λυπηρό - την πλήρη αμφισβήτηση της αξιοκρατικής εκλογής των πανεπιστημιακών, με τους οποίους, όμως, συνομιλεί. Άρα, εδώ πρόκειται για μία αποθέωση της υποκρισίας.

Μια κουβέντα για τις νέες κατηγορίες διδασκόντων, που προβλέπει το νομοσχέδιο. Πρέπει να σημειωθεί ότι αυτή η πολυτυπία προσωπικού διδασκόντων ΔΙΠΕ, ΕΤΕΠ - και τόσοι άλλοι, που θα φτιαχτούν στην πορεία - είναι θετική στα πανεπιστήμια, όταν η πλειοψηφία των διδασκόντων είναι μέλη ΔΕΠ, αλλά τα τελευταία δέκα, ίσως και περισσότερα χρόνια, έχουμε αποψίλωση των μελών ΔΕΠ. Έχουμε πολύ μεγάλο έλλειμμα σε ό,τι αφορά την στελέχωση του προσωπικού των πανεπιστημίων και αυτό, δυστυχώς, αλλοιώνει τον ακαδημαϊκό χαρακτήρα και τη φυσιογνωμία ενός τμήματος και μιας σχολής. Επομένως, υπάρχει επείγουσα ανάγκη να υπάρξουν προκηρύξεις νέων θέσεων.

Έρχομαι στο θέμα της διοίκησης. Πολύς λόγος γίνεται και θα γίνεται, νομίζω και στην Ολομέλεια. Επισκιάζει όλες τις διατάξεις και θέλω να σας πω, επειδή κάνετε πάρα πολλές συγκρίσεις με το νόμο Διαμαντοπούλου, ότι ο ν.4009/2011 ήταν ένας λιτός νόμος, σεβόμενος το πανεπιστημιακό αυτοδιοίκητο, κάτι, το οποίο στο δικό σας νομοσχέδιο δεν το βλέπουμε. Και αυτός ο ν. 4009/2011 είχε - με πολύ μεγάλο σεβασμό - εκφραστεί και για τις ειδικότερες αρχές, δηλαδή, για τους οργανισμούς και τους εσωτερικούς κανονισμούς των ΑΕΙ. Ενώ, εδώ, στο δικό σας νομοθέτημα, ψάχνουμε να βρούμε. Ο οργανισμός είναι στο άρθρο 206 ο εσωτερικός κανονισμός στο 223, δεδομένου ότι εσείς δεν αντιμετωπίζετε, ως μέσα πραγμάτωσης της πανεπιστημιακής αυτοδιοίκησης, αλλά, ως συμπλήρωμα της κρατικής λεπτομερειακής ρύθμισης.

Το μεγάλο πρόβλημα στο Κεφάλαιο Β’ , που είναι και τα όργανα διοίκησης των ΑΕΙ, είναι ότι έχουμε επιφυλάξεις και αντιρρήσεις σε ό,τι αφορά την ίδρυση και τις αρμοδιότητες του Συμβουλίου Διοίκησης. Αναφέρθηκα και χθες, το μείζον ζήτημα έχει να κάνει με την ανεξαρτησία του Συμβουλίου Διοίκησης. Το Σύστημα Διοίκησης, που προτείνετε, είναι πρυτανοκεντρικό και είναι χειρότερο από αυτό, που υπάρχει σήμερα. Είναι ένα σύστημα που, ήδη, όλοι ξέρουμε ότι θα αποτύχει. Ενώ χρειάζονται θεσμικά αντίβαρα, εσείς κάνετε Συμβούλια Διοίκησης, που, όταν τα συγχέετε με τα Συμβούλια Ιδρύματος, που φυσικά τα είχατε στο προεκλογικό σας πρόγραμμα, γιατί τα είχατε αντιγράψει από το ν.4009/2011. Άλλο, όμως, το ένα άλλο το άλλο. Στα συμβούλια ιδρύματος ο ρόλος τους είναι εποπτικός των διοικήσεων των ΑΕΙ και επιτελικός. Εκεί χαράσσεται ο στρατηγικός σχεδιασμός, ο προσανατολισμός και η φυσιογνωμία του κάθε ιδρύματος.

Τι κοινό και τι σχέση μπορεί να έχει με τις ρυθμίσεις, που φέρνετε εσείς, στα Συμβούλια Διοίκησης, όπου, αφενός προβλέπεται ένας σχηματισμός, που αφήνει τρύπες στη δημιουργία εξαρτήσεων με τον Πρύτανη, που, παρεμπιπτόντως, είναι ο απόλυτος ρυθμιστής και άρχοντας και αφετέρου αυτά ασκούν κανονικά εκτελεστική εξουσία στα πανεπιστήμια.

Ποιος είναι ο λόγος που οδηγηθήκατε σε μια τέτοια παρέμβαση, ποιο είναι το πρόβλημα, το οποίο έχετε εντοπίσει, ως Υπουργείο και επιλέγετε ένα διαφορετικό τρόπο διοίκησης των πανεπιστημίων με τους μάνατζερ; Έχετε διαπιστώσει προβλήματα κακοδιαχείρισης, έχετε διαπιστώσει έλλειψη διοικητικής ικανότητας;

Πείτε μας, η επιλογή σας, που προβλέπει 11μελές Συμβούλιο Διοίκησης, με έξι εσωτερικά μέλη - του πρύτανη συμπεριλαμβανομένου σε αυτό - και 5 εξωτερικά μέλη, που θα επιλέγονται από τα εσωτερικά, εσάς δεν σας περνάει από το μυαλό, ότι υπάρχουν υπόνοιες για δυνατότητα μεθόδευσης της όλης διαδικασίας και εν πάση περιπτώσει, τι έχετε διαγνώσει ότι δεν λειτουργεί, γιατί δεν αναζητάτε, ως Ηγεσία του Υπουργείου Παιδείας, κοινά αποδεκτές λύσεις, που δεν θα αφήνουν κενά αδιαφάνειας και χειραγώγησης του Συμβουλίου;

Εμείς επιμένουμε, ότι δεν είναι ο ρόλος του να ασχολείται με την καθημερινή διοίκηση των ΑΕΙ και γι’ αυτό σας λέμε, ότι είναι καταδικασμένος και να μην λειτουργήσει. Τα Συμβούλια Ιδρύματος επιμένουμε ότι πρέπει να έχουν στρατηγικό συμβουλευτικό χαρακτήρα, να συμβάλουν στην αναζήτηση πόρων και στη διεθνοποίηση των πανεπιστημίων. Αυτό, με τις δικές σας ρυθμίσεις, δεν φαίνεται πουθενά να μπορεί να επιτευχθεί.

Και τώρα σε ό, τι αφορά τον πρύτανη και τις αρμοδιότητές του και τον τρόπο εκλογής του, αλλά κυρίως τις υπερεξουσίες του, δεν σας προβληματίζει καν, ότι υπάρχει όλο αυτό το κύμα αντιδράσεων από το σύνολο των φορέων, που ήρθαν και τοποθετήθηκαν, σήμερα, στην ακρόαση;

Η εκλογή πρύτανη για εμάς πρέπει να είναι αποτέλεσμα ευρείας συλλογικότητας. Τα Συμβούλια Διοίκησης πρέπει να είναι θεσμικά αντίβαρα στον πρύτανη και να λειτουργούν με βαθμούς ελευθερίας και αυτονομίας, ενισχύοντας τη δημοκρατική λειτουργία. Δυστυχώς, στο νομοσχέδιό σας υπάρχει ταύτιση αυτών των δύο θεσμών, που υπονομεύει - και μάλιστα με θεσμικό τρόπο - το περιεχόμενο διαφάνειας.

Πάμε στα όργανα της σχολής. Η γενική συνέλευση της σχολής δεν υπάρχει παρά μόνο στις μονοτμηματικές. Στην εξέλιξη των μελών ΔΕΠ, στο άρθρο 147, βλέπουμε και μια υποχώρηση, κυρία Κεραμέως. Τελικά, άλλο φέρατε στη διαβούλευση, η εισηγητική επιτροπή εκεί απαρτιζόταν από δύο εξωτερικά μέλη και ένα εσωτερικό, στο νομοσχέδιο, που καταθέσατε, διατηρείτε το «μοντέλο Γαβρόγλου», με δύο εσωτερικά μέλη και ένα εξωτερικό. Προφανώς, προσπαθείτε να διατηρήσετε ισορροπίες και μπορείτε να μας πείτε, για ποιο λόγο όλη αυτή η οπισθοδρόμηση;

Σχετικά με τους αντιπρυτάνεις, τους κοσμήτορες και το ρόλο της Συγκλήτου. Πάρα πολλές επιφυλάξεις διατυπώνουμε για τις κατανομές αρμοδιοτήτων, μεταξύ Συγκλήτου και Συμβουλίου Διοίκησης, όσο για τους αντιπρυτάνεις και τους κοσμήτορες, θέλουμε να σας πούμε ότι τα μονομελή όργανα διοίκησης, θεωρούμε ότι πρέπει να εκλέγονται από το διδακτικό προσωπικό και είναι απολύτως ανακριβής ο ισχυρισμός της ηγεσίας του Υπουργείου, ότι το προτεινόμενο νομοσχέδιο, σε ό, τι αφορά το σύστημα διοίκησης, ισχύει παντού. Τουλάχιστον σε 13 ευρωπαϊκές χώρες - Γαλλία, Ιταλία, Ισπανία, Γερμανία- ο πρύτανης εκλέγεται από τα μέλη ΔΕΠ ή από ένα ευρύ σώμα εκλεκτόρων, μελών της ακαδημαϊκής κοινότητας.

Και εγώ θέλω να σας θέσω και έναν ευρύτερο προβληματισμό. Αφού η διοίκηση του κράτους ασκείται αποκεντρωτικά, γιατί η διοίκηση ενός τόσο κορυφαίου θεσμού του κράτους, πρέπει να οργανώνεται και να ασκείται τόσο συγκεντρωτικά, όταν μάλιστα η Ανώτατη Εκπαίδευση παρέχεται αποκλειστικά από τα ιδρύματα, τα οποία είναι νομικά πρόσωπα δημοσίου δικαίου, με πλήρη αυτοδιοίκηση;

Για να γλιτώσω λίγο χρόνο, θα πάω κατευθείαν στο θέμα, που αφορά την ακαδημαϊκή αναγνώριση και το ΔΟΑΤΑΠ. Εδώ, στο άρθρο 300, θεωρούμε, ότι θα δημιουργηθεί σοβαρό πρόβλημα, με την απόδοση ακαδημαϊκής ισοδυναμίας, με πτυχία τριετούς φοίτησης, όταν ιδιαίτερα αυτά πρέπει να αντιστοιχηθούν με πτυχία, που είναι Integrated Master, δηλαδή, τα πτυχία των πολυτεχνείων και δεν υπάρχει πλέον τίτλος προπτυχιακών σπουδών.

Έγινε πολύς λόγος για τις ακαδημαϊκές βιβλιοθήκες, αλλά νομίζω ότι αξίζει μια αναφορά, γιατί οι ακαδημαϊκές βιβλιοθήκες έχουν διανύσει μακρύ δρόμο, μετατρέποντας τις αποθήκες, που παρέλαβαν, πριν κάποιες δεκαετίες, σε σύγχρονες βιβλιοθήκες και κέντρα πληροφόρησης. Έχω την εντύπωση ότι οφείλουμε να ακούσουμε, με μεγαλύτερη ευαισθησία, τα θέματα που βάζουν.

Θέλω λίγο να μιλήσω για το ολοήμερο σχολείο και τις διατάξεις, τις οποίες φέρνετε. Ανακοινώσατε, πρόσφατα, κυρία Υπουργέ, μαζί με τον Πρωθυπουργό, την αύξηση παραμονής των μαθητών στο νηπιαγωγείο και στο δημοτικό, για τα μισά περίπου σχολεία της χώρας, ότι θα φτάσει μέχρι τις 17.30΄ και ίσως επεκταθεί και μέχρι τις 18.00΄, χωρίς, όμως, να υπάρχει εξειδίκευση για το περιεχόμενο των ωρολογίων προγραμμάτων και για τον τρόπο λειτουργίας του σχολείου. Και επειδή η εκπαιδευτική πολιτική είναι καθοριστική για το μέλλον των παιδιών και των οικογενειών τους, εσείς, σας λέω για ακόμη μια φορά, δεν μπορείτε να σχεδιάζετε, με το βλέμμα στραμμένο μόνο στις εκλογές. Ο εκπαιδευτικός σχεδιασμός του νέου σχολικού έτους 2022 -2023 πρέπει να είναι συγκεκριμένος και να έχει αποσαφηνίσει ποια ωρολόγια προγράμματα θα εφαρμοστούν, πόσοι και ποιες ειδικότητες εκπαιδευτικών θα απασχοληθούν.

Σας έχω καταθέσει, στις 6 Ιουνίου, νομίζω, ερώτηση, η οποία ακόμη δεν έχει απαντηθεί, γι’ αυτό θα σας επαναλάβω κάποια ερωτήματα. Γιατί δεν έχετε επαναφέρει το πετυχημένο και αξιολογημένο ολοήμερο δημοτικό σχολείο, με πρόγραμμα, το περίφημο ΕΑΕΠ; Ποιος επιστημονικός φορέας εισηγήθηκε την επέκταση της λειτουργίας του ολοήμερου νηπιαγωγείου και δημοτικού σχολείου και με ποιο ωρολόγιο πρόγραμμα σπουδών; Σκέφτεστε να επαναφέρετε, εκτός από το ολοήμερο και την υποχρεωτική λειτουργία του πρωινού προγράμματος, για όλους τους μαθητές στις 14.00΄; Σήμερα ξέρετε ότι το σχολείο τελειώνει στις 13.15΄. Θα προβλέψετε να υπάρχουν συγκεκριμένα προγράμματα στο απογευματινό πρόγραμμα προαιρετικής παραμονής, που είναι από τις 14.00΄ μέχρι τις 17.30΄; Σε αυτά τα διευρυμένα ωραρίου προγράμματα θα επαναφέρετε το θεσμό του υπεύθυνου ολοήμερου και τη δημιουργία αντίστοιχων οργανικών θέσεων εκπαιδευτικών; Και, φυσικά, έχετε κάνει κοστολόγηση για τη λειτουργία του προγράμματος και έχετε σκεφτεί ποιες θα είναι οι πηγές χρηματοδότησης του;

 Έχω πάρα πολλά να πω, αλλά κλείνω με κάποιες παρατηρήσεις και με μία επισήμανση. Οι παρατηρήσεις μου έχουν να κάνουν με το ότι νομίζω ότι πρέπει να υιοθετήσουμε την άποψη του ΓΕΩΤΕΕ, για το ζήτημα του άρθρου 296, παράγραφος 8, και να παραμείνουν αυτοτελή τα νομικά πρόσωπα δημοσίου δικαίου, όπως είναι και σήμερα, που είναι το Ταμείο Διοίκησης και Διαχείρισης Πανεπιστημιακών Δασών και το Ταμείο Διοίκησης και Διαχείρισης Αγροκτήματος Πανεπιστημίου του Αριστοτελείου Πανεπιστημίου Θεσσαλονίκης.

Θα κάνω ένα πολύ μικρό σχόλιο, για τη διδακτική επάρκεια. Το θέμα δεν είναι ούτε απλό ούτε θεωρώ ότι έχει υπάρξει διάλογος και προτάσεις από τους καθ΄ ύλην αρμόδιους φορείς. Θα μου πείτε, το είχατε φέρει και εσείς. Θεωρώ ότι σήμερα με την ευκαιρία, που μπαίνει ξανά στο διάλογο, είναι μια καλή ευκαιρία να μη βιαστούμε να το προσπεράσουμε και να το ψηφίσουμε. Ας το κρατήσουμε να το σκεφτούμε και να το μελετήσουμε. Ένας επιπλέον χρόνος στα πτυχία φυσικών, μαθηματικών, χημικών είναι κάτι, το οποίο δεν μπορεί να το πάρει κανείς τόσο αψήφιστα και τόσο εύκολα να το αποφασίσει.

Η επισήμανση έχει να κάνει με αυτό, που θεωρώ χρέος μου να υποστηρίξω, την Ελληνική Εταιρεία Γυναικών Πανεπιστημιακών. Το νομοσχέδιο υπολείπεται του διεθνούς ευρωπαϊκού και εθνικού κεκτημένου, όχι μόνο για την ισότητα των φύλων, αλλά και για την πρόληψη και την καταπολέμηση της βίας κατά των γυναικών, ως μορφής έμφυλης βίας και διάκριση, λόγω φύλου. Μάλιστα, ξέρετε ότι οι πολιτικές αυτές αποτελούν υποχρεωτικά κριτήρια επιλεξιμότητας των χρηματοδοτήσεων του Horizon Europe, από το 2022, καθώς, αν δεν προχωρήσουμε στην υιοθέτηση αυτών των πολιτικών, κινδυνεύουν να χαθούν αυτές οι χρηματοδοτήσεις. Τέλος, δεν είναι μόνο η χρηματοδότηση, αλλά είναι και η προσπάθεια, που κάνει το ελληνικό πανεπιστήμιο, να έρθει και να συντονιστεί, με τα μεγάλα διεθνή ευρωπαϊκά πανεπιστήμια.

Κλείνοντας, λέω ότι εμείς, ως ΠΑΣΟΚ, ως Κίνημα Αλλαγής, έχουμε το θάρρος να λέμε τα πράγματα με το όνομά τους. Όπου συμφωνούμε, με γενναιότητα, θα στηρίξουμε το νομοσχέδιο, αλλά όπου θεωρούμε ότι υπάρχουν λάθη στις επιμέρους διατάξεις, θα προσπαθήσουμε να καταθέσουμε τις προτάσεις μας. Μία τέτοια πρόταση θα την καταθέσουμε, όχι σε επίπεδο σχεδίου νόμου, σε ό,τι αφορά στη διοίκηση των πανεπιστημίων.

Θεωρούμε ότι τα περισσότερα από όσα συζητάμε, σήμερα εδώ, έχουν προβλεφθεί από το νόμο 4009/2011, η σκιά, όμως, που ρίχνει αυτό το διάτρητο διοικητικό μοντέλο, είναι πολύ μεγάλη και εκμηδενίζει κάθε θετικό στοιχείο της νομοθετικής σας πρωτοβουλίας και αυτό είναι κρίμα.

Και επειδή κάθε πράγμα «βρωμάει από το κεφάλι», το ίδιο γίνεται και στη διοίκηση ενός οργανισμού και στα πανεπιστήμια, που είναι ακόμη πιο ουσιώδης ο ρόλος, που έχουν, γιατί εκεί φοιτούν οι νέοι άνθρωποι, τους οποίους, έτσι κι αλλιώς, τα πανεπιστήμιά μας φροντίζουν, σε μεγάλο βαθμό, να διαμορφώσουν τις προσωπικότητές τους. Θέλω να σας απαντήσω ότι αυτό το επιχείρημα, που άκουσα, ότι ο τρόπος και το μοντέλο διοίκησης δεν αφορά παρά 500 πανεπιστημιακούς, δεν αφορά μόνο τους 500 πανεπιστημιακούς. Επειδή διαπνέει όλες τις δραστηριότητες του πανεπιστημίου, σας λέω ότι αφορά όλη την πανεπιστημιακή κοινότητα και τους 600.000 περίπου φοιτητές, τελικά αφορά όλη την ελληνική κοινωνία, αφού αφορά τη χώρα και την ανάπτυξή της.

Επειδή το «ψάρι βρωμάει από το κεφάλι», η κεφαλή των ΑΕΙ δεν λειτουργεί σωστά. Τα αποτελέσματα της κακοδιοίκησης, της αδιαφάνειας, της έλλειψης λογοδοσίας, της συμπύκνωσης υπερεξουσιών σε ένα πρόσωπο, τα βρίσκει, κάθε φορά, μπροστά της η χώρα, κάθε φορά μπροστά της. Η όποια προσπάθεια κάνει η όποια Υπουργός Παιδείας και η όποια κυβέρνηση. Επιτέλους, κάτι δεν θα έπρεπε να έχουμε μάθει τόσα χρόνια; Δεν συμφωνείτε σ’ αυτό;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):**  Τα στοιχεία είναι από την Εθνική Αρχή Ανώτατης Εκπαίδευσης, τη δική σας, είναι φετινά και φυσικά δεν αμφισβητούνται.

Ένας στους πέντε πτυχιούχους ΑΕΙ, στην ηλικιακή ομάδα των 25 έως 39 ετών, είναι άνεργος. Το ποσοστό αυτό γίνεται ένας στους τέσσερις, δηλαδή 25%, για τις ηλικίες πτυχιούχων ΑΕΙ, που βρίσκονται στην ηλικία των 25 ως 64 ετών, δηλαδή, αυξάνεται. Ένας στους τρεις πτυχιούχους των πανεπιστημίων εργάζεται σε δουλειά άσχετη με το επιστημονικό αντικείμενο, το οποίο σπούδασε, δηλαδή, ένας στους τρεις. Και, φυσικά, μην το ξεχνάμε μισό εκατομμύριο νέοι και νέες, με σπουδές πανεπιστημιακές οι περισσότεροι, έφυγαν από τη χώρα μας, τα τελευταία χρόνια, στο εξωτερικό και δεν φαίνεται να γυρίζουν πίσω, παρά τις χιλιοειπωμένες σας μεγάλες κουβέντες, περί αντιμετώπισης του λεγόμενου brain drain.

Αυτές είναι οι παθογένειες, αυτές είναι οι μεγάλες παθογένειες, όπως τις λέτε εσείς, του πανεπιστημίου, αλλά δεν είναι μόνο του πανεπιστημίου είναι και της αγοράς ταυτόχρονα, για να μην ξεχνιόμαστε δηλαδή.

Ποια είναι η αιτία; Είναι πολύ απλή και διαπιστωμένη. Όλες οι κυβερνήσεις, ανεξαιρέτως, επιλέγουν να λύσουν πρώτα εκείνα τα προβλήματα, τα οποία ενδιαφέρουν τις μεγάλες, κατά κύριο λόγο, επιχειρήσεις και όχι εκείνα, τα οποία απασχολούν τη μεγάλη πλειοψηφία των νέων, που σπουδάζουν. Έτσι εξηγείται και γιατί όλες οι κυβερνήσεις νομοθετούν, όπως και η σημερινή, όλο και πιο αυταρχικά μέτρα, για να διοικούνται τα πανεπιστήμια σαν επιχειρήσεις. Έτσι εξηγείται, γιατί εσείς βάζετε στο στόχαστρο το φοιτητικό κίνημα και τους φοιτητικούς συλλόγους.

Είναι, άραγε, αυθαίρετο αυτό το συμπέρασμα; Καθόλου. Μόλις χτες, με αστείες πραγματικά, δικαιολογίες, αποκλείσατε, από την Επιτροπή μας, εδώ, τους φοιτητές, τους εκλεγμένους τους Συλλόγους να πουν τη γνώμη τους για ένα νομοσχέδιο, το οποίο στο κάτω - κάτω αυτούς αφορά. Γι’ αυτούς γίνεται και η συζήτηση. Γι’ αυτούς κάνατε και το νομοσχέδιο. Σάς είχαμε προτείνει το φοιτητικό Σύλλογο της Ιατρικής της Αθήνας, της Θεσσαλονίκης και των Ιωαννίνων, το Σύλλογο της Φιλοσοφικής του ΕΚΠΑ, των μηχανικών του ΠΑΔΑ, της Αρχιτεκτονικής του Πολυτεχνείου, της Φοιτητικής Εστίας της Αθήνας, των Μηχανικών και της Πληροφορικής της Πάτρας. Κανέναν. Ούτε έναν.

Το νομοσχέδιό σας, λοιπόν, το οποίο συγκεντρώνει, ταξινομεί και κωδικοποιεί όλη τη μέχρι τώρα νομοθεσία για τα πανεπιστήμια, εισάγει, βέβαια, και καινούργιες φαρμακερές διατάξεις. Αυτό το νομοσχέδιο, στην ουσία - όπως είπαμε και χθες - εγκαινιάζει τα «πανεπιστήμια- υπεραγορές». Υπεραγορές των πάσης φύσεως εκπαιδευτικών προϊόντων και όχι μόνο. Δίνει και ένα συντριπτικό χτύπημα στα πτυχία και στο αντίκρισμα, που έχουν αυτά τα πτυχία. Πτυχία πολλών ταχυτήτων, τα οποία μετατρέπονται, γοργά, σε ένα ακόμα τυπικό προσόν, σε αυτήν την απέραντη αγορά των πιστοποιήσεων, που φροντίσατε, όλες οι κυβερνήσεις, να δημιουργήσετε.

Αυτό το νομοσχέδιο προβλέπει και ένα μοντέλο διοίκησης για τα πανεπιστήμια, με αρκετούς νέους «μπαμπούλες» επιτήρησης της επιχειρηματικής τους λειτουργίας. Ένα μοντέλο ακόμα πιο ξένο στις ανάγκες των φοιτητών, αλλά την ίδια στιγμή, εξαιρετικά φιλικό στην επιχειρηματική δράση.

Πού οδηγούν όλα αυτά; Μα, πού αλλού; Στην αύξηση του κόστους των σπουδών. Δυσβάστακτο κόστος, ακόμα και απαγορευτικό για τις λαϊκές οικογένειες. Και, την ίδια στιγμή, στην αναζήτηση εσόδων από τα ίδια τα πανεπιστήμια, μέσα από τις εμπορικές τους δραστηριότητες, χωρίς να ελπίζουν σε καμία στήριξη από το κράτος.

Παράλληλα με όλα αυτά και προκειμένου αυτά τα αντιλαϊκά, έτσι και αλλιώς, να «τρέξουν», χωρίς εμπόδια, υπονομεύετε τους φοιτητικούς Συλλόγους, ως δημοκρατικά όργανα εκπροσώπησης των φοιτητών. Πάτε να δημιουργήσετε και εσείς ό,τι δεν κατάφεραν οι προηγούμενοι Υπουργοί - από την κυρία Διαμαντοπούλου, μέχρι τον κύριο Γαβρόγλου. Τι, δηλαδή; Κάτι «Συμβούλια Φοιτητών», λέει, παραμάγαζα στην ουσία, για να στηρίζουν το πανεπιστήμιο - Α.Ε., που ετοιμάζετε. Παραμάγαζα, σκέτα θερμοκήπια πελατειακών σχέσεων, τόσο γνωστών πελατειακών σχέσεων στη ΔΑΠ, την παράταξή σας. Η ΔΑΠ σε δύο πράγματα είχε μεγάλη επιτυχία: στις πελατειακές σχέσεις και στα ρέιβ πάρτι - ως γνωστόν. Η οποία ΔΑΠ, εδώ που τα λέμε, το φυσάει και δεν κρυώνει από το κάζο, που έπαθε, στις φετινές φοιτητικές εκλογές.

Πάμε να δούμε λιγάκι τώρα τα άρθρα, διότι είναι και αρκετά.

Προσπαθώντας να τα ομαδοποιήσουμε - από το 63ο μέχρι το 78ο και από το 98ο μέχρι και το 100ό, με αυτά προβλέπεται η δημιουργία προγραμμάτων σπουδών. Τι προγραμμάτων σπουδών, όμως; Πολλών ταχυτήτων. Πρόκειται για μια βόμβα στην επιστημονική συγκρότηση των προγραμμάτων σπουδών. Καλή είναι η διεπιστημονικότητα, αλλά, ως προϋπόθεση, έχει την επιστημονικότητα. Όταν υπονομεύεται η επιστημονική συγκρότηση των πτυχίων, για ποια διεπιστημονικότητα μπορούμε να μιλάμε; Και εν πάση περιπτώσει, αυτή η διεπιστημονικότητα προκύπτει, ως αποτέλεσμα των ατομικών επιλογών ενός φοιτητή; Επειδή θα πάρει, δηλαδή, δύο και τρία μαθήματα, από εδώ και από εκεί, αυτό λέγεται διεπιστημονικότητα; Ή, μήπως, λέγεται «επιφανειακότητα»;

Αποσυνδέετε, βεβαίως, το πτυχίο από το επάγγελμα. Μιλάμε για σύντομες σπουδές εκμάθησης δεξιοτήτων - σε αυτά τα άρθρα, όλα αυτά - για τους φθηνούς αυριανούς απασχολήσιμους εργαζόμενους. Και, οι ίδιοι να πληρώνουν, ξανά και ξανά, για ό,τι τους λείπει, με ταχύρρυθμα, θερινά πάσης φύσεως, ετήσια, πολύμηνα προγράμματα σπουδών.

Ο νόμος - πλαίσιο, αυτό το νομοσχέδιο, δηλαδή, είναι στην κατεύθυνση της διάσπασης του επιστημονικού αντικειμένου. Διαμορφώνει «πτυχία-σούπα», κυριολεκτικά, τα οποία δεν θα προσφέρουν ολοκληρωμένη μόρφωση και, κυρίως, δεν θα εξασφαλίζουν επαγγελματικά δικαιώματα. Είναι γνωστό ότι τα Προπτυχιακά Προγράμματα Σπουδών συνεχώς αδυνατίζουν και αρκετά από αυτά τα μαθήματα μεταφέρονται στις μεταπτυχιακές σπουδές, οι οποίες είναι επί πληρωμή, βεβαίως.

Μετατρέπετε, δηλαδή, τα πτυχία, με το νόμο σας, σε ένα ακόμα προσόν, ένα από τα πολλά, στη μεγάλη αγορά των πιστοποιήσεων, που φρόντισαν να δημιουργήσουν, όπως είπαμε, όλες οι κυβερνήσεις.

 Από το άρθρο 79 τώρα μέχρι το άρθρο 97 επικυρώνεται, διευρύνεται, η πλήρης εμπορευματοποίηση των μεταπτυχιακών σπουδών και προσέξτε, με το να μην αναγνωρίζετε τη μεταπτυχιακή διδασκαλία στις υποχρεώσεις των μελών ΔΕΠ, δεν είναι υποχρεωτικό καθήκον γι’ αυτούς, καθιστώντας τα γι’ αυτούς μια παράλληλη απασχόληση από τη μια και από την άλλη, καταργώντας την κρατική επιχορήγηση, πού τα οδηγείτε; Από αυτές τις δύο επιλογές τα οδηγείτε στην πλήρη εισαγωγή διδάκτρων, για να αυτοσυντηρηθούν και να λειτουργήσουν.

Οι υποτροφίες για οικονομικά ασθενείς ισχύουν μόνο για φοιτητές, με εξαιρετικές επιδόσεις, άσχετα, αν τις χρειάζονται και πόσο τις χρειάζονται. Όλοι λέμε εμείς. Πρέπει να είναι δωρεάν οι μεταπτυχιακές σπουδές, άλλα για μισό λεπτό, εδώ. Δηλαδή, ένας ο οποίος έχει χρήματα, δεν υπάρχει καμία προϋπόθεση γι’ αυτόν, μπορεί να γραφτεί και να αγοράσει όποιο μεταπτυχιακό θέλει. Ένας, όμως, που θα τύχει να είναι φτωχός και εδώ το όριο το εισοδηματικό δεν ξεχνάμε ότι το έβαλε ο ΣΥΡΙΖΑ, είναι το εθνικό διάμεσο διαθέσιμο εισόδημα, λίγο παραπάνω από 6.000 ευρώ και λίγο παραπάνω, εκεί είναι. Μιλάμε, δηλαδή για εξαθλίωση. Αυτό το εισόδημα πρέπει να έχει ένας φοιτητής. Αυτή είναι, για να τα λέμε όλα, αυτή είναι η νομοθέτηση του ΣΥΡΙΖΑ, του κ. Γαβρόγλου. Με αυτό το εισόδημα, λοιπόν, αν έχει, πρέπει να έχει όριο αυτό το εισόδημα, αλλά δεν αρκεί αυτό. Θα πρέπει ταυτόχρονα να είναι και άριστος.

 Λοιπόν, προχωράμε στα άρθρα 138 και 139, αλλά και σχεδόν σε όλα τα άρθρα, αν τα καλοκοιτάξει κανείς, από παντού, διαχέεται η υποστελέχωση και η υποχρηματοδότηση των πανεπιστημίων. Και εδώ, το είπαμε και χθες, προβλέπει το ίδιο το νομοσχέδιο, ότι το Υπουργείο δεν είναι υποχρεωμένο να καλύψει τον ετήσιο προγραμματισμό των τμημάτων, για τις θέσεις των τμημάτων, οι οποίες έμειναν κενές. Όχι, δεν έχει καμία ευθύνη το Υπουργείο, είναι ευθύνη του ίδιου του τμήματος ! Ψάχνοντας εδώ την Αιτιολογική Έκθεση, η οποία λέγεται πια «Ανάλυση Συνεπειών Ρύθμισης», τέλος πάντων, στο σημείο 5, αναφέρετε, ότι η διάθεση περισσότερων ανθρώπινων και υλικών πόρων δεν θα συνέβαλε, στην επίλυση των ζητημάτων, χωρίς τη θέσπιση του νέου νομοθετικού πλαισίου. Δηλαδή, δεν δίνουμε λεφτά. Πρώτα ψηφίζουμε αυτό και μετά βλέπουμε.

 Επίσης, το νομοσχέδιο λέει πάρα πολλά για χορηγίες. Λέει πάρα πολλά για τέλη φοίτησης στα μεταπτυχιακά, τα ξενόγλωσσα προπτυχιακά, τα οποία ξεφυτρώνουν, σαν τα μανιτάρια και, βεβαίως, όλα αυτά δεν υποκαθιστούν τίποτε άλλο, παρά την υποχρέωση της πολιτείας, για να στηρίξει τα πανεπιστήμια.

 Στα άρθρα, πιο πίσω, 286 έως 303, έχουμε την πορεία, συναντά κανείς την ισοτίμιση των πτυχίων, των τριετών πανεπιστημιακών σπουδών στο εξωτερικό. Το παραδέχθηκε σήμερα και ο Πρόεδρος του Δ.Ο.Α.ΤΑ.Π.. Προωθούνται αυτοματοποιημένες φαστ-τρακ διαδικασίες αναγνώρισης, όπου ακόμα και τριετή πτυχία φοίτησης στο εξωτερικό θα μπορούν να θεωρηθούν ισοδύναμα, με τετραετή πτυχία σπουδών των ελληνικών πανεπιστημίων.

 Υπάρχουν αρκετά άρθρα, όπου η καταστολή «σπάει κυριολεκτικά κόκαλα», το 41 έως το 43, το 138, με το 165, το 179, με το 205, πειθαρχικά φοιτητών, πειθαρχικά μελών διδακτικού επιστημονικού προσωπικού, πειθαρχικά άλλων κατηγοριών προσωπικού. Οι κινητοποιήσεις προβλέπονται να είναι ποινικοποιημένες, ποινικοποιούνται μέσα στα πανεπιστήμια, ακόμα και οι παραστάσεις διαμαρτυρίας, ακόμα και οι καλλιτεχνικές πρωτοβουλίες.

Δεν φτάνει, δηλαδή, η πανεπιστημιακή αστυνομία, έχουμε και την καταστολή την εσωτερική. Μιλάμε για ένα κρεσέντο, πραγματικά, καταστολής.

Εισάγονται ευέλικτες μορφές απασχόλησης. Να πω τα άρθρα, το άρθρο 83, το 103, το 126 και άλλα πολλά. Η αναλογία μονίμων συμβασιούχων διδασκόντων βαίνει συνεχώς μειούμενη, με τον αριθμό των μελών ΔΕΠ να μειώνεται, σχετικά, αλλά και απόλυτα, ενώ ξέρετε, τελικά, όλες αυτές οι ευέλικτες, γιατί ευέλικτες είναι, αλλά ευέλικτες μορφές απασχόλησης παράλληλης των μελών ΔΕΠ, δεν κάνουν τίποτε άλλο από το να απομακρύνουν αντικειμενικά από το έργο τους αυτούς τους ανθρώπους, στο τμήμα, που υπηρετούν και με αποτέλεσμα, η προπτυχιακή διδασκαλία και το διοικητικό έργο, το όποιο διοικητικό έργο, να θεωρούνται πάρεργο. Φυσικά, έχουμε ένα από τα πιο εμβληματικά στοιχεία του νομοσχεδίου: Είναι το επιχειρηματικό μοντέλο διοίκησης, που περιγράφεται, πολύ - πολύ αναλυτικά, από τα άρθρα 7 έως 40. Διορισμένοι πρυτάνεις, κοσμήτορες, μάνατζερ, εκτελεστικοί διευθυντές, υπερεξουσίες των συμβουλίων διοίκησης για τη διαχείριση του ιδρύματος, έχοντας τη δυνατότητα να χρησιμοποιούν και το «καρότο», στους φροντίζοντες για την επιχειρηματική, αν θέλετε, απασχόληση των μελών ΔΕΠ και με τον καθορισμό του ύψους των αμοιβών τους, αλλά και το «μαστίγιο», με την καταστολή στα μέλη του ΔΕΠ, για όσα μέλη ΔΕΠ, τέλος πάντων, έχουν υψηλή κοινωνική συνείδηση και αντίληψη για το ρόλο τους.

Έχουμε ένα πλαίσιο για συνεχείς συγχωνεύσεις και καταργήσεις. Αυτό είναι μπροστά, το άρθρο 5. Οι φοιτητές, όπως είπαμε, γίνονται πειραματόζωα όλο και περισσότερο, τα τελευταία χρόνια. Κατηγοριοποίηση ιδρυμάτων: Ανοίγουν – κλείνουν, καταργούν τα πανεπιστήμια και τα λοιπά. Σε οποιαδήποτε, στην παραμικρότερη μεταβολή της αγοράς και, βεβαίως, μια Εθνική Αρχή Ανώτατης Εκπαίδευσης, η οποία είναι ο «μπαμπούλας», για να επιταχυνθεί και το εργαλείο, ταυτόχρονα, του επιχειρηματικού πανεπιστήμιου.

Θα τελειώσω με δυο - τρία σχόλια για μεμονωμένα άρθρα. Ξεκινώ από το άρθρο 99. Δεν υπήρχε αυτό το άρθρο. Είναι η απόσπαση της παιδαγωγικής επάρκειας από το πρόγραμμα σπουδών, το προπτυχιακό, για τις καθηγητικές σχολές. Κοιτάξτε, στην ουσία, με αυτό γίνεται μια αφαίρεση ενός επαγγελματικού δικαιώματος από το πτυχίο. Περί αυτού πρόκειται. Από την ώρα που κάποιος αυτό το είχε εξασφαλισμένο και τώρα θα πρέπει να το κάνει μετά το πτυχίο του και να το πληρώσει, ίσως, όχι αμέσως τώρα, επειδή θα έχουμε το Ταμείο Ανάκαμψης, αλλά στην προοπτική, σίγουρα και ήδη γίνεται, δηλαδή, σε αρκετά πανεπιστήμια, όπως στο ΕΚΠΑ. Πρόκειται στην ουσία, λοιπόν, για αφαίρεση επαγγελματικού δικαιώματος ή απόσπαση επαγγελματικού δικαιώματος. Και δεν είναι, ξέρετε, αυτό μια μεμονωμένη περίπτωση. Εντάσσεται, σε όλο αυτό το ατελείωτο κυνήγι συλλογής πιστοποιήσεων και μεταπτυχιακών, που πρέπει να κάνει, να μαζέψει, ένας νέος ή μια νέα για να μπορέσει να ανέβει στους πίνακες του προσοντολόγιου και να διοριστεί στην εκπαίδευση. Αυτό σας το αναγνωρίζουμε, δεν είναι δικό σας έργο. Το έχει κάνει ο κ. Γαβρόγλου, ο ΣΥΡΙΖΑ. Εσείς δεν έχετε παρά να το αξιοποιείτε και να το εμπλουτίζετε, όπου χρειάζεται.

Το άλλο ζήτημα, για το οποίο θα ήθελα να σας μιλήσω, είναι για το Ολοήμερο, στο άρθρο 371. Ο τίτλος αυτού του άρθρου είναι «Αναβαθμισμένο Πρόγραμμα Ολοήμερου». Προφανώς, είναι κατ’ ευφημισμό. Πρόκειται για πλήρη υποβάθμιση και απαξίωση του Ολοήμερου σχολείου. Αν θέλατε να το αναβαθμίσετε, ακούστε τους δασκάλους, ακούστε αυτούς, που εργάζονται στο σχολείο, τα λένε χρόνια τώρα. Και το κάνετε αυτό, γιατί δεν έχετε καμιά αγωνία, πραγματικά, για την παιδαγωγική διάσταση του σχολείου και το μόνο, που σας νοιάζει, είναι η «παιδοφύλαξη». Να βρίσκονται κάπου τα παιδιά, να μην είναι στο δρόμο, την ώρα που οι γονείς θα πρέπει να εργάζονται, επειδή τα ωράρια τους έχει φροντίσει η Κυβέρνησή σας και οι προηγούμενοι και ο νόμος Χατζηδάκη να έχουν γίνει σμπαράλια, πραγματικά. Οι άνθρωποι, τα νέα ζευγάρια, δουλεύουν σε συνθήκες γαλέρας, με ωράρια λάστιχο. Εν πάση περιπτώσει, γι’ αυτό και εσείς τους προσφέρετε τη λύση να μένουν τα παιδιά τους, στο σχολείο. Ξέρετε κάτι, όμως, κυρία Υπουργέ; Είναι δυνατόν ένα παιδί να κάθεται στο σχολείο και στο ίδιο θρανίο, από τις 8 το πρωί μέχρι τις 17.30΄το βράδυ;

Το χειμώνα, στις 17.30΄νυχτώνει, θα φεύγουν βράδυ και θα γυρνάνε βράδυ τα παιδιά; Αυτό είναι εξόντωση, δεν είναι σχολείο αυτό !

Είναι φανερό ότι, αν θέλουμε να μιλήσουμε για αναβάθμιση του Ολοήμερου σχολείου, θα πρέπει, καταρχήν, να βελτιώσουμε τις υποδομές του και βεβαίως, να το στελεχώσουμε, με το αναγκαίο προσωπικό. Πέρυσι, τη χρονιά, που πέρασε και τα ξέρετε πάρα πολύ καλά, τις μισές ημέρες, τα ολοήμερα σχολεία δεν λειτουργούσαν, λόγω έλλειψης προσωπικού και κατέβαιναν οι δάσκαλοι των ολοήμερων στα σχολεία. Αυτό γινόταν, τουλάχιστον, στα μισά ολοήμερα σχολεία.

Και κλείνω, για να μη ξεπεράσω πολύ το χρόνο, με το θέμα, που και αυτό μπήκε εμβόλιμα, με το άρθρο 296. Νομίζω ότι σας το είπε πάρα πολύ χαρακτηριστικά ο κ. Δόρδας, σήμερα, ο Πρόεδρος του Τμήματος της Γεωπονίας, που είπε, ότι όπως για τις Ιατρικές σχολές είναι ένας ο φυσικός τους χώρος, έτσι και για τη Γεωπονία, το αγρόκτημα της Θεσσαλονίκης, μια καταπληκτική περιοχή, εκεί είναι ο φυσικός χώρος αυτών, που σπουδάζουν Γεωπονία. Το δάσος, στο Περτούλι, το δάσος στον Ταξιάρχη της Χαλκιδικής είναι φυσικός χώρος των Δασολόγων. Ο Πρύτανης της Θεσσαλονίκης, αν καταλάβαμε καλά, δεν είναι αντίθετος να παραμείνει, ως έχει, το όλο ζήτημα. Άρα, λοιπόν, εσείς μπορείτε να πάρετε την πρωτοβουλία να αποσύρετε αυτές τις διατάξεις, που στο κάτω - κάτω δεν ήταν πριν στο νομοσχέδιο, μπήκαν, την τελευταία στιγμή. Οι άνθρωποι έχουν ξεσηκωθεί εκεί πέρα, καμαρώνουν για τα δάση τους στο Περτούλι, στον Ταξιάρχη και αισθάνονται ότι τα χάνουν. Έχετε, λοιπόν, τη δυνατότητα, κυρία Υπουργέ, και σας καλούμε να αποσύρετε τις σχετικές διατάξεις από το νομοσχέδιο. Προς επίρρωσιν των όσων λέω, θα καταθέσω στα πρακτικά το κείμενο, που μας έχει στείλει το ΓΕΩΤΕΕ, το Γεωτεχνικό Επιμελητήριο. Βεβαίως, και το κείμενο του Ταμείου Διοίκησης και Διαχείρισης Πανεπιστημιακών Δασών του ΑΠΘ. Ευχαριστώ, πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Ευχαριστούμε κ. Δελή.

Τον λόγο έχει η κυρία Ασημακόπουλου, από την Ελληνική Λύση.

**ΣΟΦΙΑ –ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε.

 Κύριε Υπουργέ, κύριε Υφυπουργέ, κυρίες και κύριοι συνάδελφοι, ξεκινώντας, με το άρθρο 3, ως προς την αποστολή των ΑΕΙ, βλέπουμε να παρουσιάζεται ένα αγγελικά πλασμένο πανεπιστήμιο, το οποίο, δυστυχώς, απέχει, κατά πολύ, από την πραγματικότητα. Έρμαια στην εγκληματική βία, στην αυθαιρεσία και στην παραβατικότητα είναι τα ελληνικά πανεπιστήμια. Αυτή είναι η αλήθεια. Όσο και αν θέλετε να την ωραιοποιείτε, ρίχνοντας στάχτη στα μάτια του ελληνικού λαού, κουκουλοφόροι, με καταδρομικές επιθέσεις, σπέρνουν τον πανικό και όσο συνεχίζονται τα περιστατικά βίας και ανομίας, χωρίς να λαμβάνονται μέτρα, τόσο μεγαλώνει η ευθύνη της Κυβέρνησης.

 Στο άρθρο 4, τονίσαμε και κατά τη χθεσινή συνεδρίαση, την αναγκαιότητα της πρόληψης, ούτως ώστε να μην τελούνται αξιόποινες πράξεις. Η φύλαξη και η προστασία των ακαδημαϊκών χώρων είναι ένα πολύ σοβαρό έργο. Εμείς στην Ελληνική Λύση προτείνουμε να γίνεται αναγκαστική πληρωμή και ανάληψη ευθύνης των ζημιών όσων εμπλέκονται, άμεσα ή έμμεσα, σε καταστροφή δημόσιας περιουσίας, καθώς και αποπομπή των εμπλεκομένων φοιτητών από το πανεπιστήμιο.

Στο άρθρο 5, ως προς τη διαδικασία ίδρυσης, συγχώνευσης, κατάργησης, μετονομασίας Ανώτατων Εκπαιδευτικών Ιδρυμάτων, δεν μπορεί να αναφέρεται ότι σοβαρός λόγος κατάργησης ή συγχώνευσης κάποιου ΑΕΙ είναι η καλύτερη σύνδεση της ανώτατης εκπαίδευσης με την αγορά εργασίας και την οικονομική και κοινωνική ανάπτυξη της χώρας ή συγκεκριμένων περιφερειών.

 Το πρώτο είναι εντελώς αυθαίρετο και δεν ποσοτικοποιείται από καμία αξιόπιστη μέτρηση. Το δεύτερο είναι εντελώς έξω από τους βασικούς σκοπούς των ΑΕΙ, καθώς σε καμία περίπτωση δεν πρέπει να αποτελούν μέσα ενίσχυσης συγκεκριμένων περιφερειών.

Στο άρθρο 6, για την ίδρυση παραρτημάτων ΑΕΙ. Αλήθεια, πώς θα καλυφθούν οι δαπάνες των επιπλέον παραρτημάτων και ιδιαίτερα αυτών στο εξωτερικό;

Για το Συμβούλιο Διοίκησης του άρθρου 8, ως ένα εκ των οργάνων διοίκησης των ΑΕΙ, ξεκάθαρη είναι η ένστασή μας, αναφορικά με τα εξωτερικά μέλη, που θα συναπαρτίζουν, καθώς εγείρονται σοβαρά ερωτήματα, ως προς την αποτελεσματικότητά του. Πώς είναι δυνατόν, επίσης, να εμπλέκεται σε ζητήματα, που άπτονται της καθημερινής διοίκησης των ΑΕΙ; Επίσης, στην παράγραφο 5, αναφέρεται ότι «Τα εσωτερικά και εξωτερικά μέλη του Συμβουλίου Διοίκησης έχουν δυνατότητα εκλογής έως δύο φορές συνολικά στο ΑΕΙ». Πρακτικά, αυτό τι σημαίνει; Ότι θα έχουμε μόνιμα εξωτερικά μέλη στα συμβούλια διοίκησης, μετακινούμενα από ΑΕΙ σε ΑΕΙ; Ελλοχεύει, βέβαια και ο κίνδυνος επιλογής των εξωτερικών μελών του Συμβουλίου Διοίκησης, με κριτήρια, ενδεχομένως, ασύμβατα με το πνεύμα του νομοσχεδίου.

Σχετικά με τη διαδικασία εκλογής εξωτερικών μελών του άρθρου 10, θα ήταν τουλάχιστον ορθότερο να επιλέγονται από το σύνολο των μελών ΔΕΠ, για μεγαλύτερη πλειοψηφία και διαφάνεια. Επίσης, δεν υπάρχει καμία πρόβλεψη για τις αποδοχές τους.

Στα άρθρα 11 και 12, το γεγονός ότι ο πρύτανης θα εκλέγεται, με απόφαση του Συμβουλίου Διοίκησης και όχι αποκλειστικά από τα μέλη ΔΕΠ, κρίνεται εσφαλμένο για λόγους δημοκρατικότητας και διαφάνειας. Ο πρύτανης πρέπει να συνεχίσει να εκλέγεται από το σύνολο των μελών ΔΕΠ των ΑΕΙ. Επίσης, οι αντιπρυτάνεις θα πηγαίνουν «πακέτο» με τον πρύτανη, που τους προτείνει. Κρίνεται εσφαλμένη και αυτή η επιλογή. Προφανώς και οι αντιπρυτάνεις πρέπει να εκλέγονται από το σύνολο των μελών ΔΕΠ, γιατί μπορεί, για παράδειγμα, ένας αξιόλογος υποψήφιος πρύτανης να μην προτείνει αντίστοιχου επιπέδου αντιπρυτάνεις και αξιόλογοι αντιπρυτάνεις να προτείνονται από μη αξιόλογο πρύτανη. Αυτό ενδέχεται, επίσης, να οδηγήσει σε αδυναμία εξεύρεσης αντιπρυτάνεων σε μικρά πανεπιστήμια.

Ως προς τον εκτελεστικό διευθυντή του άρθρου 17, οι αρμοδιότητες του θα μπορούσαν κάλλιστα να ασκηθούν από το Συμβούλιο Διοίκησης. Για να αποφύγουμε, επίσης, τις φωτογραφικές προκηρύξεις θα έπρεπε να προβλέπεται ρητά, σε αυτή τη νομοθεσία, η διαδικασία αξιολόγησής τους.

Διαφωνούμε, επίσης, με την παράγραφο 2 του άρθρου 18 και την απαράδεκτη προβλεπόμενη δυνατότητα άσκησης αρμοδιοτήτων οικονομικής διαχείρισης από τον εκτελεστικό διευθυντή.

Στο άρθρο 21, ως προς την ίδρυση, κατάργηση και τις μεταβολές ακαδημαϊκών μονάδων, η άρση της απαιτούμενης σύμφωνης γνώμης της Συγκλήτου, για τη συγχώνευση, μεταβολή έδρας ή ακόμη και κατάργηση ακαδημαϊκής μονάδας επιπέδου σχολής ή τμήματος αποτελεί παραβίαση του αυτοδιοίκητου των πανεπιστημίων. Κάτι ανάλογο, βέβαια, έγινε με την παράκαμψη του Συλλόγου Διδασκόντων και του Συλλόγου Γονέων για τη μετατροπή ενός σχολείου σε Πρότυπο ή Πειραματικό, ενώ η μετονομασία ακαδημαϊκής μονάδας, της παραγράφου 2 του ίδιου άρθρου, έρχεται να επιβεβαιώσει αυτό, που έχει παρατηρηθεί από πολλούς, ότι δηλαδή το Υπουργείο κηδεμονεύει τα ΑΕΙ, σε πάρα πολλά θέματα.

Στο άρθρο 24, κρίνεται εσφαλμένη η επιλογή του κοσμήτορα από το Συμβούλιο Διοίκησης του εκάστοτε ΑΕΙ. Οι κοσμήτορες πρέπει να εκλέγονται από το σύνολο των μελών ΔΕΠ της οικείας σχολής.

Ένσταση έχουμε, ως προς την παράγραφο 3 του άρθρου 40, καθώς θα έπρεπε, σε κάθε περίπτωση, να διασφαλίζεται η συμμετοχή και η εκπροσώπηση των μελών του ειδικού εκπαιδευτικού προσωπικού, του εργαστηριακού διδακτικού προσωπικού, του ειδικού τεχνικού εργαστηριακού προσωπικού και των φοιτητών του ΑΕΙ στα συλλογικά όργανα και στις επιμέρους ακαδημαϊκές μονάδες τους, όπως προβλέπεται η συμμετοχή τους, για λόγους δημοκρατικότητας και αποφυγής αποκλεισμών.

Στο άρθρο 42, για την ανάδειξη εκπροσώπων των φοιτητών. Ιδανικά θα έπρεπε να προβλεφθεί, παράλληλα, ρητά, η κατάργηση των φοιτητικών παρατάξεων, γιατί με το περιεχόμενο, που έχει το άρθρο, δεν απαγορεύεται, ουσιαστικά, η ύπαρξη παρατάξεων, αφού θα μπορούν να παρουσιάζονται τα στελέχη τους, ως υποψήφιοι, μεμονωμένα.

Στο άρθρο 45 για τους ιστότοπους ανώτατων εκπαιδευτικών ιδρυμάτων και ιδιαίτερα, αναφορικά με την παράγραφο 3, είναι απαράδεκτο τα ελληνικά ΑΕΙ να μη συμμορφώνονται με τις διατάξεις του ν.4727/2020, που αφορά στην προσβασιμότητα των ατόμων με αναπηρίες στους ιστότοπους των φορέων του κράτους και πολύ περισσότερο των ιστοτόπων της εκπαίδευσης. Με τις ερωτήσεις μας, κάποια ΑΕΙ και δημόσιες υπηρεσίες συμμορφώθηκαν, μετά την ερώτησή μας και κάποια άλλα απάντησαν ότι προσπαθούν. Το ίδιο πρόβλημα έχουμε και με τους ΔΟΑΤΑΠ και ΕΟΠΠΕΠ και καταθέσαμε σχετικές ερωτήσεις. Στην παράγραφο αυτή, θα πρέπει να διατυπώνεται σαφώς ότι οι ιστοσελίδες των ΑΕΙ θα πρέπει να συμμορφώνονται, πλήρως, με τις διατάξεις του ν.4727/2020, να ενημερώνονται και να προσαρμόζονται στις σύγχρονες απαιτήσεις της προσβασιμότητας, με βάση τα διεθνή πρωτόκολλα.

Στο άρθρο 53, υπάρχει ένσταση για την παράγραφο 1. Θα έπρεπε να προβλέπεται ρητά ότι το μεγαλύτερο ποσοστό των εσόδων 80% έως 90%, αν όχι όλο, που προέρχονται από την παροχή υπηρεσιών μέσω πανεπιστημιακών εργαστηρίων του ιδρύματος, κατευθύνεται στα ίδια τα εργαστήρια και όχι το συμβούλιο διοίκησης του ΑΕΙ να καθορίζει ελεύθερα το ποσοστό παρακράτησης, επί των εσόδων, με σκοπό την κάλυψη των έμμεσων λειτουργικών δαπανών του Ειδικού Λογαριασμού Κονδυλίων Έρευνας και του ΑΕΙ.

 Στο άρθρο 63, αναφορικά με τη διάρθρωση σπουδών σε κύκλους, αναφέρεται στην παράγραφο 2, ότι η ολοκλήρωση της διαδικασίας ίδρυσης προγραμμάτων σπουδών της, στην παράγραφο 1, και η έναρξη της λειτουργίας τους προϋποθέτει την προηγούμενη πιστοποίηση τους από την Εθνική Αρχή Ανώτατης Εκπαίδευσης, ενώ, για τη συνέχιση της λειτουργίας τους, απαιτείται η περιοδική πιστοποίησή τους, ανά πέντε έτη, στο πλαίσιο αξιολόγησης της ακαδημαϊκής μονάδας, στην οποία εντάσσονται. Τι θα γίνει, όμως, με τα προπτυχιακά προγράμματα σπουδών, δεν είναι πιστοποιημένα; Σύμφωνα με την Έκθεση της ΕΘΑΑΕ, πιστοποιημένα, με πλήρη συμμόρφωση, είναι 109 προπτυχιακά προγράμματα σπουδών από τα 430. Ποσοστό 25,3 % , 30, με ικανοποιητική συμμόρφωση και 1 με μερική συμμόρφωση.

 Στο άρθρο 66, για τον ιδρυτικό κατάλογο μαθημάτων, αναφέρεται στην παράγραφο 3, ότι κάθε μάθημα, που εντάσσεται στον ιδρυτικό κατάλογο μαθημάτων, περιλαμβάνει μεταξύ άλλων, τις υποχρεώσεις των φοιτητών για την επιτυχή ολοκλήρωση του μαθήματος, όπως υποχρεωτική παρακολούθηση, εργασίες και ασκήσεις. Ποιος επιβάλλει την υποχρέωση παρακολούθησης; Μόνος του ο εκάστοτε διδάσκων; Χωρίς παρακολούθηση, τι νόημα έχει τάχα η πρόβλεψη ότι τα υποχρεωτικά μαθήματα κάθε προγράμματος σπουδών δεν υπολείπονται των 36 διδακτικών ωρών του άρθρου 64 παράγραφος 3; Για όσους δεν έρχονται στο μάθημα, δεν έχει καμία απολύτως σημασία, αν οι ώρες θα είναι 36 ή 106 ή μόνο 2. Μόνο έτσι έχει νόημα η εσωτερική κινητικότητα του άρθρου 77, διαφορετικά, θα σημαίνει απλώς ότι ο φοιτητής θα μετακινηθεί δυο, τρεις φορές στο άλλο ΑΕΙ, για να δώσει εξετάσεις. Όσοι εμπνεύστηκαν την ιδέα από το ευρωπαϊκό πρόγραμμα Erasmus θα έπρεπε να έχουν προσέξει ότι το πρόγραμμα αυτό συνεπάγεται παρακολούθηση παραδόσεων, όχι απλή προσέλευση σε εξετάσεις. Να σημειώσουμε, επίσης ότι στο άρθρο 34 του ν.4009/2011 προβλεπόταν το πρόγραμμα εσωτερικής κινητικότητας φοιτητών, που, επίσης δεν εφαρμόστηκε. Αυτό σημαίνει ότι οι νόμοι μπορεί να ψηφίζονται, αλλά αυτό προφανώς δεν σημαίνει ότι εφαρμόζονται και στην πράξη. Δεν αρκούν μόνο οι νομοθετικές πρωτοβουλίες. Πρέπει να εξασφαλίζεται και η πρακτική εφαρμογή τους.

Στο άρθρο 68, για την πλατφόρμα σύγχρονης εξ αποστάσεως εκπαίδευσης, θα πρέπει να προστεθεί μία παράγραφος, που να αφορά στην προσβασιμότητα των ατόμων με αναπηρίες, ούτως ώστε να συμμορφώνονται, με τις διατάξεις του ν.4727/2020.

Αναφορικά, με το άρθρο 73, για τα τμήματα εφαρμοσμένων επιστημών και τεχνολογίας, πηγαίνοντας λίγο παρακάτω, πρέπει να σημειωθεί ότι προτεραιότητα θα έπρεπε να αποτελεί η αναμόρφωση του συστήματος της επαγγελματικής εκπαίδευσης και κατάρτισης, ενώ αξίζει να αναφερθεί, ως παράδειγμα, ότι οι σωστά εκπαιδευμένοι γεωργοί, στην Ολλανδία, ανέρχονται στο 80% του συνόλου των γεωργών, ενώ στην Ελλάδα είναι κάτω από το 8%.

 Κατά τα άλλα, ο αγροτικός τομέας αποτελεί τον κορμό του παραγωγικού ιστού της χώρας μας. Στον πρωτογενή τομέα παραγωγής και ειδικότερα στον κλάδο της γεωργίας, η Ελλάδα βρίσκεται στην 26η θέση στην Ευρωπαϊκή Ένωση, σε απόδοση παραγωγής, γεγονός που συνδέεται ευθέως και με το χαμηλό επίπεδο εκπαίδευσης, κατάρτισης των απασχολούμενων στον κλάδο αυτό. Στην πλειονότητά τους, διαθέτουν μόνο πρακτική γεωργική εμπειρία.

Χαμηλές είναι οι αποδόσεις και στους υπόλοιπους τομείς της πρωτογενούς παραγωγής, αλιεία, υδατοκαλλιέργειες. Ωστόσο, παρατηρείται, παράλληλα, ότι όπου οι εργαζόμενοι διαθέτουν υψηλότερο μορφωτικό επίπεδο, μέση ή και ανώτερη δευτεροβάθμια εκπαίδευση, οι αποδόσεις παραγωγής παρουσιάζουν βελτιωμένη εικόνα.

 Για τον ενιαίο και αδιάσπαστο τίτλο σπουδών, μεταπτυχιακού, του άρθρου 78, οι παράγραφοι 2 και 3 σχετίζονται με τον ενσωματωμένο μεταπτυχιακό τίτλο του Τμήματος Μηχανικών Περιβάλλοντος του Πανεπιστημίου Πατρών. Η ΕΘΑΑΕ αποφάσισε, ομόφωνα, να μην διατυπώσει γνώμη επί του παρόντος, για το υπό εξέταση θέμα και οι φοιτητές δεν έλαβαν Integrated master, τη στιγμή που, ακόμη και σήμερα, η ιστοσελίδα του Τμήματος πληροφορεί τις υποψήφιες και τους υποψήφιους φοιτητές, ότι το Τμήμα απονέμει τίτλο Integrated master μαζί με το δίπλωμα Μηχανικού Περιβάλλοντος.

Σχετικά με τον κανονισμό μεταπτυχιακών και διδακτορικών προγραμμάτων σπουδών του άρθρου 79, ιδιαίτερα ως προς την παράγραφο 4, περίπτωση στ΄, η διαδικασία χορήγησης υποτροφιών, ανταποδοτικών και μη, προς τους μεταπτυχιακούς φοιτητές και υποψήφιους διδάκτορες, ο ανώτατος αριθμός των υποτροφιών, που χορηγούνται, καθώς και τα κριτήρια χορήγησης αυτών, δεν θα έπρεπε να καθορίζονται ελεύθερα από τον κανονισμό προγραμμάτων κάθε ΑΕΙ, αλλά κεντρικά, για λόγους ισότητας και δικαιοσύνης.

Στο άρθρο 89, αναφορικά με τα επαγγελματικά προγράμματα μεταπτυχιακών σπουδών, ποιοι ιδιωτικοί φορείς μπορούν να συνάπτουν συμβάσεις με τα ΑΕΙ, που θα επιλέγονται και με τι οικονομικό αντάλλαγμα;

Στο άρθρο 98, για τα προγράμματα σπουδών δευτερεύουσας κατεύθυνσης, το ποσοστό 90% επί του συνόλου των πιστωτικών μονάδων, που αναφέρεται, ως προϋπόθεση, για να μπορέσει κάποιος φοιτητής να εγγραφεί στο πρόγραμμα, από πού προκύπτει; Γιατί να μην μπορεί να το κάνει νωρίτερα, παραδείγματος χάριν, στο 75% επί του συνόλου των πιστωτικών μονάδων; Έτσι κι αλλιώς, σύμφωνα με την παράγραφο 3, προϋπόθεση για την απονομή τίτλου, είναι η ολοκλήρωση σπουδών του πρώτου κύκλου.

Στο άρθρο 129, σχετικά με το Κέντρο Υποστήριξης Διδασκαλίας και Μάθησης, ο θεσμός αυτός έχει εισαχθεί με το άρθρο 51 του ν. 4009/2011. Δεν καταργήθηκε ποτέ, αλλά ούτε εφαρμόστηκε από κανένα πανεπιστήμιο. Κάποιες ελάχιστες προσπάθειες έχουν γίνει, όμως, επειδή το Κέντρο αυτό θα παίξει καθοριστικό ρόλο για τη βελτίωση της ποιότητας διδασκαλίας, πρέπει να είναι περισσότερο αναλυτικό.

 Στο άρθρο 131, σχετικά με την ίδρυση σε κάθε Ανώτατο Εκπαιδευτικό Ίδρυμα, Πανεπιστημιακού Κέντρου Έρευνας και Καινοτομίας, ως αυτοτελούς ερευνητικής μονάδας, θέλουμε να τονιστεί ότι η έρευνα, είναι η πιο σημαντική, αν όχι η μόνη πηγή καινοτομίας. Η Ελλάδα, ως μικρή χώρα, δεν έχει άλλη επιλογή, παρά να επενδύσει σημαντικά στην έρευνα, εφόσον θέλουμε να είμαστε ανταγωνιστικοί στον 21ο αιώνα.

Η χώρα μας, εν αντιθέσει με όλα τα προηγούμενα κράτη, δεν έχει ένα κεντρικό όργανο, το οποίο να χαράσσει επιστημονική ερευνητική στρατηγική και να είναι σε θέση να μοιράζει ερευνητικά κονδύλια. Και επομένως, το κυριότερο πρόβλημα στην έρευνα είναι η θεσμική πολυδιάσπαση της σε πολλά Υπουργεία. Εφόσον τα υπάρχοντα κονδύλια συγκεντρωθούν και μοιραστούν αξιοκρατικά, συγχρονισμένα, με διαφάνεια και σύμφωνα με ένα στρατηγικό σχέδιο, θα καλύψουν κατά πολύ υπάρχουσες ανάγκες.

Διαφωνούμε με το άρθρο 139, για την κατανομή θέσεων μελών διδακτικού ερευνητικού προσωπικού, με απόφαση του Υπουργού Παιδείας και Θρησκευμάτων. Πρόκειται για ρύθμιση, η οποία αφήνει περιθώρια αδιαφάνειας.

Δυστυχώς, λόγω του ογκωδέστατου σχεδίου νόμου, θα αναφερθούμε στις υπόλοιπες διατάξεις στην επόμενη συνεδρίαση. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κι εμείς ευχαριστούμε, κυρία Ασημακοπούλου.

Το λόγο έχει η Ειδική Αγορήτρια του ΜέΡΑ25, κυρία Σοφία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Είναι προφανές, όπως είπαν και οι συνάδελφοι, προηγουμένως, ότι με βάση τον όγκο του νομοσχεδίου και τον διαθέσιμο κοινοβουλευτικό χρόνο, δεν μπορεί να γίνει στην πραγματικότητα συζήτηση κατ’ άρθρο. Ο καθένας από εμάς δεν μπορεί να καλύψει ούτε το 5% των παρατηρήσεων, που θα έχει να κάνει, για τις ρυθμίσεις αυτού του νομοσχεδίου. Συνεπώς, δεν μπορεί να γίνεται λόγος για έκφραση γνώμης στη διαλογική κοινοβουλευτική διαδικασία. Την άποψη μας, λοιπόν, σαν Κόμμα, για κάθε άρθρο, θα τη μάθετε ουσιαστικά μόνο από τη τελική μας ψήφο στην Ολομέλεια. Έτσι, δεν θα μπω στη διαδικασία περιπτωσιολογίας, για να τεκμηριώσω την άρνησή μας ή να εξηγήσω τις επιφυλάξεις μας για όλα τα άρθρα, που θα έπρεπε να αναφερθώ. Η σημερινή παρέμβασή μου, κύριε Πρόεδρε, αποτελεί συνέχεια της χθεσινής, στην οποία εξάντλησα τον χρόνο, χωρίς να μπορέσω να εξαντλήσω και τα κύρια ζητήματα της τοποθέτησής μας. Συνεχίζω, λοιπόν.

Ένα βασικό πρόβλημα είναι ότι, με το συγκεκριμένο νομοσχέδιο, δεν ανταποκρίνεται η πολιτεία στην υποχρέωσή της για τη διαμόρφωση ενός αποδεκτού καθεστώτος για όλο το δυναμικό, που, με διάφορες ιδιότητες, παρέχει τις υπηρεσίες και την εργασία του στο ελληνικό πανεπιστήμιο. Οι ελαστικές σχέσεις υπαμειβόμενης και επισφαλούς εργασίας σε πολλούς κλάδους, αντί να διορθώνεται, επεκτείνεται. Θα πω ένα χαρακτηριστικό παράδειγμα, αλλά αυτό ισχύει για όλες, σχεδόν, τις κατηγορίες, όπως παραδείγματος χάριν, για τα ΕΕΠ, το ΕΔΙΠ, το ΕΤΕΠ και τους ερευνητές και ερευνήτριες. Αναζητάω, λοιπόν, μια εξήγηση και από μόνη μου δεν μπορώ να τη βρω. Μπορεί κάποιος να μας πει πού οφείλεται αυτή η διαχρονική και σθεναρή άρνηση της Κυβέρνησης, να ανταποκριθεί, έστω και σε ένα από τα αντίστοιχα αιτήματα του ΕΔΙΠ, για τον τρόπο, τις συνθήκες απασχόλησης, για τη δυνατότητα εξέλιξης και για τους όρους εν γένει, που προσφέρουν τις υπηρεσίες τους;

Ας έρθουμε, τώρα και στο ζήτημα της καθιέρωσης των πολυάριθμων και διαφόρων ειδών και ταχυτήτων προγραμμάτων σπουδών, μονοετή, διετή, τριετή, διεπιστημονικά και ούτω καθεξής, με αντιστοιχίες από 30 έως 360 πιστωτικές μονάδες. Αυτό δίνει, σε πρώτη ματιά, την εντύπωση ενός ευέλικτου συστήματος διαφοροποίησης των σπουδών, που να ανταποκρίνεται, σε διαφορετικές ανάγκες. Αυτό το σύστημα θα έχει, όμως, ένα εγγενές πρόβλημα, που στην πράξη, θα αποδειχθεί το πόσο σημαντικό μπορεί να είναι το πρόβλημα της ποιότητας και της επιστημονικής αξιοπιστίας των συγκεκριμένων προγραμμάτων, σε όλο τους το πλήθος και σε όλο τους το εύρος. Στην πραγματικότητα, με το μεγάλο αριθμό και την προβλεπόμενη ευελιξία των προγραμμάτων, υποβαθμίζεται μεγάλος όγκος της παρεχόμενης πανεπιστημιακής εκπαίδευσης, στα επίπεδα της αντίληψης, που διέπει τη λειτουργία των περίφημων ιδιωτικών κολεγίων. Ταυτόχρονα, ανοίγεται για αυτά ένα νέο πεδίο επιχειρηματικής δράσης, όπου θα μπορούν να ανταγωνίζονται ευθέως και με μεγαλύτερη ευχέρεια, φυσικά, τα αντίστοιχα προγράμματα περιορισμένου αντικειμένου των πανεπιστημίων.

Επαναλαμβάνω, ότι η πανσπερμία νέων προγραμμάτων σπουδών πρώτου κύκλου, που λειτουργούν προσθετικά στο πρόγραμμα σπουδών ενός τμήματος, υπονομεύει την αξία του πτυχίου. Με αυτό το σύστημα, παράγονται πτυχιούχοι πολλών ταχυτήτων και επιβάλλεται ένας ανελέητος ανταγωνισμός, μεταξύ των φοιτητών φοιτητριών, που θα επιδοθούν σε ένα ατελείωτο κυνήγι προσόντων και πιστοποιητικών. Το αποτέλεσμα είναι να κατακερματίζονται και τα επαγγελματικά δικαιώματα των αποφοίτων, γεγονός που μειώνει και τις δυνατότητες απασχόλησής τους και τις μισθολογικές απολαβές τους.

Επίσης, εισάγετε ρυθμίσεις, που προβλέπουν, ότι τα μεταπτυχιακά προγράμματα δεν θα χρηματοδοτούνται πλέον από το Υπουργείο Παιδείας, ούτε θα περιλαμβάνονται στο διδακτικό έργο των μελών ΔΕΠ. Επομένως, θα είναι αδύνατο να είναι βιώσιμα μεταπτυχιακά χωρίς δίδακτρα. Έτσι, οξύνονται ακόμη περισσότερο οι ανισότητες πρόσβασης στην τριτοβάθμια εκπαίδευση και την καθιστούν ακόμα περισσότερο ταξικό προνόμιο.

 Δεν έχω, λοιπόν, καμία αμφιβολία, ότι αυτό αποτελεί συνειδητή πολιτική επιλογή της Κυβέρνησης.

Υπάρχει και το ζήτημα με τις νέες ρυθμίσεις για τον ΔΟΑΤΑΠ. Είναι αλήθεια, ότι για αυτό το ζήτημα κανείς δεν δικαιούται να είναι υπερήφανος για την κατάσταση, που υπάρχει, στην Ελλάδα, με την αναγνώριση των αλλοδαπών τίτλων. Εδώ, με τις προϋποθέσεις των παραγράφων 2 και 3 του άρθρου 306, ο ΔΟΑΤΑΠ θα μπορεί να αναγνωρίζει τίτλους, οι οποίοι δεν έχουν θεσμική κατοχύρωση, δηλαδή, δεν χαρακτηρίζονται, σαν πτυχία μεταπτυχιακά ή διδακτορικά, ούτε και στη χώρα τους. Στην παράγραφο 6 του άρθρου 311, γίνεται αναφορά στη δυνατότητα αναγνώρισης προς τα πτυχία, που θεωρούνται ως integrated master, στην Ελλάδα, πενταετή διπλώματα. Εκεί, προβλέπεται η δυνατότητα συνεκτίμησης μεταπτυχιακού στην αλλοδαπή ή η διενέργεια διπλωματικής εργασίας, ως αντισταθμιστικό μέτρο. Όμως, δεν προσδιορίζονται οι ουσιαστικές προϋποθέσεις, για την επίβλεψη και την αξιολόγησή τους. Ορίζεται, επίσης, ότι τα ελληνικά ανώτατα εκπαιδευτικά ιδρύματα θα μπορούν να δέχονται για μεταπτυχιακές σπουδές τους, υποψηφίους, χωρίς αναγνώριση από τον ΔΟΑΤΑΠ. Αντίστοιχα, τα ερευνητικά κέντρα και τα ανώτατα εκπαιδευτικά ιδρύματα θα δέχονται τις αιτήσεις για ΔΕΠ και ερευνητές, μέσω ΑΠΕΛΑ, χωρίς ο εκάστοτε ενδιαφερόμενος να χρειάζεται να καταθέσει αίτηση αναγνώρισης στον ΔΟΑΤΑΠ. Η αναγνώριση θα γίνεται από τον φορέα υποδοχής, από τα ΑΕΙ, δηλαδή και τα ερευνητικά κέντρα.

Επίσης, είναι γνωστό το σοβαρό πρόβλημα, που υπάρχει, με συγκεκριμένους αλλοδαπούς τίτλους. Ο ΔΟΑΤΑΠ, εδώ και καιρό, αναγνωρίζει σαν μεταπτυχιακά, κυρίως από την Ιταλία, τίτλους, που δεν θεωρούνται τέτοιοι εκεί. Πρόκειται για διάφορα διπλώματα, που φέρουν τον τίτλο Master di Primo, Livello και Master di secondo Livello. Όμως, το ίδιο το Υπουργείο Παιδείας της Ιταλίας δεν τους αναγνωρίζει, ως μεταπτυχιακούς τίτλους, αφού αποτελούν απλώς πιστοποιητικά προγραμμάτων δια βίου μάθησης. Μιλάμε για τις διατάξεις των παραγράφων 2, 3, 4, του άρθρου 296. Τίτλοι, που δεν έχουν καμία ακαδημαϊκή υπόσταση, ούτε πιστοποίηση, ούτε αναγνώριση, στη χώρα, που απονέμονται. Θα μπορούν, εάν ψηφιστεί αυτή η διάταξη, να αποκτήσουν επίσημο στάτους στην Ελλάδα, δίνοντας παράλληλα στον κάτοχό τους τα νόμιμα δικαιώματα, ανάλογα με αυτά, που δίνουν οι ημεδαποί τίτλοι.

Πολύ σοβαρό, επίσης, είναι και το ζήτημα της κατάργησης των νομικών προσώπων διαχείρισης των πανεπιστημιακών δασών και για το Περτούλι, όπως αναφέρθηκε και για τον Ταξιάρχη, με το άρθρο 296. Κι όμως, η σημερινή κατάσταση και η εικόνα αυτών των δασών δείχνει, ότι το μοντέλο της πανεπιστημιακής διαχείρισης έχει, επί πολλές δεκαετίες, λειτουργήσει εκεί, επιτυχημένα και μάλιστα, χωρίς να επιχορηγείται από τον κρατικό προϋπολογισμό ή από κάποιον άλλο φορέα. Δεν θα ήθελα να υποθέσω, κύριε Πρόεδρε, ότι η οικονομικά αυτοδύναμη λειτουργία τους αποδεικνύει από μόνη της μια δυναμική, που μπορεί να ανοίξει την όρεξη, σε διάφορους ενδιαφερόμενους για εκμετάλλευση. Πέρα από τα ιδεολογικά προτάγματα της Κυβέρνησης, ας μας εξηγήσει κάποιος για ποιους συγκεκριμένους πρακτικούς λόγους και για την επίλυση ποιων προβλημάτων επιλέγετε, τώρα, να τα μεταβιβάσετε σε αυτές τις εταιρείες αξιοποίησης της περιουσίας των ανώτατων εκπαιδευτικών ιδρυμάτων, που δημιουργείτε, με αυτό τον νόμο; Γιατί πρέπει και εδώ να περάσουμε από το μοντέλο της εξυπηρέτησης των ερευνητικών και εκπαιδευτικών σκοπών του πανεπιστημίου, στη διαβόητη πια αξιοποίηση; Στα νέα ελληνικά, «αξιοποίηση», δυστυχώς, σημαίνει καταστροφή στο βωμό της κερδοφορίας, πόσω μάλλον, όταν μιλάμε για δράση και μάλιστα, τέτοιας αξίας.

Και κάτι τελευταίο γι’ αυτό το θέμα, κυρία Υπουργέ. Πόσο καλόπιστος τάχα θέλετε, ή πρέπει να είναι ο καθένας από εμάς, για να δικαιολογήσει το ότι οι συγκεκριμένες διατάξεις έρχονται, τώρα, αιφνιδιαστικά, ενώ δεν υπήρχαν στη διαβούλευση; Υπάρχουν και οι διατάξεις, που καθιερώνουν ένα νέο καθεστώς για τις βιβλιοθήκες και δίδεται μια άλλη δομή, μια ακαδημαϊκή μονάδα, στην οποία θα προΐσταται διευθυντής μέλος ΔΕΠ, ΕΕΠ, ΕΔΙΠ ή ΕΤΕ του πανεπιστημίου, επιλεγόμενος από τη Σύγκλητο του Ιδρύματος. Εδώ, ανατρέπεται το υπάρχον θεσμικό καθεστώς λειτουργίας τους, χωρίς να υπάρχει επαρκής αιτιολόγηση, για ποιο λόγο γίνεται αυτό. Στα θέματα αυτά εισηγούμαστε την αποδοχή των εύλογων και τεκμηριωμένων προτάσεων του ΣΕΑ. Είναι, παραδείγματος χάρη, απολύτως εύγλωττη η παρατήρηση, ότι σύμφωνα και με τη διεθνή ακαδημαϊκή πρακτική, το βασικό προσόν ενός διευθυντή πανεπιστημιακής βιβλιοθήκης είναι η εμπειρία εργασίας, στο συγκεκριμένο αντικείμενο και η συμμετοχή στο σχεδιασμό ανάπτυξης σχετικών υπηρεσιών πληροφοριακής υποστήριξης.

 Αυτές οι προϋποθέσεις, προφανώς, δεν θα καλύπτονται από τα μέλη ΔΕΠ, ΕΕΠ και λοιπά. Αφού σε άλλα θέματα και σε κάθε ευκαιρία επικαλείστε την αντιγραφή, εφαρμογή επιτυχημένων προτύπων του εξωτερικού, για ποιο λόγο, εδώ, ειδικά, τα ανατρέπετε;

Ας επανέλθω, τώρα, στη μεγάλη εικόνα. Οπωσδήποτε, δεν είναι τυχαίο ότι οι αντιδράσεις στο νομοσχέδιο έχουν πάρει και διεθνείς διαστάσεις. 740 πανεπιστημιακοί και ερευνητές από 50 χώρες υπογράφουν ανοιχτή επιστολή, με τίτλο «Σεβαστείτε τα δημόσια πανεπιστήμια στην Ελλάδα». Σε αυτήν εκφράζουν την υποστήριξή τους στα σωματεία διδασκόντων και διοικητικών υπαλλήλων και στους φοιτητές, στη χώρα μας. Αντιτίθενται και στην πανεπιστημιακή αστυνομία, αναφέρονται στην τοξική ατμόσφαιρα, που έχει δημιουργηθεί, στα ανώτατα εκπαιδευτικά ιδρύματα και ζητούν την απόσυρση του νομοσχεδίου και την έναρξη γνήσιου διαλόγου, με την πανεπιστημιακή κοινότητα. Σε αυτούς περιλαμβάνονται πολλές εμβληματικές μορφές της διεθνούς ακαδημαϊκής κοινότητας από τα καλύτερα πανεπιστήμια των Ηνωμένων Πολιτειών, όπως το Harvard, το Princeton, το Columbia, το New York University και λοιπά. Με λίγα λόγια, η διεθνής πραγματική αριστεία ακυρώνει και διαψεύδει πλήρως το κυβερνητικό αφήγημα για εκσυγχρονισμό και αναβάθμιση των ελληνικών πανεπιστημίων.

Κλείνοντας, κύριε Πρόεδρε, προτιμώ, αντί να εκφραστώ κατά βούληση, για την ουσία του παρόντος νομοσχεδίου, να διαβάσω ένα απόσπασμα από τη γνωμοδότηση των καθηγητών διοικητικού δικαίου, του κυρίου Κοντιάδη και του κυρίου Τασόπουλου. Έτσι, φαντάζομαι ότι δεν θα είναι εύκολο να αποδώσετε τις παρατηρήσεις μας σε κάποια κακόπιστη αντιπολιτευτική εμμονή. Η γνωμοδότηση, την οποία ζήτησε η ΠΟΣΔΕΠ, αφορά στο νέο μοντέλο διοίκησης, που εισάγεται. Αυτό αποτελεί κομβική ρύθμιση του νομοσχεδίου, αλλά και πολύ χαρακτηριστική της όλης κυβερνητικής αντίληψης.

Γράφει, λοιπόν, η γνωμοδότηση: «Το σύστημα διοίκησης των ΑΕΙ, που προτείνεται στο επίμαχο σχέδιο νόμου, παρουσιάζει σημαντικά προβλήματα λειτουργικότητας, διαφάνειας και δημοκρατικής νομιμοποίησης των οργάνων διοίκησης, απουσία επαρκών θεσμικών αντίβαρων, υπερσυγκέντρωση αρμοδιοτήτων στο πρόσωπο του πρύτανη, χωρίς επαρκείς ελεγκτικούς μηχανισμούς, καθώς και κρίσιμα ζητήματα συμβατότητας των εν λόγω ρυθμίσεων, με τη συνταγματικά κατοχυρωμένη πλήρη αυτοδιοίκηση των ΑΕΙ και τη συνταγματική κατοχύρωση της ιδιαίτερης θέσης των καθηγητών των ΑΕΙ στα ακαδημαϊκά ζητήματα.»

Για την κατ’ άρθρον ψήφο μας, κύριε Πρόεδρε, θα τοποθετηθούμε, όπως είπα, στην αρχή της ομιλίας μου στην Ολομέλεια. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία Σακοράφα.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ζητήσει η Υπουργός, η κυρία Κεραμέως. Κυρία Υπουργέ, έχετε το λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε και ευχαριστώ πάρα πολύ όλες και όλους τους συναδέλφους για τις τοποθετήσεις τους, σε αυτόν το συνεχή διάλογο, στην Επιτροπή Μορφωτικών Υποθέσεων.

Ακούσαμε, σήμερα, σχεδόν όλους τους φορείς να αναγνωρίζουν σημαντικές θετικές ρυθμίσεις στο νομοσχέδιο. Θέλω να σας θυμίσω τι γίνεται, συνήθως, στην Επιτροπή Μορφωτικών, όποτε έρχεται ένα νομοσχέδιο για τα πανεπιστήμια. Ανέτρεξα σε όλες τις αποφάσεις.

Νόμος 4009. Έλεγε τότε η Σύνοδος, κακώς, προφανώς: «Η Σύνοδος εκφράζει την ανησυχία της για τις σοβαρές δυσλειτουργίες, που θα προκύψουν, στην καθημερινή ζωή των πανεπιστημίων. Δεσμεύεται να στηρίξει πρόσφυγες…» το έλεγε η Σύνοδος αυτό, «…από τα πανεπιστήμια και την ακαδημαϊκή κοινότητα για όλες τις πράξεις, που θα εκδοθούν και θα βασίζονται σε αντισυνταγματικές διατάξεις νόμου.».

Επόμενος νόμος, ο ν. 4076. Το λέει πάλι η Σύνοδος αυτό: «Το σχέδιο νόμου δεν απαντά σε ελάχιστες αλλαγές, που θεωρήθηκαν αναγκαίες…» και τα λοιπά «…δεν αποτελεί λύση για τα πανεπιστήμια, δεν συμβάλλει στο …» κακώς, πάλι. Αλλά αυτά έλεγε η Σύνοδος.

Να έρθω στο «νόμο Γαβρόγλου»: «Να αποσυρθεί το νομοσχέδιο όσο πιο γρήγορα μπορεί». Αυτά τα έλεγε η Σύνοδος Πρυτάνεων, όταν έφερε ο ΣΥΡΙΖΑ το νόμο για τα πανεπιστήμια.

Τώρα, για πρώτη φορά, τουλάχιστον, τα τελευταία πολλά χρόνια, έρχεται η Σύνοδος και έχει μια ολόκληρη ανάλυση για όλα τα σημαντικά θετικά σημεία του νομοσχεδίου και λέει ρητά : «Στα θετικά σημεία συμπεριλαμβάνονται η δυνατότητα πανεπιστημίων…» τα λέει η Σύνοδος αυτά «…να σχεδιάζουν και να ιδρύουν νέα ή και ξενόγλωσσα προγράμματα σπουδών, χωρίς τον έλεγχο του Υπουργείου. Η δυνατότητα για εξωστρέφεια και διεθνοποίηση των σπουδών, η δυνατότητα για εσωτερική κινητικότητα φοιτητών, ένα είδος εθνικού Erasmus, η δυνατότητα για ευέλικτες και διεπιστημονικές σπουδές, η σύνδεση εκπαίδευσης και έρευνας…», κύριε Φίλη, αυτό είναι για σας, «…με τον παραγωγικό κόσμο, η βελτίωση των διαδικασιών, ώστε να καθίσταται πιο γρήγορη και αποτελεσματική η διαχείριση των ερευνητικών κονδυλίων.»

Αυτά τα λέει η Σύνοδος. Αυτά δεν υπήρχαν, επί των ημερών σας, κύριε Φίλη. Επί των ημερών σας, η Σύνοδος ήταν όλο «κατά».

Επειδή αναφερθήκατε στις Συγκλήτους, να σας θυμίσω ότι φέρνατε τις συγχωνεύσεις μεταξύ ΑΕΙ και ΤΕΙ - κυρία Τζούφη, κουνάτε το χέρι- αλλά να σας θυμίσω τι λέγανε οι Σύγκλητοι για τις συγχωνεύσεις; Να σας θυμίσω ότι φέρνατε εδώ, πραξικοπηματικά, τις συγχωνεύσεις, που αφορούσαν τα ίδια τα πανεπιστήμια και είχατε τις αποφάσεις Συγκλήτων απέναντί σας; Έχετε το θράσος, σήμερα, να μιλάτε για σύμφωνη γνώμη εσείς; Εσείς; Έχετε το θράσος να μιλάτε για καλή νομοθέτηση; Θα σας το λέω αυτό, κάθε φορά, που θα μου λέτε, για καλή νομοθέτηση. Φέρνουμε εμείς, εδώ, ένα νομοσχέδιο ολοκληρωμένο.

Ρυθμίζει τα πάντα, όλα τα θέματα, δίνει ασφάλεια δικαίου, ένα πλήρες νομικό πλαίσιο, επιτέλους στα πανεπιστήμια. Γίνεται εκτενέστερη διαβούλευση - όπως προβλέπεται - των δύο εβδομάδων και μιλάτε για κακή νομοθέτηση, όταν ιδρύατε πανεπιστημιακά τμήματα, με βουλευτικές τροπολογίες;

Κυρία Τζούφη δεν ισχύει αυτό που λέω; Διαψεύστε με. Διαψεύστε με, εάν δεν ισχύει. Εδώ ήμασταν, με τον κύριο Γαβρόγλου, θα το λέω, μέχρι να το ακούσετε. Ερχόντουσαν οι Βουλευτές σας, προ των εκλογών. Φτιάξτε ένα πανεπιστημιακό τμήμα, εκεί. Φτιάξτε ένα πανεπιστημιακό. Με βουλευτική τροπολογία. Ποια γνώμη Συγκλήτου; Με βουλευτική τροπολογία, χωρίς καν Έκθεση Γενικού Λογιστηρίου. Στα τελευταία πέντε λεπτά της ψήφισης και μιλάτε για καλή νομοθέτηση; Μιλάτε για καλή νομοθέτηση, όταν έτσι ιδρύατε πανεπιστημιακά τμήματα, με αυτόν τον τρόπο;

Είπε ο κύριος Φίλης, μίλησε, για ένα τρικ δημοσκόπησης. Καταλαβαίνω ότι φέρνει το ΣΥΡΙΖΑ σε πάρα πολύ δύσκολη θέση. Γιατί; Γιατί ο ΣΥΡΙΖΑ έρχεται εδώ και μας παρουσιάζει μια εικόνα του «όχι σε όλα». Τουλάχιστον, ελπίζω να διαψευστεί αυτή η εικόνα, όταν ο ΣΥΡΙΖΑ φέρεται να είναι υπέρ του ελληνικού Erasmus, κατά 75% και, κ. Φίλη, πλησιάζετε τα ποσοστά της Νέας Δημοκρατίας. Αυτό πρέπει να το κοιτάξουμε. Κατά 81% υπέρ της ενίσχυσης της πρακτικής άσκησης, κατά 75% υπέρ του νέου συστήματος επιλογής καθηγητών. Χθες, είπατε «ήσσονος» σημασίας ζητήματα αυτά, σήμερα, φέρατε τον όρο «περιφερειακά».

Εγώ θέλω να σας ρωτήσω, κύριε Φίλη. Θεωρείτε περιφερειακό ζήτημα το πώς εκλέγεται ένας καθηγητής στο πανεπιστήμιο;

Εγώ το θεωρώ μείζον και, αν διαφέρουμε, τότε αυτό αποδεικνύει τη διαφορετική μας ιδεολογία και τη διαφορετική μας θέση επί πραγμάτων, που αφορούν το πανεπιστήμιο. Το πως τα μέλη ΔΕΠ εκλέγονται και αναδεικνύονται σε καθηγητές στο πανεπιστήμιο είναι μείζον, είναι το άλφα και το ωμέγα. Το ανθρώπινο δυναμικό του πανεπιστημίου είναι τα μέλη ΔΕΠ. Είναι ό,τι πιο πολύτιμο έχει το πανεπιστήμιο.

Θεωρείτε περιφερειακό ή ήσσονος σημασίας ζήτημα το πώς θα διαμορφώνονται οι διαδικασίες;

Ας το ακούσει η κοινωνία, ας ξέρει τι πρεσβεύει ο ΣΥΡΙΖΑ. Περιφερειακό ζήτημα, κατά τον ΣΥΡΙΖΑ το πώς εκλέγονται οι καθηγητές στα πανεπιστήμια !

Εγώ, όμως, θα σας ρωτήσω ευθέως, να ακούσουμε τον ΣΥΡΙΖΑ τι λέει για τα εσωτερικά Erasmus; Ναι ή όχι; Τι λέει για τα κοινά και διπλά πτυχία; Ναι ή όχι; Τι λέει για την αποζημίωση φοιτητών και την ασφαλιστική κάλυψη; Ναι ή όχι; Τι λέει για το νέο σύστημα εκλογής μελών ΔΕΠ; Ναι ή όχι; Τι λέει για την ελευθερία επιλογής μαθημάτων από άλλα τμήματα; Ναι ή όχι;

Υποχρηματοδότηση: Όπως είπατε, κύριε Φίλη και κυρία Τζούφη, τα νούμερα είναι απλά.

Έδωσε ποτέ ο ΣΥΡΙΖΑ 105 εκατομμύρια ευρώ τακτικής χρηματοδότησης στα πανεπιστήμια; Έδωσε ποτέ; Να απαντήσω για σας. Ποτέ ! 1.505 εκατομμύρια ευρώ τακτική χρηματοδότηση! Είναι πολύ απλά τα πράγματα, υπάρχουν νούμερα.

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Με ποια οικονομία;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** 105 εκατομμύρια ευρώ. Μας είπατε ότι αυξήσατε τις δαπάνες στα πανεπιστήμια, να το δούμε που τις αυξήσατε. Να το δούμε.

Υποστελέχωση. Εγώ σας έδωσα νούμερα, από το 2019 μέχρι το 2021, 1.450 νέες θέσεις 1.318 αποχωρήσεις. Θετικό ισοζύγιο θέσεων ,κατά 132 θέσεις, 1,1 πρόσληψη για κάθε αποχώρηση. Ναι ή όχι; Διαφωνείτε;

Πείτε το. Είπατε σχετικά με την εκλογή του Πρύτανη, είπατε, «χωρίς κανένα κριτήριο θα γίνεται». Μα, για πρώτη φορά, θα υπάρχει κριτήριο. Θα υποχρεούνται οι υποψήφιοι να καταθέσουν σχέδιο. Τι όραμα έχουν για το πανεπιστήμιο και βάσει αυτού θα αξιολογούνται οι υποψήφιοι, όχι με άλλα κριτήρια.

Για πρώτη φορά, προβλέπεται. Αυτό δεν το θέλετε, δεν θέλετε ο επικεφαλής αυτού του επιστημονικού φορέα να έχει ένα σχέδιο, ένα όραμα, για το πανεπιστήμιό του; Εμείς το θεωρούμε και αυτό είναι μείζονος σημασίας για εσάς, μάλλον είναι «ήσσονος».

Κύριε Φίλη, σας ζητώ να πάρετε ένα στυλό στο χέρι και να σημειώστε μια υπουργική απόφαση, κάντε μου τη χάρη: Αριθμός 153348/z1, υπουργική απόφαση Κωνσταντίνου Γαβρόγλου, ημερομηνία 15/9/2017. Ήταν, που δεν προέβλεψε ο κ. Γαβρόγλου, το νέο ψηφοδέλτιο. Για κοίταξε αυτή την υπουργική απόφαση του κ. Γαβρόγλου είναι του 2017. Να σας ξαναπώ το νούμερο, να ξαναπώ και την αναφορά στο ενιαίο ψηφοδέλτιο - απόφαση 153348 15/9/2017, Κωνσταντίνος Γαβρόγλου. Αν δεν είναι ο γνωστός του Κόμματός σας, για διαβάστε, αν λέει μέσα για ενιαίο ψηφοδέλτιο !

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *(ομιλεί εκτός μικροφώνου)*

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):**  Κύριε Φίλη, η διαφορά μας ξέρετε ποια είναι; Ότι εγώ μιλάω, με στοιχεία. Μπορεί η κοινωνία ολόκληρη να δει την απόφαση, που μνημονεύω, εσείς μιλάτε, χωρίς κανένα στοιχείο, εγώ μιλώ με στοιχεία. Οι πολίτες κρίνουν και έχουν όλοι, κύριε Φίλη, τη δυνατότητα να ελέγξουν τα λεγόμενά σας και τα λεγόμενά μου, ας κρίνουν οι πολίτες. Το νούμερο δεν το σημειώσατε ! Κρίμα, θα σας το φέρω εδώ, εκτυπωμένο, την επόμενη φορά.

Σχετικά με τις υποτροφίες. Ήρθατε χθες, που μας είπατε, ότι «δίνονταν υποτροφίες επί ΣΥ.ΡΙΖ.Α., με κοινωνικά κριτήρια». Είπα εγώ, χθες, «κανένα κοινωνικό κριτήριο», ανασκεύασε ο κ. Φίλης, σήμερα, «ναι, μόνο οικονομικά κριτήρια, απλά τα οικονομικά συνδέονται με τα κοινωνικά». Ε, λοιπόν εμείς ενισχύσαμε τα οικονομικά κριτήρια, βάλαμε κοινωνικά κριτήρια, που δεν υπήρχαν και, βεβαίως, βάλαμε και κριτήρια αριστείας.

Γιατί βάλαμε κριτήρια αριστείας; Ξέρετε πολλές χώρες, κύριε Φίλη, στις οποίες να δίνονται υποτροφίες, χωρίς κριτήρια ακαδημαϊκότητας; Το πρώτο, που μας ενδιαφέρει, εδώ πέρα, είναι να πληρούνται ακαδημαϊκές προϋποθέσεις, άπαξ και πληρούνται αυτές, βεβαίως θα δούμε τη μεγαλύτερη «βεντάλια κριτηρίων» - και κοινωνικά και οικονομικά, όλα τα κριτήρια - αλλά εσείς δεν είχατε κοινωνικά κριτήρια, καθόλου, μέσα.

Σημειώνω κάτι, που με εξέπληξε και με στενοχώρησε πάρα πολύ. Αν καταλαβαίνω καλά – μακάρι, να μην κατάλαβα καλά, είπατε «όχι» στις ρυθμίσεις για τους επισκέπτες καθηγητές, είπατε ότι σας προβληματίζουν. Δεν το άκουσα καλά, άρα είστε «υπέρ»;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *(ομιλεί εκτός μικροφώνου)*

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ωραία, χαίρομαι που το ακούω αυτό και χαίρομαι, που είστε υπέρ της ρύθμισης, θα μας πείτε και τις προϋποθέσεις σας. Εμείς θα δώσουμε 60 εκατ. Ευρώ, για να έρθει επιστημονικό προσωπικό από το εξωτερικό και επισκέπτες καθηγητές και επισκέπτες ερευνητές.

Είπατε, τα λόγια σας, ακριβώς: «Οριστική αμετάκλητη αντίθεση πανεπιστημιακών φορέων, απορρίπτουν όλοι οι πανεπιστημιακοί, είστε μόνοι σας». Σας διάβασα πριν τη Σύνοδο Πρυτάνεων, που εκπροσωπεί όλα τα πανεπιστήμια, σας διάβασα, χθες, το Αριστοτέλειο, το μεγαλύτερο πανεπιστήμιο της χώρας, σας διάβασα το ΕΚΠΑ, σας διάβασα το ΕΛΜΕΠΑ, σας διάβασα το Δημοκρίτειο, λέω να σας διαβάσω κανένα άλλο σήμερα.

Οικονομικό Πανεπιστήμιο: «Το νομοσχέδιο περιέχει ρυθμίσεις, που είναι θετικές, αφού προσφέρουν εναλλακτικές και ευέλικτες μορφές οργάνωσης των σπουδών, ενισχύοντας τη διεπιστημονικότητα και την κινητικότητα των φοιτητών. Τέτοιες είναι ενδεικτικά, οι διατάξεις, για κοινά και διπλά προγράμματα σπουδών, η δυνατότητα οργάνωσης προγραμμάτων εσωτερικής κινητικότητας προπτυχιακών φοιτητών-φοιτητριών. Θετικές κρίνονται οι διατάξεις, που αφορούν τα προγράμματα μεταπτυχιακών σπουδών, μειώνουν το γραφειοκρατικό και διαχειριστικό φόρτο - εγκρίσεις, Υπουργείο Παιδείας και ούτω καθεξής. Επίσης, η θεσμοθέτηση βιομηχανικών διδακτορικών ενισχύει τη σύνδεση της εκπαίδευσης με τους φορείς επιχειρηματικότητας, με αμοιβαία οφέλη» και συνεχίζει. Είμαστε μόνοι μας, κύριε Φίλη;

Ιόνιο Πανεπιστήμιο: «Η θετικά εκτιμώμενη ρύθμιση παγίων και διαχρονικών αιτημάτων των πανεπιστημίων, όπως για παράδειγμα, η θεσμοθέτηση πρακτικής άσκησης». Αναρωτιέμαι, κυρία Τζούφη, γιατί το λέει το Ιόνιο Πανεπιστήμιο αυτό, εάν όλα αυτά είχαν ρυθμιστεί; «Η απλοποίηση διαδικασιών εκπόνησης και χρηματοδότησης έρευνας, η υποστήριξη διεθνοποίησης, οι προβλέψεις διατάξεων, που προσαρμόζουν τη μορφή των παρεχόμενων σπουδών στο ευρωπαϊκό και διεθνές ακαδημαϊκό γίγνεσθαι».

Μετσόβιο: «Η υλοποίηση πολλών εκ των θετικών αλλαγών, κυρίως αυτών, που αφορούν στην κινητικότητα, την ευελιξία, τις επιλογές των φοιτητών και ούτω καθεξής».

Κύριε Φίλη, είμαστε τόσο μόνοι μας; Όλα τα πανεπιστήμια !

Πανεπιστήμιο Κρήτης: «Οι διατάξεις του νόμου αποδίδουν μεγαλύτερη ευελιξία στις επιλογές των φοιτητών, διεπιστημονικά προγράμματα σπουδών, διπλά προγράμματα σπουδών, πρόγραμμα σπουδών, προγράμματα ελεύθερης κατεύθυνσης, μας βρίσκουν σύμφωνους. Η θέσπιση του προγράμματος εσωτερικής κινητικότητας φοιτητών με τις απαραίτητες βεβαιώσεις και το πιστοποιητικό ψηφιακών δεξιοτήτων μας βρίσκει σύμφωνους».

 ΠΑ.ΜΑΚ. Πανεπιστήμιο Μακεδονίας: «Στο κατατεθέν νομοσχέδιο περιλαμβάνονται διατάξεις, που είναι βρίσκονταν προς τη θετική κατεύθυνση. Είναι οι ρυθμίσεις, που αυξάνουν το βαθμό ευελιξίας στην οργάνωση των σπουδών προπτυχιακών, μεταπτυχιακών, διεπιστημονικών, ξενόγλωσσων, αυξάνουν τις επιλογές των φοιτητών, ενισχύουν την εξωστρέφεια και διεθνοποίηση, βελτιώνουν τη λειτουργία των ΕΛΚΕ, προάγουν τη διασύνδεση εκπαίδευσης και έρευνας, με τον κόσμο της παραγωγής και των επιχειρήσεων». Πόσο μόνοι μας είμαστε, κύριε Φίλη; Πόσο μόνοι μας; Σας διάβασα 12 Συγκλήτους. Τόσο μόνοι μας είμαστε;

**ΝΙΚΟΣ ΦΙΛΗΣ (Εισηγητής της Μειοψηφίας):** *(Ομιλεί εκτός μικροφώνου)* Είσαστε εκτός τόπου και χρόνου !

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Τα φαντάστηκα αυτά; Εγώ σας προκαλώ να με διαψεύσετε, ότι κατασκεύασα αυτά που διάβασα, σας προκαλώ! Κάντε το!

Έρχομαι, όμως, κύριε Φίλη, στο αγαπημένο μου θέμα, στο αγαπημένο σας θέμα. Μιλήσατε, εκτενώς για την έμφαση, λέτε, στο θέμα των Κληρικών και με ένα πολύ περιεκτικό ύφος, σήμερα, με διάφορες κοινωνικές αναφορές και ούτω καθεξής. Δεν άκουσα καμία αναφορά, όταν ο εκπρόσωπος της Εκκλησίας είπε ότι ο ΣΥΡΙΖΑ είχε δώσει παραπάνω θέσεις στη διαπραγμάτευση, το 2018. Σκύψατε το κεφάλι και δεν είπατε κουβέντα!

Και έρχομαι και σε ένα άλλο. Είπατε, κύριε Φίλη - και αυτό το θεωρώ τεράστιο ατόπημα, με όλο το σεβασμό, η δική μου προσωπική κρίση είναι αυτή, είπατε ότι δεν έχουμε ευαισθησία για προσλήψεις σε άλλους τομείς. Κύριε Φίλη, το λέτε αυτό σε μια Κυβέρνηση, που εν μέσω μιας πρωτοφανούς υγειονομικής κρίσης, που εν μέσω τεράστιων αναγκών, έκανε 25.000 διορισμούς στην εκπαίδευση. 25.000! Όταν η δική σας Κυβέρνηση, τεσσεράμισι χρόνια, έκανε μηδέν! Και λέτε σε εμάς για έλλειψη ευαισθησίας για προσλήψεις; Κύριε Φίλη, καταλαβαίνω, δεν ξέρετε πού να κρυφτείτε και γιατί ήρθατε, εδώ πέρα. ‘Ήσασταν Κυβέρνηση και λέγατε να κάνουμε διορισμούς, μηδέν ! Ήρθε η Κυβέρνηση του Κυριάκου Μητσοτάκη και κάνει 25.000, σε δύο χρόνια, από το 2020 έως το 2022 και έχουμε δρόμο και για άλλους, μέχρι να γίνουν οι εκλογές και εφόσον ο λαός ανανεώσει τη εμπιστοσύνη στον Κυριάκο Μητσοτάκη, θα συνεχίσουμε, με ενδυνάμωση ανθρώπινου δυναμικού, όπως κάναμε εμπράκτως, ήδη, τρία χρόνια.

 Κυρία Κεφαλίδου, κάνατε δυο ή τρεις φορές, νομίζω, μια αναφορά στο ότι δεν υπάρχουν μέτρα στην ισότητα των φύλων. Θέλω να σας πω, ενδεικτικά, για παράδειγμα, άρθρο 218, δεν ξέρω αν το έχετε δει, έχει γίνει κατόπιν πρότασης της Επιτροπής Ισότητας, ρητή αναφορά, με στόχο την προώθηση της ισότητας των φύλων, καταπολέμηση διακρίσεων με βάση το φύλο, τη φυλετική εθνοτική καταγωγή και ούτω καθεξής, σε θέματα σεξουαλικής παρενόχλησης, άρα, ρητές αναφορές, ευχαρίστως, να τις ενισχύσουμε, εφόσον το επιθυμείτε. Πάντως, υπάρχει μέριμνα στο νομοσχέδιο για τα θέματα αυτά.

Μιλήσατε για τα μεταπτυχιακά και είπατε τις λέξεις, τους όρους «πλήρης ιδιωτικοποίηση». Εγώ θέλω να σας ρωτήσω, συμφωνείτε ή δεν συμφωνείτε, με την απελευθέρωση; Με το προηγούμενο καθεστώς, υπήρχε μία υπερρύθμιση, η οποία έλεγε: Τόσοι μπορούν να διδάσκουν, μέσα από το μεταπτυχιακό, τόσοι απ’ έξω 60:40, 80:20 υπήρχε ένα ασφυκτικό πλαίσιο, σχετικά με το πώς διοργανώνονται οι σπουδές στα μεταπτυχιακά. Εμείς, νόμιζα κι εσείς, αλλά μπορεί να κάνω λάθος, ήμασταν στον αντίποδα, επειδή θεωρούσαμε ότι είναι πολύ σημαντικό να αφήνεται αυτή η ελευθερία στα πανεπιστήμια και αυτό κάνουμε. Με ενδιαφέρει πάρα πολύ, να ξέρω ποια είναι η θέση του ΠΑΣΟΚ- ΚΙ.ΝΑΛ, σχετικά με την απελευθέρωση, με το να δώσουμε την ελευθερία στα ίδια τα ιδρύματα να αποφασίζουν το πώς θα οργανώσουν τις μεταπτυχιακές σπουδές.

Μιλήσατε για αποψίλωση στα μέλη ΔΕΠ. Κυρία Κεφαλίδου, μόλις έδωσα τα στοιχεία: Για κάθε μία αποχώρηση, μια ακόμα πρόσληψη.

Μιλήσατε για μεθόδευση, αν σημείωσα καλά, στο θέμα της διοίκησης και είπατε ότι μπορεί μια ομάδα έξι ανθρώπων να ελέγξει και ούτω καθεξής. Θέλω να σας θυμίσω, ότι ο τρόπος, που συγκροτείται το Συμβούλιο Διοίκησης, έχει, επί της ουσίας, την ίδια φιλοσοφία με το νόμο 4009. Εκλέγονται, με τον ίδιο τρόπο, η διαφορά είναι, προφανώς, στον Πρύτανη σαφώς, αλλά εκλέγονται, με τον ίδιο τρόπο, τα μέλη τα εσωτερικά με τα φίλτρα, με την ταξινομική ψήφο, με τους περιορισμούς ανά σχολή και ούτω καθεξής. Αυτοί, εν συνεχεία, επιλέγουν, με αυξημένες πλειοψηφίες, τα εξωτερικά, άρα, όλος μηχανισμός συγκρότησης των συμβουλίων αυτών είτε είναι ενδεκαμελή είτε είναι δεκαπενταμελή, είναι ίδιος. Εγώ, λοιπόν, σας μιλάω για τη σύνθεση και ρωτώ: πώς η σύνθεση αυτή, από το νόμο 4009, ήταν μια χαρά, τώρα ξαφνικά ο ίδιος τρόπος σύνθεσης- ξαναλέω, διαχωρίζω το θέμα του Πρύτανη είναι άλλο πράγμα- μιλάω για τη σύνθεση του συμβουλίου…

**ΧΑΡΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** *(Ομιλεί εκτός μικροφώνου)*

 **ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων**): Μιλήσαμε για τη σύνθεση και πώς μπορεί να οδηγηθούμε σε μεθόδευση και σας ρωτώ: Εφόσον ο τρόπος σύνθεσης είναι ανάλογος, πώς τότε ήταν εντάξει και τώρα δεν είναι;

Έρχομαι σε κάτι, το οποίο το θεωρώ μείζονος σημασίας και θέλω να ρωτήσω όλους τους συναδέλφους βουλευτές. Έχω πει, επανειλημμένως, ότι δεν θεωρώ ότι υπάρχει οριζόντιο πρόβλημα με τα εκλεκτορικά, αλλά θεωρώ ότι υπάρχουν αρκετές περιπτώσεις πάρα πολύ ανησυχητικές και φαντάζομαι ότι όσοι έχετε διατελέσει στη θέση του Υπουργού Παιδείας θα τα έχετε διαπιστώσει αυτά. Αν δεν τα έχετε διαπιστώσει, θέλω να σας διαβάσω συγκεκριμένα γνωστικά αντικείμενα, που μας έχουν έρθει εμάς και θέλω να μου πείτε, με το χέρι στην καρδιά, αν τα θεωρείτε αυτά τα γνωστικά αντικείμενα φυσιολογικά ή φωτογραφικά. Διαβάζω. Πρώτο γνωστικό αντικείμενο: Αλληλεπιδράσεις ύλης με ακτινοβολία λέιζερ, πειραματική κατεύθυνση, μη γραμμικά οπτικά φαινόμενα και ιδιότητες υλικών, φασματοσκοπία υλικών με λέιζερ και εφαρμογές. Δεύτερο γνωστικό αντικείμενο: Επιρροή της χωρικής μεταβλητότητας της αντοχής του εδάφους στην ευστάθεια και στις σεισμικές μετακινήσεις πρανών. Τρίτο γνωστικό αντικείμενο : Μη καταστροφικός έλεγχος σε ενεργειακά συστήματα, με έμφαση στη ραδιογραφία νετρονίων.

Είστε και πανεπιστημιακοί, αυτά δεν σας προβληματίζουν; Δεν πρέπει κάτι να κάνουμε γι’ αυτά; Δεν πρέπει κάτι να κάνουμε, για να έχουμε τις πιο αξιοκρατικές, τις πιο διαφανείς διαδικασίες ανάδειξης καθηγητών; Απλά, θα εθελοτυφλούμε; Θα λέμε ότι όλα αυτά δεν υπάρχουν;

 Ξαναλέω, δεν είναι ο κανόνας, το τονίζω. Υπάρχουν, όμως, τέτοιες περιπτώσεις; Φυσικά και υπάρχουν. Έχουμε δύο δρόμους, λοιπόν. Ή να πούμε ότι όλα είναι τέλεια, στην Ελλάδα και όλα τέλεια πορεύονται ή εκεί που υπάρχουν μεμπτά σημεία, να κάνουμε κάτι γι’ αυτά. Εμείς είμαστε αποφασισμένοι να κάνουμε κάτι γι’ αυτά. Μπορεί για σας να είναι περιφερειακό ζήτημα, ήσσονος σημασίας ζήτημα, για εμάς είναι μείζον, ίσως το σημαντικότερο στο ελληνικό πανεπιστήμιο, το να υπάρχουν οι πλέον διαφανείς, οι πλέον αξιοκρατικές διαδικασίες εκλογής μελών ΔΕΠ.

Κυρία Κεφαλίδου, είπατε για την ανάδειξη του πρύτανη να υπάρχει μια ευρεία συλλογικότητα. Στο ν. 4009, στην πρώτη έκδοσή του, είχατε προτείνει τον ορισμό του πρύτανη, από το 15μελές ή 11μελές συμβούλιο διοίκησης. Δεν υπήρχε ευρεία συλλογικότητα εκεί. Πείτε μας λίγο, αν έχει αλλάξει η θέση σας, ως προς αυτό, γιατί απ’ όσο ξέρω, ήταν βασική θέση του ΠΑΣΟΚ, τότε, ο ορισμός του πρύτανη, όχι από ευρεία συλλογικότητα, από το συμβούλιο διοίκησης και έγινε μία αλλαγή….

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Και δική σας θέση ήταν.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Όχι, σε αυτό. Σας θυμίζω, έγινε αλλαγή. Πείτε μας, όμως, αυτή ήταν η βασική θέση του ΠΑΣΟΚ.

Ολοήμερο. Νομίζω εσείς είπατε ότι δεν ξέρετε ποιο είναι το πρόγραμμα κ.ο.κ. Άρθρο 371. Ένα εκτενέστατο άρθρο, το οποίο αναφέρει τα πάντα. Αναφέρει όλο το πρόγραμμα, αναφέρει τους ομίλους, αναφέρει θεματικές, χοροκινητική έκφραση, εικαστικές τέχνες, χειροτεχνίες, κατασκευές, μουσικά όργανα, εκπαιδευτική ρομποτική, πνευματικά παιχνίδια, παζλ, παραδοσιακά παιχνίδια, επιστημονικές κατασκευές, πειράματα, μαθηματικά παιχνίδια. Αυτά τα είδατε; Υπάρχει ένα εκτενέστατο πρόγραμμα. Αν έχετε τροποποιήσεις, εδώ είμαστε, για να τις καταγράψουμε, για να κάνουμε καλύτερη τη διάταξη, αλλά αναλυτικότατο πρόγραμμα υπάρχει.

Θέλω να κλείσω με το θέμα του συμβουλίου διοίκησης. Ξαναλέω, όπως είπα και χθες, το θεωρώ σημαντικό ζήτημα, σαφώς. Δεν ξέρω, εάν είναι το πιο σημαντικό. Για μένα ίσως τα εκλεκτορικά και αυτά, που σας διάβασα πριν και ο τρόπος ανάδειξης των καθηγητών, που αφορά 10.000 μέλη ΔΕΠ, ίσως είναι πιο σημαντικό. Πάντως, είναι ένα σημαντικό ζήτημα. Δεν θεωρώ ότι αγγίζει όλη την πανεπιστημιακή κοινότητα και από τις πάρα πολλές συνομιλίες, που κάνω, αυτό διαφαίνεται. Σε κάθε περίπτωση, θα το ξαναπώ, κάνουμε μια σημαντική αλλαγή και η σημαντική αλλαγή είναι ότι ο πρύτανης δεν θα εκλέγεται από τη βάση. Γιατί; Θα το ξαναπώ γιατί. Γιατί για μας το πανεπιστήμιο δεν είναι όργανο εκπροσώπησης. Δεν είναι, όπως είναι η Βουλή, δεν είναι όπως εσείς εκλέγεσθε, κυρία Κεφαλίδου, και εγώ εκλέγομαι.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Είναι λάθος η αντίληψή σας.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Αν είναι λάθος, ήταν λάθος η αντίληψη του ν. 4009. Γιατί στο ν.4009 είχατε ακριβώς αυτό. Αυτό είχατε, που λέω κι εγώ τώρα, να μην υπάρχει εκλογή από τη βάση. Άρα, αποφασίστε πότε είχατε δίκιο, τότε ή τώρα; Άρα, αλλάξατε θέση. Να το πείτε αυτό, ότι τώρα υπαναχωρείτε από τον ν.4009, που υπερασπιστήκατε και λέτε όχι σε αυτό.

 Εμείς, λοιπόν, λέμε το εξής: Δεν είναι όργανο εκπροσώπησης, δεν είναι Βουλή των Ελλήνων, δεν είναι περιφέρεια, δεν είναι δημαρχία. Είναι επιστημονικός φορέας.

Θεωρούμε πάρα πολύ σημαντικό ο επικεφαλής αυτού του επιστημονικού φορέα να μπορεί να παίρνει αποφάσεις ανεπηρέαστος, να μπορεί ακριβώς να παίρνει τις αποφάσεις, χωρίς να σκέφτεται καθόλου από κάτω, τι λένε αυτοί, που τον ψηφίζουν.

Γι’ αυτόν ακριβώς το λόγο, ξαναλέω, ναι, υπάρχουν χώρες, που υπάρχει εκλογή, είναι η μειοψηφία στην Ευρώπη. Η μεγάλη πλειοψηφία των χωρών και να τα συζητήσουμε πανεπιστήμιο – πανεπιστήμιο, αν θέλετε, έχουμε έναν αναλυτικό πίνακα πανεπιστήμιο – πανεπιστήμιο, δεν έχει την έννοια της εκλογής. Πηγαίνω στο Συμβούλιο Υπουργών στις Βρυξέλλες και όταν συζητάμε τους τρόπους ανάδειξης, πρέπει να εξηγήσω, γιατί υπάρχει εκλογή, διότι δεν το καταλαβαίνουν, ως έννοια, δεν το καταλαβαίνουν.

Εγώ, λοιπόν, θα κλείσω με το εξής. «Δεν είναι στραβός ο γιαλός, εμείς στραβά αρμενίζουμε» σε αυτό το θέμα και όσο γρηγορότερα το αλλάξουμε αυτό, τόσο θα μπορέσουμε να ανταγωνιστούμε πιο δυναμικά με τα καλύτερα ΑΕΙ στην Ευρώπη. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Θα μίλαγα από τη θέση μου, έχοντας σημειώσει τα άρθρα, για τα οποία ήθελα να συζητήσω, αλλά επειδή μας κάνει την τιμή η κυρία Υπουργός να μείνει, ενώ χθες, όταν ήταν να μιλήσουμε, οι βουλευτές, έφυγε και επειδή είπε πολλά, και θα μου συγχωρήσετε την προσωπική αναφορά, με αυτόν τον τρόπο, που έχει η Υπουργός, κατακερματισμένο, αλαζονικό να αναφέρεται σε πολύ σημαντικά θέματα, είμαι υποχρεωμένη να απαντήσω.

Είπε, λοιπόν, για την περίοδο διακυβέρνησης ΣΥΡΙΖΑ και είμαι υποχρεωμένη να υπενθυμίσω μερικά πολύ απλά πράγματα.

Μήπως θυμάται η κυρία Υπουργός πώς παρέλαβε η Κυβέρνηση ΣΥΡΙΖΑ την εκπαίδευση, γενικώς την παιδεία την πρωτοβάθμια, δευτεροβάθμια και τριτοβάθμια;

Μήπως θυμάται πότε έμπαιναν οι αναπληρωτές καθηγητές, τι βιβλία είχαν τα παιδιά, φωτοτυπίες, πόσο είχε κοπεί ο προϋπολογισμός, 40% κυρία Υπουργέ, από τα πανεπιστήμια;

Μήπως θυμάται ότι δεν υπήρχαν διοικητικοί, γιατί ο νυν Πρωθυπουργός είχε διώξει, είχε θέσει σε διαθεσιμότητα τους διοικητικούς; Μήπως θυμάται ότι είχαν να προκηρυχτούν θέσεις στα πανεπιστήμια από το 2010; Μήπως θυμάται ότι δεν είχαν καν θέρμανση τα πανεπιστήμια, ρεύμα κ.λπ.; Μήπως τα θυμόσαστε, κυρία Υπουργέ ή θέλετε να τα πάρουμε αποσπασματικά; Αυτό είναι ιδεολογία σας, «τσιμπολογάμε», φτιάχνουμε ένα αφήγημα, το οποίο είναι στο κενό, για να δημιουργούμε επικοινωνιακά τρικ.

Θα σας πω, λοιπόν, ότι τελειώνοντας η διακυβέρνηση του ΣΥΡΙΖΑ, μέσα σε δημοσιονομικούς καταναγκασμούς τη μνημονιακή περίοδο, που ήταν μία περίοδος σκληρή για την παιδεία, όπως ήταν και για πολλούς άλλους κοινωνικούς τομείς, είχε ανέβει ή δεν είχε ανέβει ο προϋπολογισμός για την παιδεία; Αυτό είναι το σημαντικό. Όταν αναλάβατε εσείς, κυρία Υπουργέ, είχαμε βγει από τα μνημόνια, δεν είχαμε αυτούς τους καταναγκασμούς και είχε η Κυβέρνησή σας και 37 δις. Είχαν αρχίσει να προκηρύσσονται θέσεις, 1.500 θέσεις προκηρύχθηκαν, κυρία Υπουργέ, για θυμηθείτε το. Είχε νομοθετηθεί το ένα προς ένα, μία συνταξιοδότηση - μία θέση.

Τα θυμάστε μήπως αυτά; Μάλλον όχι ή προσπαθείτε να δείξετε ότι δεν τα θυμόσαστε. Έπρεπε να ξαναπάρουμε τους ανθρώπους, που είχαν εκδιωχθεί, από τα πανεπιστήμια, χωρίς διοίκηση δεν λειτουργούν, χωρίς βιβλιοθηκονόμους, βιβλιοθηκάριους κ.λπ..

Ακούσαμε και τον Πρωθυπουργό να μας λέει βαριοπούλα τη βιβλιοθήκη. Βιβλιοθήκη, σαφέστατα εμείς. Βαριοπούλα, εσείς. Διότι, αφήσατε τις βιβλιοθήκες γυμνές, όπως και τώρα δεν προβλέπετε τίποτα για βιβλιοθήκες. Λοιπόν, να μη μιλάμε για αυτήν την περίοδο καλύτερα, κυρία Υπουργέ, γιατί θα πρέπει να δούμε όλη την εικόνα, για να δούμε τι είχε συμβεί.

Ερχόμαστε στο νομοσχέδιο σας. Ακούσαμε τους φορείς. Έχουμε δει υπογραφές καθηγητών, μελών ΔΕΠ, μελών όλης της πανεπιστημιακής κοινότητας. Έχουμε δει υπογραφές ξένων καθηγητών, από τα μεγαλύτερα πανεπιστήμια. Δεν σας λένε τίποτα αυτά; Έχουμε αποφάσεις Συγκλήτων. Παίρνετε τις αποφάσεις Συγκλήτων και ξέρετε τι κάνετε; Διαβάζετε. Εσείς το είπατε ότι είναι ήσσονος σημασίας, ρωτάγατε τον κύριο Φίλη, χθες. Το σημείωνα, την ώρα που μιλάγατε. Εσείς το θέτατε, ως ερώτημα, φυσικά.

Παίρνετε πράγματα, τα οποία δεν αλλάζουν τη φυσιογνωμία του πανεπιστημίου. Αυτά που αλλάζουν τη φυσιογνωμία του πανεπιστημίου και είναι η μεγάλη ένσταση σύσσωμης της πανεπιστημιακής κοινότητας – καθηγητών, φοιτητών, διοικητικών – αυτά δεν τα αναφέρετε καθόλου. Και μας ρωτάτε: Είσαστε ή δεν είσαστε υπέρ του ERASMUS; Είσαστε ή δεν είσαστε υπέρ της πρακτικής άσκησης; Πράγματα, όπως η πρακτική άσκηση, που υπάρχουν στα πανεπιστήμια και μακάρι να βελτιώνονται.

Όμως, δεν είναι εκεί η ουσία του νομοσχεδίου σας, κυρία Κεραμέως. Γιατί προσπαθείτε να το αποκρύψετε; Η ουσία του πανεπιστημίου σας είναι αυτό το αξιακό σύστημα ή ένα αγοραίο σύστημα; Εκεί είναι το ερώτημα για μας.

Αποφάσισα να μιλήσω και στην κατ’ άρθρο και θα μιλήσω σε όλες τις συζητήσεις, γιατί είναι ηθική μας υποχρέωση, πρώτον, ως Αριστεράς και, δεύτερον, όσοι από εμάς είμαστε πανεπιστημιακοί, να υπερασπιστούμε το δημόσιο δημοκρατικό πανεπιστήμιο.

Τι θεωρείτε στραβό και ότι στραβά αρμενίζουμε; Για πείτε μου λίγο, γιατί δεν το καταλαβαίνω. Η δημοκρατία είναι στραβή, κυρία Κεραμέως; Ένα αξιακό σύστημα, το οποίο βασίστηκε για τα πανεπιστήμια στη δημοκρατική νομιμοποίηση, είναι στραβό; Πείτε το στον ελληνικό λαό ότι η δημοκρατία είναι στραβή - για να το ξέρουμε. Γιατί τα πανεπιστήμια βασίστηκαν στη δημοκρατική νομιμοποίηση; Διότι αφορά τη γνώση και την έρευνα – δηλαδή, την κοινωνία. Και είναι προϋπόθεση.

Εσείς θέλετε το πανεπιστήμιο - επιχείρηση, αγοραίο πανεπιστήμιο. Αυτή είναι η ιδεολογία σας. Το δημοκρατικό σύστημα έχει κριθεί, επί άπειρες δεκαετίες και δεν είναι ακριβώς παράδοση, αλλά είναι αξιακό σύστημα. Δεν υπερασπιζόμαστε, γενικά και αόριστα, μία παράδοση, αλλά ένα αξιακό σύστημα. Εσείς, λοιπόν, θέλετε αυτό.

 Έχει εφαρμοστεί και σε πανεπιστήμια της Εσπερίας αυτό το σύστημα το δικό σας; Προφανώς, ναι. Εκεί, που κέρδισε ο νεοφιλελευθερισμός, εφαρμόστηκε. Πείτε μου. Θέλω βιβλιογραφία. Έχουμε άπειρη βιβλιογραφία, άπειρες καταθέσεις για το πώς το δημοκρατικό πανεπιστήμιο ήταν ο προωθητικός μοχλός όλων των κοινωνιών. Βρείτε μου βιβλιογραφία, που να λέει τα ίδια για το νεοφιλελεύθερο πανεπιστήμιο ! Βρείτε μου μία βιβλιογραφία και να τη φέρετε, εδώ, να τη διαβάσω. Ίσα-ίσα, που έχει αρχίσει και αναπτύσσεται βιβλιογραφία εναντίον ! Γι’ αυτό, οι ξένοι καθηγητές υπέγραψαν -οι ξένοι των μεγάλων πανεπιστημίων- κατά του νομοσχεδίου σας.

Είπατε για τα εκλεκτορικά. Μένετε σε αυτό, συνέχεια. Θέλω να σας ρωτήσω ένα πράγμα, ειλικρινά, με το χέρι στην καρδιά. Για εμένα, ως ιστορικός - αν δεν είχα την τύχη να έχω γίνει πρωτοβάθμια καθηγήτρια - θα πρέπει η αγορά να πει, αν είμαι άξια να γίνω καθηγήτρια; Αν έχω συμμετάσχει σε spin off ή αν έχω χαρτί ευρεσιτεχνίας; Είμαστε σοβαροί; Αν υπάρχουν προβλήματα; Πάντα υπάρχουν προβλήματα. Ποια είναι αυτά; Πείτε τα μας.

Μας λέτε για τα γνωστικά αντικείμενα. Αυτό δεν χρειάζεται να αλλάξει το DNA του πανεπιστημίου, για να διορθωθεί, ούτε να διορθωθεί με τον τρόπο, που λέτε εσείς.

 Δεύτερο θέμα …

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** *(Ομιλεί εκτός μικροφώνου):* Τι προτείνετε;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πάρα πολλοί τρόποι υπάρχουν, μέσα το ίδιο το εκλεκτορικό σώμα. Μπορεί να μην αποφασίζει, βεβαίως, τα γνωστικά αντικείμενα ή να αναθεωρηθούν τα γνωστικά αντικείμενα. Ούτε εσείς ούτε εγώ μπορούμε να πούμε αυτά που διαβάζατε για τις laser. Ούτε εγώ ούτε εσείς μπορούμε να πούμε, αν είναι σωστό. Το πανεπιστήμιο πρέπει να το κάνει αυτό.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** *(Ομιλεί εκτός μικροφώνου)*

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πάντα, το πανεπιστήμιο το είχε και πηγαίνει για έγκριση στο Υπουργείο Παιδείας, κυρία Κεραμέως. Αφήστε που δεν θα σωθεί αυτό το θέμα. Είναι άλλη μεγάλη συζήτηση.

 Ερχόμαστε σε αυτό που σας είπε ο κ. Φίλης και αρχίσατε να τον κατακεραυνώνετε, αν θέλουμε επισκέπτες και αν θέλουμε όλα αυτά. Στη λογική του επιχειρηματικού πανεπιστημίου, ξέρετε τι κάνετε; Αντί να απαντήσετε στα σύγχρονα ερωτήματα, φτιάχνετε άλλα ερωτήματα περασμένων δεκαετιών. Τι φτιάχνετε, δηλαδή;

Ένας επισκέπτης καθηγητής έρχεται. Βεβαίως, και να έρθουν επισκέπτες καθηγητές πληρώνονται από τον ΕΛΚΕ, μπορούν να διδάξουν δύο μήνες έτσι και τους υπόλοιπους μήνες ψηφιακά, ιντερνετικά και τέλειωσε η υπόθεση. Καλοκαιρινές διακοπές; Αυτό είναι επισκέπτης καθηγητής; Υπήρξα επισκέπτρια - καθηγήτρια και ξέρω πως είναι. Σημαντικότερο, όμως από όλα, κυρία Υπουργέ είναι ότι βάζετε να εκλέγεται κάποιος από πανεπιστήμιο της αλλοδαπής, στην Ελλάδα. Δεν είναι υποχρεωμένος να αφήσει τη θέση του. Μπορεί να είναι μερικής απασχόλησης, να δουλεύει και εδώ στο πανεπιστήμιο, να δουλεύει και στο ξένο το πανεπιστήμιο. Με τόσους μεγάλους σημαντικούς ερευνητές, που έχουμε και είναι εκτός πανεπιστημίου, τι θα γίνεται; Αντί να προκηρυχθούν οι θέσεις, να βάλουμε «νέο αίμα», εμείς τους αφήνουμε αυτούς απέξω;

 Δεν θα πω για τα μεταπτυχιακά προγράμματα σπουδών. Στα μεταπτυχιακά προγράμματα, ξέρετε τι κάνετε; Και εκεί έχει τεράστια σημασία η διοίκηση. Γι’ αυτό η διοίκηση είναι αυταρχική, ιεραρχική. Ξέρετε τι μου θύμισε; Διάβασα το μοντέλο διοίκησης, άπειρες φορές στα άρθρα. Γιατί μου ερχόταν στο μυαλό συνέχεια η Τρόικα; Φτιάχνεται μία Τρόικα του πανεπιστημίου και από κάτω κανένας δεν έχει λόγο για τίποτα. Αυτό φτιάχνετε.

 Η μηχανική της Τρόικας είναι ένα πράγμα, που πρέπει να διέπει όλες τις λειτουργίες και όλους τους δημοκρατικούς θεσμούς ! Τρόικα φτιάχνετε, κυρία Κεραμέως. Γιατί, ας σας πει ο κύριος Συρίγος, στο Πάντειο, γιατί δεν περάσανε τα δίδακτρα, κύριε Συρίγο; Γιατί δεν περάσανε; Γιατί υπήρξε σθεναρή αντίσταση στη Σύγκλητο. Βεβαίως, υπήρξαν συνάδελφοι, που θέλανε και τμήματα, που θέλανε τα δίδακτρα. Μη με κοιτάτε έτσι, στο ίδιο πανεπιστήμιο είμαστε. Τώρα, δεν θα περνάει από καμία Σύγκλητο, θα αποφασίζει η Τρόικα, δεν χρηματοδοτούνται …

**ΕΥΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** Εγώ καταψήφισα να υπάρχουν δίδακτρα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, αυτό λέω υπήρχαν συνάδελφοι, συνάδελφοι που θέλανε. Τώρα, δεν υπάρχει αυτό, δεν χρηματοδοτούνται τα μεταπτυχιακά, δεν υπάρχει κανένας, ο οποίος θα προβάλει αντίσταση και τελείωσε η υπόθεση. Θα περνάνε ό,τι θέλουνε. Μεταπτυχιακά επί πληρωμή. Συν οι καθηγητές στα μέλη ΔΕΠ, κυρία Υπουργέ, είναι πάρεργο τα μεταπτυχιακά; Η ερευνητική δουλειά, το επόμενο σκαλοπάτι, μετά το πτυχίο είναι πάρεργο; Από πού και ως πού; Αφήνετε πάρα πολλά πράγματα, δηλαδή, διοίκηση και το άλλο το προσβλητικό, για οποιονδήποτε της πανεπιστημιακής κοινότητας, αυτό το πειθαρχικό πλαίσιο. Βάλατε την αστυνομία ! Μας λέτε για τον προϋπολογισμό. Τα 30 εκατομμύρια της αστυνομίας δεν μας τα λέτε. Αυτό το πειθαρχικό πλαίσιο ή ο τρόπος, που θα ανοίγουν και θα κλείνουν τμήματα. Πείτε μου εσείς, βλέπουμε τι γίνεται στο Ηνωμένο Βασίλειο. Κλείνουνε θέσεις ιστορίας, τμήματα ιστορίας, τμήματα αρχαίων ελληνικών τμήματα νέων ελληνικών, συνέχεια, σε αυτή τη λογική τη δική σας.

Αυτά τα τμήματα, αφού η αγορά θα λέει τι γίνεται, δεν μπορούν να λειτουργήσουν. Όπως θα γίνεται και το γνωστό «Έχεις μπάρμπα στην Κορώνη»; Αν έχεις ένα χορηγό, σου ανοίγει και μια έδρα στο πανεπιστήμιο και είσαι μια χαρά. Σε χρηματοδοτεί κιόλας, δεν χρειάζεται τίποτα άλλο.

Τελειώνοντας, τουλάχιστον αυτό με τις άδειες των μελών ΔΕΠ, που εσείς θα το θεωρούσατε ήσσονος. Κοιτάξτε, δεν μπορείτε, τελευταία στιγμή, δικαιώματα κατοχυρωμένα να τα αλλάζετε. Πρέπει να ξέρουν οι άνθρωποι, που είναι να βγουν σε σύνταξη, θα πάρουν ή δεν θα πάρουν άδεια και πώς θα πάρουν.

Και ένα τελευταίο. Τα μέλη ΕΕΠ, ΕΔΙΠ, ΕΤΕΠ πρέπει να ξέρουν τα δικαιώματά τους στον τρόπο, που εξελίσσονται, τη λειτουργία τους, μέσα στο πανεπιστήμιο, γιατί προσφέρουν πάρα πολλή δουλειά. Δεν μπορεί να έχετε ένα τόσο αναλυτικό νομοσχέδιο για τα πάντα - το αυτοδιοίκητο πάει περίπατο - και να μην προβλέπετε αυτά, που είναι τα θεμελιώδη για το πανεπιστήμιο. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Κυρία Κεραμέως, η ιστορία της παιδείας δεν ξεκινάει το 2015, ούτε η ιστορία αυτού του τόπου.

Σας ανέφερε, πριν, η κυρία Αναγνωστοπούλου τι παρέλαβε η Κυβέρνηση του ΣΥΡΙΖΑ και γενικότερα και στον τομέα της παιδείας και δεν θέλω να το επαναλάβω. Εκείνο, όμως, που προκύπτει από τη μακρά συνεργασία, που έχουμε, είναι ότι επιλέγετε, πάντοτε, να λέτε μισές αλήθειες και να διαβάζετε μισά πράγματα και αυτό να ξέρετε είναι χειρότερο και από τα ψέματα. Είπατε ότι κάνατε εκτεταμένη διαβούλευση, εδώ και ένα χρόνο. Ξέρετε πάρα πολύ καλά ότι η Σύνοδος των Πρυτάνεων σας έκανε πολύ συγκεκριμένη κριτική και διεκδίκησε και ανέβαλε τη συνεδρίασή της, ώστε από τις δύο εβδομάδες, ο χρόνος διαβούλευσης να πάει σε μια εβδομάδα. Και από την άλλη μεριά, ακούσαμε, σήμερα, από όλους τους συμβαλλόμενους στο πανεπιστήμιο, ότι δεν έχει υπάρξει ουσιαστικός διάλογος μαζί σας, παρά μόνο κάποιες μεμονωμένες συναντήσεις και όχι στο σύνολο του νομοσχεδίου. Ο μόνος, ο οποίος έκανε μαζί σας γόνιμο διάλογο, καθ΄ ομολογία του, ήταν η Ιεραρχία. Επομένως, πότε έγινε αυτή η διαβούλευση, στην οποία αναφέρεστε;

Από την άλλη μεριά, λέτε ότι η Σύνοδος των Πρυτάνεων είναι μαζί σας και είχε μόνο μερικές διαφωνίες στο μοντέλο διοίκησης. Τι ακούσαμε, σήμερα; Μικρό μέρος μόνο όσων εισηγήθηκε η Σύνοδος των Πρυτάνεων έγινε αποδεκτό. Αγνοήθηκαν οι προτάσεις των Συγκλήτων. Πόσων Συγκλήτων, κυρία Κεραμέως; 21 Συγκλήτων. Ο χρόνος ήταν ανεπαρκής. Ο νόμος έχει πολλαπλές ασάφειες και θα έπρεπε να γίνουν - και δεν έγιναν - κοινές επιτροπές, για θέματα, που θα αποτελέσουν σοβαρότατο πρόβλημα στην υλοποίηση του νόμου. Κάνετε υπερρύθμιση, ενώ αυτά θα μπορούσαν να γίνουν από τον εσωτερικό κανονισμό. Δεν υπάρχουν θεσμικά αντίβαρα. Υπάρχει και θα έπρεπε να υπάρχει ισχυρή εκλογική βάση για τον Πρύτανη, για τον οποίον επιχειρηματολογείτε, ότι είναι δημοκρατία να εκλέγεται μόνο από τέσσερα μέλη ! Να είναι ελέγχων και ελεγχόμενος. Αυτά σας είπε η Σύνοδος των Πρυτάνεων και αδρανοποιείτε τα δημοκρατικά όργανα, που είναι η Σύγκλητος. Ο κ. Νηματούδης σας λέει ότι για πρώτη φορά, ως εκπρόσωπος της ΠΟΣΔΕΠ, υπάρχουν επανειλημμένες ομόφωνες αποφάσεις, που λένε, ότι δεν πάμε πουθενά. Με ποιους θα το υλοποιήσετε; Όλοι είναι απέναντί σας και εξακολουθείτε να επιμένετε ότι είναι μαζί σας. Πάνω από 50 τμήματα ! Οι φοιτητές, ακόμη και η ΔΑΠ Νομικής, 850 πανεπιστημιακοί από το εξωτερικό, 1.000 πανεπιστημιακοί από το εσωτερικό, έχουν όλοι τρελαθεί και δεν αναγνωρίζουν τη μεγαλοσύνη του νόμου σας, που ήρθε να αλλάξει τον τόπο και να τον πάει μπροστά;

Επιτέλους, είναι πάρα πολύ αλαζονικός ο τρόπος, με τον οποίον διαπραγματεύεστε ένα νόμο, με τον οποίο αυτή τη στιγμή διαπραγματεύεστε να αλλάξετε το DNA του πανεπιστημίου ολόκληρης της μεταπολίτευσης. Πανεπιστημίων, που λέτε, ότι δεν ήταν αποτελεσματικά. Οι θεσμοί αυτοί και οι διεργασίες, πότε καθιερώθηκαν; Στις αρχές της δεκαετίας του ‘80. Και τι είχαν σαν στόχο; Οι αποφάσεις να είναι αποτέλεσμα συναίνεσης, συζητήσεων, συνεννοήσεων, με όρους του κοινού καλού και να προστατεύονται οι μειοψηφίες και όχι αυταρχικός τρόπος διοίκησης. Είναι εύκολο; Όχι, η δημοκρατία δεν είναι εύκολη μέσα στα πανεπιστήμια.

Οδήγησε σε επιτυχίες; Ναι. Σε ένα από τα σημαντικότερα success story των τελευταίων δεκαετιών, στη χώρα μας, με πάμπολλα προβλήματα, με εντάσεις. Κατάφεραν, όμως, τα πανεπιστήμια να ενεργοποιήσουν διαδικασίες και να αντιμετωπίσουν τα προβλήματα; Να δημιουργήσουν θεσμούς λογοδοσίας και ελέγχου της αυθαιρεσίας; Τις περισσότερες φορές, ναι. Κατάφεραν να γίνουν θεσμοί αριστείας και να είναι ανάμεσα στα 10 καλύτερα πανεπιστήμια, διεθνώς, όταν η χώρα σε άλλους δείκτες έχει κατρακυλήσει; Πώς έγινε, λοιπόν, αυτό; Με αυτόν τον τρόπο δημοκρατικής οργάνωσης, τον οποίο, τώρα προσπαθείτε να καταργήσετε.

Και ερχόμαστε στα ζητήματα της υποστελέχωσης και των χρηματοδοτήσεων, που αναφέρθηκαν και οι προηγούμενοι συνάδελφοί μου. Έχετε κάνει και κάτι ακόμα, κυρία Κεραμέως. Με νομοθέτηση προηγούμενη, έχετε μειώσει τη χρηματοδότηση, στο 80%. Τα πανεπιστήμια έπρεπε να παίρνουν πολύ περισσότερα χρήματα και μάλιστα, σε μία περίοδο το άλλο 20%, λέτε ότι θα τους τα δίνετε με κριτήρια και ξέρετε ότι, όταν δημοσιεύτηκαν τα κριτήρια από την ΕΘΕΑΕ, πάρα πολλά πανεπιστήμια είχαν αντίρρηση, διότι πολύ υψηλά ήταν ο αριθμός των φοιτητών, η ίδρυση ξενόγλωσσων τμημάτων, που δεν είναι κατ΄ ανάγκην κριτήρια αριστείας, ώστε να χρηματοδοτηθούν, με το σύνολο της χρηματοδότησης, που έπαιρναν, προηγουμένως, στα πανεπιστήμια. Τι άλλο κάνατε; Δώσατε 30 εκατομμύρια για την πανεπιστημιακή αστυνομία. Αν τα είχατε διαθέσει για τα πανεπιστήμια, θα μπορούσατε να δώσετε μία πολύ συγκεκριμένη ανακούφιση, στη συγκεκριμένη χρονική στιγμή, που ξέρετε ότι τα πανεπιστήμια δεν βγαίνουν, με την αύξηση του ενεργειακού κόστους, αλλά και με τις δαπάνες, τις οποίες είναι υποχρεωμένα να κάνουν, για την αντιμετώπιση της πανδημίας, που μπήκαν μπροστά και έδωσαν πολύ σημαντικές μάχες.

Και έρχομαι στο θέμα της διαχρονικής υποστελέχωσης, το οποίο μπαίνει από παντού. Τα δύο κύρια προβλήματα, που βάζουν όλοι οι άνθρωποι, που υπηρετούν το πανεπιστήμιο, είναι η υποχρηματοδότηση και η υποστελέχωση. Λέτε ότι έχετε κάνει όλες τις αναπληρώσεις. Δεν είναι αλήθεια, κυρία Κεραμέως. Έχετε κάνει τις αναπληρώσεις των συνταξιοδοτήσεων, το 2019. Γι’ αυτό αναφερθήκατε, στο 2019. Έχετε κάνει μέρος των αναπληρώσεων του 2020 και έχετε δώσει κάποιες καινούργιες θέσεις, όχι όλες, σε όλα τα καινούργια τμήματα και δεν έχετε δώσει τις αναπληρώσεις του 2021.

Κάνω λάθος; Ωραία, θέλω να μας καταθέσετε τα στοιχεία. Συγκεκριμένα, όμως, σε κάθε χρονιά, εάν υλοποιήσατε ή αρνηθήκατε να εφαρμόσετε τον ψηφισμένο από μας νόμο. Γιατί υλοποιήθηκε το 1 προς 1; Γιατί βγάλαμε τη χώρα από τα μνημόνια, κυρία Κεραμέως. Ο ΣΥΡΙΖΑ την έβγαλε τη χώρα από τα μνημόνια, με τις θυσίες του ελληνικού λαού και τότε, μας επέτρεψαν να ψηφίσουμε αυτόν τον νόμο, τον οποίο αρνείστε να υλοποιήσετε. Τον υλοποιήσαμε, κυρία Κεραμέως. Σας έδωσε συγκεκριμένα στοιχεία, πόσους ανθρώπους βάλαμε στα πανεπιστήμια, να σας πω και κάτι ακόμη; Για να μην το ειρωνεύεστε. Όταν δεν μπορούσαμε να δώσουμε θέσεις από το Υπουργείο Παιδείας, πήραμε από το Υπουργείο Υγείας και δώσαμε δεκάδες θέσεις στις Ιατρικές σχολές, οι οποίες όλες προκηρύχθηκαν και καλύφθηκαν τα γνωστικά αντικείμενα. Και αυτοί οι νέοι συνάδελφοι, που ήρθαν, ήταν αυτοί που έδωσαν τη μάχη της πανδημίας. Ρωτήστε τις Ιατρικές σχολές. Πότε πήραν τόσες θέσεις μαζεμένες; Γιατί, τότε, μας έδιναν τη δυνατότητα να πάρουμε θέσεις από το Υπουργείο Υγείας, για λόγους ότι βρισκόμαστε σε υγειονομική κρίση. Ενώ μας απαγορεύαν να το κάνουμε στο Υπουργείο Παιδείας.

Προχωρώ. Λέτε ότι σας ενδιαφέρει το brain drain. Γιατί δεν επαναφέρετε τη βαθμίδα του λέκτορα; Σας τη ζητάνε όλοι. Γιατί δημιουργείτε προβλήματα στη μονιμότητα των επίκουρων καθηγητών; Αυτοί δεν είναι κυρίως το δυναμικό, που δίνει τις μάχες; Την είχατε καταργήσει και μετά από τις πολλές αρνητικές γνώμες, που είχατε στη διαβούλευση, λέτε τώρα ότι θα βάλετε κάποια κριτήρια και θα το σκεφτείτε. Έτσι δεν είναι; Ωραία …

**ΝΙΚΗ ΚΕΡΑΜΕΩΣ** (**Υπουργός Παιδείας και Θρησκευμάτων):** Γινόταν κάποιος μόνιμος, χωρίς καμία δέσμευση ! Αυτός ήταν ο ΣΥΡΙΖΑ.

 **ΜΕΡΟΠΗ ΤΖΟΥΦΗ:** Τι λέτε; Η μονιμοποίηση είναι διαδικασία κρίσης στα πανεπιστήμια. Θα μας τρελαίνετε, κυρία Κεραμέως;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Με βάση το προηγούμενο καθεστώς…..

 **ΜΕΡΟΠΗ ΤΖΟΥΦΗ:** Η μονιμοποίηση των Επίκουρων καθηγητών είναι κανονική διαδικασία κρίσης …….

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Θέλετε την απάντηση; **ΜΕΡΟΠΗ ΤΖΟΥΦΗ:** Ναι, την να ακούω …….

**ΝΙΚΗ ΚΕΡΑΜΕΩΣ (Υπουργός Παιδεία και Θρησκευμάτων):** Η απάντηση είναι εξής. Επί ΣΥΡΙΖΑ, με το προηγούμενο καθεστώς, μπορούσε κάποιος να γίνει μόνιμος επίκουρος, χωρίς να έχει προσθέσει τίποτα στα προσόντα.

**ΜΕΡΟΠΗ ΤΖΟΥΦΗ:** Τι λέτε, αφού είναι ανοιχτή διαδικασία κρίσης, θα με τρελάνετε; **ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Θα μπορούσε να μην είχε κάνει δημοσίευση …..

 **ΜΕΡΟΠΗ ΤΖΟΥΦΗ:** Καταθέτουμε βιογραφικά, καταθέτουμε εργασίες, καταθέτουμε βιογραφικό και παίρναμε από εκλεκτορικά σώματα. Τι είναι αυτά που λέτε;

 **ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Δεν είναι προϋπόθεση του νόμου, αυτό λέω……

 **ΜΕΡΟΠΗ ΤΖΟΥΦΗ:** Λέω δεν ισχύει, κυρία Κεραμέως.

 **ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Εγώ, λοιπόν, σας ρωτώ το εξής.

 **ΜΕΡΟΠΗ ΤΖΟΥΦΗ:** Μας ακούνε πανεπιστημιακοί. Δεν ισχύει.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ωραία. Είπαμε το εξής, είπαμε το εξής. Θα γίνεται η μονιμοποίηση επικούρων, αλλά με αυξημένα προσόντα, σε σχέση με τον αρχικό ορισμό. Διαφωνείτε; Τα πανεπιστήμια συμφώνησαν σε αυτό.

**ΜΕΡΟΠΗ ΤΖΟΥΦΗ:** Ναι, επαναλαμβάνω. Μην αλλοιώνετε την κατάσταση, η οποία επικρατούσε. Η μονιμοποίηση του επίκουρου γινόταν, μέσα από τη διαδικασία της εξέλιξης και των εκλεκτορικών σωμάτων.

**ΕΥΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** Με ανοιχτή διαδικασία; Μπορούσαν να συμμετάσχουν άλλοι; Ήταν με ανοικτή διαδικασία;

**ΜΕΡΟΠΗ ΤΖΟΥΦΗ:** Όχι,ήταν κλειστή η διαδικασία. Μέχρι εκεί. Άλλο αυτό. Δεν σημαίνει, κύριε Συρίγο, ότι δεν υπήρχαν προσόντα, δεν κατατίθεντο βιογραφικά και δεν υπήρχε εργασία. Προφανώς, ανοιχτή διαδικασία, λέτε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Τζούφη,πείτε αυτό που θέλετε να πείτε. Παρακαλώ, έγινε ζωντανός ο διάλογος. Φτάνουν μέχρι εδώ οι διακοπές.

**ΜΕΡΟΠΗ ΤΖΟΥΦΗ:** Με διακόπτει, κύριε Πρόεδρε. Και έχω και άλλα πράγματα να πω, διότι εδώ λέγονται πράγματα, τα οποία, σε καμία περίπτωση, δεν ισχύουν στα πανεπιστήμια. Μας ρωτάει η κυρία Κεραμέως, αν εμείς θέλουμε να υπάρχουν διαφανείς διαδικασίες στις εκλογές μελών ΔΕΠ. Ρώτησα όλους τους παρευρισκόμενους. Θεωρούν ότι αυτές οι διαδικασίες δεν είναι αξιοκρατικές; Αν υπάρχουν μεμονωμένα θέματα και ζητήματα, προφανώς, πρέπει το Υπουργείο να τα ελέγξει. Εξάλλου, υπάρχουν ενστάσεις και καλείται στο τέλος το Υπουργείο να πάρει θέση, απέναντι σε αυτά. Έτσι δεν είναι, κύριε Συρίγο; Έτσι είναι.

**ΕΥΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** Εσείς που προέρχεστε, ειδικά από ιατρικές σχολές, περί οικογενειοκρατίας, δεν έχετε ακούσει τίποτε; Πέσατε από τον ουρανό; Για όνομα του Θεού !

**ΜΕΡΟΠΗ ΤΖΟΥΦΗ:** Ακούστε, σας απάντησα ότι όπου υπάρχουν προβλήματα, υπάρχουν νομικές υπηρεσίες στο Υπουργείο και την τελική άποψη την έχει ο Υπουργός και το ξέρετε. Αναπέμπονται και μπορούν να επανακριθούν. Δεν μπορεί να λέτε, λοιπόν, ότι ο τρόπος διαδικασίας με τα εκλεκτορικά...

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριοι συνάδελφοι,παρακαλώ.

**ΕΥΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** Επί της ουσίας, δεν μπαίνει στην κρίση. Κοιτάζει μόνο το τυπικό της διαδικασίας. Και θα είναι και παράλογο το Υπουργείο Παιδείας να ελέγχει, εάν κρίνεται κάποιος πανεπιστημιακός.

**ΜΕΡΟΠΗ ΤΖΟΥΦΗ:** Εν τέλει, ελέγχει τηδιαδικασία. Λέω, λοιπόν, ότι η πλειοψηφία, των διαδικασιών στα πανεπιστήμια, αυτή είναι και η προσωπική μου εμπειρία και την καταθέτω εδώ δημοσίως, μας ακούνε, δεν είμαστε μόνοι μας σε αυτή την αίθουσα, έστω κι αν είμαστε λίγοι, γίνεται με διαδικασίες αξιοκρατικές. Εκεί που δεν γίνεται, να ασκείται ο κανονισμένος έλεγχος. Αλλά ο Εισηγητής σας είπε ότι «Μία από τις σημαντικότερες παθογένειες», και το σηκώνετε και εσείς ψηλά, «των πανεπιστήμιων είναι οι διαδικασίες εκλογών των μελών ΔΕΠ». Αυτό δεν το δέχομαι. Το ότι μπορεί η ηλεκτρονική ψηφοφορία, που κάναμε, χτες στη συζήτηση, να είναι ένα επιπρόσθετο στοιχείο διαφάνειας, ναι, να είναι. Αλλά δεν είναι η επανάσταση και δεν μπορούμε να καταστρατηγούμε ανθρώπους, που χρόνια ολόκληρα, έχουν δουλέψει, μέσα στα πανεπιστήμια και έχουν περάσει από αυτού του τύπου τις διαδικασίες και να τους απαξιώνουμε.

Λέτε «μαθήματα από άλλες σχολές». Σαράντα χρόνια γίνονται μαθήματα από άλλες σχολές και, αν άκουσα καλά από την ΕΘΑΑΕ, μιλάει για διεπιστημονικότητα και μάλιστα μέσα στο ίδιο ΑΕΙ.

Το άλλο θέμα, που μου κάνατε και ερώτηση. Λέτε, αν είμαστε υπέρ των κέντρων ψυχολογικής υποστήριξης και πρακτικής άσκησης και τα λοιπά και γραφείων διαμεσολάβησης. Λοιπόν, σας λέω ότι στο Πανεπιστήμιο Ιωαννίνων, το Κέντρο Ψυχολογικής Στήριξης υπάρχει από το 1996. Το Γραφείο Διαμεσολάβησης για την υποστήριξη των μελών της πανεπιστημιακής κοινότητας και τη διαδημιουργία κατάλληλων συνεργασιών, για την αξιοποίηση καινοτόμων ερευνητικών αποτελεσμάτων, από το 1996. Το Γραφείο Διασύνδεσης Συμβουλευτικής Σταδιοδρομίας, από τις αρχές της δεκαετίας του 2000. Το Γραφείο Πρακτικής άσκησης, στην Ιατρική Σχολή, από το 2013 και με ρωτήσατε, αν προβλέπεται αμοιβή. Καλώς, να προβλέπεται, αλλά δεν είναι αυτό, το οποίο είναι η επανάσταση, αυτή τη στιγμή και το οποίο αναγνωρίζει ο κόσμος ότι, εν πάση περιπτώσει, στις δημοσκοπήσεις είναι μία θετική ρύθμιση.

Μάλιστα, με ρωτήσατε τι γίνεται και αν υπήρχε ασφάλιση. Ξέρετε πολύ καλά ότι τα παιδιά, που βρίσκονται στα πανεπιστήμια, τα ακολουθεί η ασφάλιση των γονέων τους και, εν πάση περιπτώσει, αν οι γονείς τους είναι ανασφάλιστοι και γι’ αυτό ο ΣΥΡΙΖΑ έδωσε μάχη, έβαλε δύο εκατομμύρια ανασφάλιστους και τους έδωσε αυτή τη δυνατότητα και μάλιστα είναι και ειρωνεία, που με ρωτάτε, διότι, σήμερα, έχει ψηφιστεί νομοθετική διάταξη από τη Ν.Δ., που απαγορεύει στους ανασφάλιστους να μπορούν να γράψουν τα φάρμακά τους, τις θεραπείες τους και τα παραπεμπτικά τους στους ιδιώτες ιατρούς, που είχαμε νομοθετήσει, παρά μόνο στα δημόσια νοσοκομεία, που αυτή τη στιγμή, αγωνίζονται, δίνοντας τη μάχη και με την πανδημία και με όλα τα νοσήματα. Επομένως, εμάς εγκαλείτε γι’ αυτό; Δεν το έχω καταλάβει.

Τέλος πάντων, αναφερθήκατε σε ένα θέμα, που θέλω και σε αυτό να μιλήσω, στα μητρώα των γνωστικών αντικειμένων. Κυρία Κεραμέως, αυτή τη στιγμή, το ζήτημα των γνωστικών αντικειμένων, όπως ξέρετε, είναι αποτέλεσμα της συνέλευσης του τμήματος. Ακολουθούσε η έγκριση της Κοσμητείας. Τώρα, πού παραπέμπετε τα γνωστικά αντικείμενα; Στο Συμβούλιο Διοίκησης. Ποιοι αποτελούν το Συμβούλιο Διοίκησης; Οι μισοί από αυτούς είναι άνθρωποι, που δεν έχουν σχέση με τα πανεπιστημιακά πράγματα, με μόνο προσόν, το να έχουν ένα πτυχίο. Είναι σωστό; Είναι αξιοκρατικό; Μπορούν να κρίνουν; Αυτό είναι το ερώτημα. Αν νομίζετε ότι αυτός είναι ο καλύτερος τρόπος κρίσης των γνωστικών αντικειμένων, προσωπικά, είμαι απέναντι.

 Τελειώνω, με αυτό το ζήτημα, που μας είπατε. Ποιος μιλάει για διαπλοκή στα πανεπιστήμια κ.λπ.. Εσείς πιστεύετε ….

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Όταν γίνονται αναφορές σε μένα προσωπικά, παρακαλώ, να είναι συγκεκριμένες.

**ΜΕΡΟΠΗ ΤΖΟΥΦΗ:** Αφήστε να κάνω την ερώτηση και θα απαντήσετε.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Πότε μίλησα εγώ σε εσάς για διαπλοκή; Έκανα μία ερώτηση στον κ. Νηματούδη,βασιζόμενη στη δική του έκφραση.

**ΜΕΡΟΠΗ ΤΖΟΥΦΗ:** Σε αυτή, λοιπόν, την ερώτηση. Σας ερωτώ: Πιστεύετε ότι δεν υπάρχει κίνδυνος πελατειακών σχέσεων και διαπλοκής, όταν έχουμε έντεκα μέλη ενός πανίσχυρου συμβουλίου, με πέντε εξ αυτών να μην έχουν καμία σχέση με το πανεπιστήμιο, με μόνο προσόν το πτυχίο ΑΕΙ, που θα αποφασίζουν για όλα σχεδόν τα ζητήματα, ακόμη και για τα γνωστικά αντικείμενα, χωρίς να δίνουν λογαριασμό σε κανέναν; Αφήνω την απάντηση σε σας. Ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Κυρίες και κύριοι συνάδελφοι, η προηγούμενη συνεδρίαση, με την ακρόαση φορέων, επιβεβαίωσε το περιρρέον κλίμα, που επικρατεί στην ακαδημαϊκή κοινότητα για το νομοσχέδιο, που συζητάμε, αυτές τις μέρες, στη Βουλή.

 Αναφέρθηκαν οι προηγούμενοι συνάδελφοι μου, αναλυτικά, εγώ θα πω μόνο τούτο. Στη μεγάλη τους πλειοψηφία, οι φορείς, που έχουν μια διοικητική και οικονομική αυτοτέλεια από το Υπουργείο Παιδείας, οι διορισμένοι, δηλαδή, επιβεβαίωσαν ότι με το νομοσχέδιο το πανεπιστήμιο μετατρέπεται σε επιχειρηματική μονάδα, με αγορά προϊόντων προπτυχιακών, και μεταπτυχιακών. Επιβεβαιώνεται η αποσύνδεση από τον κρατικό προϋπολογισμό, ενώ αποκόπτεται από την ακαδημαϊκή συμμετοχή και νομιμοποίηση. Ακόμα και οι πανεπιστημιακοί, με αναφορά στον ιδεολογικό και κομματικό σας χώρο, εντοπίζουν μια πρωτοφανή προσπάθεια άλωσης των πανεπιστημίων και κατάργηση της αυτονομίας τους, ενώ οι φοιτητικές παρατάξεις σας κατηγορούν ότι οδηγείτε το φοιτητικό κίνημα σε απολιτικοποίηση, απονεύρωση και αφυδάτωση.

Για να μην μακρηγορώ, θα τα πούμε και στην Ολομέλεια, θα σταθώ σε κάποια άρθρα, όπως στα άρθρα 7, 8 έως 11. Το πανεπιστήμιο γίνεται ετεροδιοικούμενο, με αποφασιστική παρουσία εξωτερικών μελών, ειπώθηκε αυτό, στο Συμβούλιο Διοίκησης, ενώ εξοβελίζονται οι αντιπρόσωποι όλων των μελών της πανεπιστημιακής κοινότητας, καθώς για το Υπουργείο, οι διοικητικοί υπάλληλοι, οι φοιτητές, οι ΕΔΙΠ, οι ΕΤΕΠ δεν πρέπει να έχουν κανένα ρόλο και λόγο στη διαχείριση και τη λειτουργία των πανεπιστημίων. Ο πρύτανης θα εκλέγεται από το ενδεκαμελές Συμβούλιο Διοίκησης, με πολύ μεγάλες αρμοδιότητες, χωρίς να έχει τη νομιμοποίηση από την πανεπιστημιακή κοινότητα, ενώ τα εξωπανεπιστημιακά μέλη θα έχουν αποφασιστικό ρόλο, ακόμα και για ακαδημαϊκά ζητήματα και γνωστικά αντικείμενα.

 Άρθρα 42 - 43. Καταργείται η εκπροσώπηση των φοιτητικών παρατάξεων στις εκλογές και στα όργανα των ΑΕΙ, ενώ οι φοιτητές, σύμφωνα με τα άρθρα 34- 35, δεν έχουν δικαίωμα συμμετοχής στους τομείς των πανεπιστημίων.

 Άρθρα 70 - 78. Στο όνομα μιας ευελιξίας των προγραμμάτων σπουδών, καταργείται η επιστημονική πειθαρχία, ενώ τα πτυχία γίνονται σχεδόν προσωποπαγή και a la carte, γεγονός που θα οδηγήσει σε πολυδιάσπαση των ήδη υποστελεχωμένων σχολών.

Άρθρα 79 - 97. Θεσπίζεται η μη αναγνώριση της μεταπτυχιακής διδασκαλίας στις υποχρεώσεις των μελών ΔΕΠ, γεγονός που θα καθιστά τα μεταπτυχιακά παράλληλη απασχόληση, με αποτέλεσμα, να υπάρχει ανάγκη για πλήρη και γενικευμένη εισαγωγή διδάκτρων. Μάλιστα, οι υποτροφίες, για οικονομικά ασθενείς, ισχύουν μόνο για φοιτητές με εξαιρετικές επιδόσεις, ασχέτως κοινωνικών αναγκών και προτεραιοτήτων.

Άρθρα 179 – 205. Είκοσι έξι άρθρα για πειθαρχικά παραπτώματα, με αυστηροποίηση των ποινών, καταστολή και αυταρχισμός σε φοιτητές και καθηγητές !

Κυρίες και κύριοι συνάδελφοι, το νομοσχέδιο δεν αντιμετωπίζει την υποχρηματοδότηση. Δεν μεριμνά για τη φοιτητική αναβάθμιση. Δεν αντιμετωπίζει το πρόβλημα των υποδομών. Αντιθέτως, δημιουργεί ένα πανεπιστήμιο αυταρχικό, συγκεντρωτικό, με γραφειοκρατική δομή, πλήρως εξαρτώμενο από την αγορά και τη συμμετοχή των εκπροσώπων της στα συμβούλια διοίκησης.

Ουσιαστικά, συμπληρώνοντας τις νομοθετικές πρωτοβουλίες σας, κυρία Υπουργέ, με την εξίσωση των τίτλων των ιδιωτικών κολεγίων με αυτά των πανεπιστημίων, όπως και το αντίστοιχο, με την ελάχιστη βάση εισαγωγής, δημιουργείτε ένα πανεπιστήμιο πλήρως ελεγχόμενο και εξαρτώμενο, αποκομμένο από την κοινωνία και τις ανάγκες της, υποταγμένο στη νεοφιλελεύθερη οικονομία και τις επιταγές της.

Ευχαριστώ πολύ. Τα υπόλοιπα στην Ολομέλεια.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κι εμείς ευχαριστούμε, κυρία Βέττα.

Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:**  Ευχαριστώ πολύ κύριε Πρόεδρε.

Κύριε Πρόεδρε, κυρία Υπουργέ, κύριε Υπουργέ, κυρίες και κύριοι συνάδελφοι, η νέα γενιά και η χώρα μας έχουν ανάγκη από σύγχρονη, δημόσια, δωρεάν και υψηλού επιπέδου πανεπιστημιακή εκπαίδευση.

Μετά και τη συζήτηση που έγινε και τις τοποθετήσεις των φορέων και τις ομιλίες, τις οποίες άκουσα από όλους τους συναδέλφους, όλων των κομμάτων, πιστεύω ότι η Κυβέρνηση, αντ’ αυτού και η Υπουργός, δημιουργούν ένα πανεπιστήμιο αυταρχικό, ιεραρχικό, υπερσυγκεντρωτικό, αντιδημοκρατικό και γραφειοκρατικό. Ένα πανεπιστήμιο, που είναι στον αντίποδα του πανεπιστημίου, το οποίο, σήμερα, έχει καταφέρει να είναι στο 10% όλων των πανεπιστημίων, διεθνώς. Φαίνεται ότι οι άριστοι απειλούνται από τους θεσμούς αριστείας της χώρας μας.

Συνοπτικά, σε τέσσερα σημεία, νομίζω, ότι μπορούμε να επικεντρωθούμε. Νομοθετεί αυτό το νομοσχέδιο ολιγαρχική δομή διοίκησης, υπερεξουσίες, υπεραρμοδιότητες στο Συμβούλιο Διοίκησης και στον πρύτανη, που διορίζει πλήθος οργάνων και καταργεί ουσιαστικά το αυτοδιοίκητο των ΑΕΙ. Πολυδιάσπαση πτυχίων. Πτυχία μεγάλα, μεσαία, μικρά ανάμικτα και σε παραλλαγές. Και, βέβαια, αυτή η ποικιλία προγραμμάτων σπουδών προσφέρεται από το υποστελεχωμένο και υποχρηματοδοτούμενο πανεπιστήμιο, προφανώς, από ελαστικά εργαζόμενους. Νομοθετεί ένα ολιγομελές σώμα έντεκα μελών, εκ των οποίων τα πέντε μέλη δεν θα είναι καν μέλη του πανεπιστημίου, θα διοικούν, χωρίς λογοδοσία και θα υπάρχει απουσία θεσμικών και ελεγκτικών μηχανισμών. Νομοθετεί ότι η ίδρυση και η συγχώνευση και κατάργηση ακαδημαϊκής μονάδας, πραγματοποιείται, με προεδρικό διάταγμα, χωρίς τη σύμφωνη γνώμη της Συγκλήτου.

Εμείς τι λέμε; Τι αντιπροτείνουμε; Απέναντι σε αυτή την πολιτική, την οποία θεωρούμε καταστροφική, προτείνουμε οκτώ σημεία. Τη δημοκρατική διοίκηση και λειτουργία του πανεπιστημίου, με διασφάλιση της αντιπροσωπευτικότητας της εκλογικής διαδικασίας ανάδειξης των μονοπροσώπων και συλλογικών οργάνων διοίκησης, τα οποία εκλέγονται, απευθείας, από την πανεπιστημιακή κοινότητα, με καθολική ψηφοφορία.

Δεύτερον, διπλασιασμός της χρηματοδότησης των ΑΕΙ σε βάθος τετραετίας.

Τρίτον, διπλασιασμός του αριθμού μελών ΔΕΠ, σε βάθος τετραετίας – 2.000 διορισμοί ανά έτος. Αυστηρή τήρηση του νόμου για την προκήρυξη κάθε θέσης που προκύπτει από συνταξιοδότηση μέλους ΔΕΠ.

Τέταρτο σημείο, δωρεάν λειτουργία φοίτησης των προγραμμάτων μεταπτυχιακών σπουδών, κάλυψη με δημόσια δαπάνη, των ανελαστικών τους εξόδων.

Πέμπτον, προγράμματα υποστήριξης διδασκαλίας της έρευνας των μελών ΔΕΠ και του λοιπού διδακτικού προσωπικού.

Έκτον, ριζική ενίσχυση των υποτροφιών, σε νέους επιστήμονες υποψήφιους διδάκτορες – μεταδιδάκτορες.

Έβδομον, άμεση κατάργηση της ελάχιστης βάσης εισαγωγής, καθιέρωση της δυνατότητας ελεύθερης πρόσβασης σε πανεπιστημιακά τμήματα, στα οποία η ζήτηση για τις προσφερόμενες θέσεις το επιτρέπουν.

Όγδοον, τη δημιουργία διετών πανεπιστημιακών προγραμμάτων επαγγελματικής εκπαίδευσης επιπέδου 5 του ευρωπαϊκού πλαισίου επαγγελματικών προσόντων μεταδευτεροβάθμιας εκπαίδευσης, στα οποία θα εισάγονται, χωρίς εξετάσεις, οι απόφοιτοι των ΕΠΑΛ.

Κυρίες και κύριοι συνάδελφοι, το ελληνικό δημόσιο πανεπιστήμιο βρίσκεται στο στόχαστρο της νεοφιλελεύθερης πολιτικής για τη διάλυσή του. Παρόλα αυτά, συνεχίζει να είναι ποιοτικό, διεθνοποιημένο, να παράγει επιστήμονες υψηλής στάθμης, ως θεσμός δημόσιου χαρακτήρα. Με αυτόν το χαρακτήρα θέλει να «τελειώνει» η Κυβέρνηση του κ. Μητσοτάκη, επιχειρώντας να καταργήσει τις προβλέψεις του άρθρου 16, επί της ουσίας, σε συνδυασμό, βέβαια, με την παγκόσμια πρωτοτυπία της αστυνομίας, μέσα στα πανεπιστήμια, τη μείωση των εισακτέων και γενικά τη συρρίκνωση του χώρου της πανεπιστημιακής εκπαίδευσης.

Αλήθεια, κυρία Υπουργέ, τι θα κάνετε με το ΔΙ.ΠΑ.Ε., το Διεθνές Πανεπιστήμιο της Ελλάδος, στη Θεσσαλονίκη και τα τμήματα, που ακούγεται, ότι θα καταργηθούν; Σας ζητούμε να αποσύρετε τη διάταξη, είδα και ο κ. Παπαϊωάννου, ο Πρύτανης, ήταν θετικός προς αυτή την κατεύθυνση, με την κατάργηση των νομικών προσώπων δημοσίου δικαίου της Γεωπονικής και του Δασολογικού και μιλάω για τα αγροκτήματα στο Περτούλι και στον Ταξιάρχη.

Κυρία Υπουργέ, είστε λάτρεις των δημοσκοπήσεων, σε βαθμό που τις χρησιμοποιείτε και ως επιχείρημα, υπέρ της νομοθέτησής σας. Έτσι, στην Επιτροπή μας, αναφερθήκατε στην έρευνα της εταιρείας MARC, που διεξήχθη, σε πάνω από 1.000 νοικοκυριά και, σύμφωνα με την άποψή της, καταδεικνύει την ευρύτατη συμφωνία των ερωτηθέντων, με τις βασικές ρυθμίσεις του Υπουργείου και μάλιστα, ότι σύμφωνα με την έρευνα, η απήχηση των αλλαγών αυτών είναι διακομματική, αφού εκτός από ψηφοφόρους της Ν.Δ., του ΠΑΣΟΚ-ΚΙΝΑΛ, του ΣΥΡΙΖΑ και του ΚΚΕ, καθώς και άλλων μικρότερων κομμάτων, δηλώνουν, με βάση την ψήφο τους στις τελευταίες εκλογές, ότι διάκεινται θετικά στις αλλαγές, που επιφέρετε και μάλιστα μας καλέσατε να τοποθετηθούμε.

Κυρία Υπουργέ, αντιπαρέρχομαι την αποσπασματικότητα των παραδοχών, αναφέρθηκαν, άλλωστε, από τους ομιλητές, θέλω, όμως, να επισημάνω τα εξής. Υπάρχουν και άλλες έρευνες, δυστυχώς, για την κυρία Κεραμέως, όπως η πρόσφατη της MRB, όπου αποτυπώνεται η δημοτικότητα των μελών της Κυβέρνησης. Η ίδια έχει την πρωτιά, με 59,2 των ερωτηθέντων στις όχι ευνοϊκές γνώμες. Αφού, λοιπόν, όλα είναι καλώς καμωμένα από την ίδια, γιατί αυτό δεν αποτυπώνεται σε αυτή την έρευνα; Μήπως, γιατί μόνο η ίδια βλέπει και βάζει καλό βαθμό στην πολιτική της, ενώ όλοι οι φορείς, όπως φάνηκε και στη διαβούλευση, είναι ενάντια; Ενδιαφέρον είναι επίσης το γεγονός, ότι οι φορείς, που η πολιτική της απαξιώνει, δηλαδή, πανεπιστήμια και σχολεία, έχουν στους πολίτες, στην ίδια έρευνα, 59,3% θετικό βαθμό εμπιστοσύνης. Υπάρχει κάποια τοποθέτηση στις δημοσκοπήσεις αυτές;

Κυρίες και κύριοι συνάδελφοι, όσον αφορά το μέρος τρίτο του νομοσχεδίου, για τις εκκλησιαστικές επαρχίες του Οικουμενικού Πατριαρχείου στη Δωδεκάνησο και άλλες διατάξεις, με τα Κεφάλαια Α΄ και Β΄, είναι ένα βήμα, που έπρεπε να γίνει, εδώ και πολύ καιρό και ακολουθεί, σε πολλά σημεία, τη συμφωνία του πρώην Πρωθυπουργού, Αλέξη Τσίπρα και του Αρχιεπισκόπου, κ.κ. Ιερώνυμου, το 2018, που προσπάθησε να λύσει το καθεστώς ομηρίας, στο οποίο οι προηγούμενες κυβερνήσεις είχαν καταδικάσει, επί δεκαετίες, τους ιερείς. Εμείς υποστηρίζουμε ρυθμίσεις, που εγγυώνται τα εργασιακά, ασφαλιστικά και συνταξιοδοτικά δικαιώματα κάθε εργαζόμενου και οι ιερείς είναι συγχρόνως και εργαζόμενοι, γι’ αυτό δικαιούνται να έχουν όλα τα δικαιώματα, που απολαμβάνουν και οι εργαζόμενοι: Εγγυημένη σύνταξη, υγειονομική περίθαλψη και εργασιακά δικαιώματα. Η σύσταση οργανικών θέσεων και όχι η νέα πρόσληψη ιερέων, σε αριθμό ίσο με τον αριθμό των ιερέων, που μισθοδοτούνται από το δημόσιο και έχει δημοσιευθεί στην Εφημερίδα της Κυβερνήσεως ο διορισμός τους, είναι ένα αυτονόητο βήμα και δεν μπορεί να χρησιμοποιείται από την Κυβέρνηση ούτε χρησιμοθηρικά, ούτε, πολύ περισσότερο, ψηφοθηρικά. Άλλωστε, αυτό εκφράσαμε και στον Ιερό Σύνδεσμο Κληρικών Ελλάδος, στη συνάντησή μας, στις 15 Μαρτίου 2022 στη Βουλή.

 Να μην ξεχνάμε, λοιπόν, ότι στην Ελλάδα, οι εκκλησίες είναι εκκλησίες του λαού, όχι ενός Κόμματος. Όσο, κυρίες και κύριοι συνάδελφοι, και αν ο κύριος Μητσοτάκης έχει δυσανεξία, όπως ουσιαστικά εξέφρασε στη Βουλή, για τη λέξη «λαός» και κάτι που φαίνεται ότι διαπερνά και το σημερινό νομοσχέδιο, από τον λαό εξακολουθούν να πηγάζουν όλες οι εξουσίες, να υπάρχουν υπέρ αυτού και του έθνους και η λαϊκή κυριαρχία θα είναι το θεμέλιο του πολιτεύματος μας, όπως άλλωστε ορίζει το άρθρο 1 του Συντάγματος. Κατά την άποψη μου, λοιπόν, ο λαός θα σας δώσει την απάντηση στις εκλογές, όποτε γίνουν, ψηφίζοντας για μια νέα προοδευτική κατεύθυνση της χώρας, με νίκη του ΣΥΡΙΖΑ-Προοδευτική Συμμαχία. Γιατί ο λαός, αυτός είναι ο αφέντης και κριτής τελικά.

Κυρίες και κύριοι συνάδελφοι, κύριε Πρόεδρε, ευχαριστώ.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κ. Αμανατίδη. Το λόγο έχει ο κ. Μπούμπας.

 **ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Κυρία Υπουργέ, αν δεν σπουδάσεις την αμαρτία, δεν μπορείς να διδάξει την ηθική. Είναι ένα πολύ ωραίο φιλοσοφημένο ρητό, το οποίο αναγραφόταν κάποτε στο Αριστοτέλειο Πανεπιστήμιο. Και, δυστυχώς, ο χώρος της παιδείας έχει πάρα πολλές αμαρτίες. Αμαρτίες, κατ’ άλλους, βέβαια, γλωσσολόγους, είναι η απόσταση. Πρέπει να κρατάμε μια απόσταση από κάποιες τουλάχιστον αρχές, που πρέπει να διέπουν τη λειτουργία των πανεπιστημίων. Εδώ, όμως, τώρα τι γίνεται; Η τριπλέτα για την εύρυθμη λειτουργία του πανεπιστημίου είναι μία και το λένε οι πανεπιστημιακοί, στο διάβα του χρόνου. Είναι η αυτονομία, η λογοδοσία και η αποτελεσματικότητα. Πρέπει το πανεπιστήμιο να είναι αυτόνομο, για να μπορεί να πλαισιώσει με τις ιδέες του, να μπορεί να λειτουργήσει εύρυθμα, να μεταλαμπαδεύσει αυτά στους φοιτητές, για να έχουμε απτά αποτελέσματα. Το πανεπιστήμιο, που θεσμοθέτησε, το 1810, ο Αδαμάντιος Κοραής έπαιξε ένα σημαντικό ρόλο για την εύρυθμη λειτουργία της δημοκρατίας. Πάρτε, ας πούμε την ιστορία, να δείτε το Εθνικό Καποδιστριακό Πανεπιστήμιο, το οποίο συνέδραμε, σε μία κοινωνική συνοχή.

Ποια είναι τα λάθη, που γίνονται, τώρα; Το πιο πετυχημένο ίσως νομοσχέδιο από την εκάστοτε κυβέρνηση, στο θέμα της παιδείας, είναι αυτό, που έχει τα λιγότερα λάθη. Στο θέμα της διοίκησης, αυτό το περιβόητο administration, που πρέπει να υπάρχει στα πανεπιστήμια, κατά τους αγγλοσάξονες, υπάρχουν κάποια λάθη, με βάση ξένα πρότυπα πανεπιστήμια, στον τρόπο διοίκησης, με τα συμβούλια, που έχετε θεσμοθετήσει. Ποια είναι η ειδοποιός διαφορά; Προσπαθώ, τις τελευταίες ημέρες, να μελετήσω τον τρόπο διοίκησης, στη Μασαχουσέτη του Πανεπιστημίου του Κέμπριτζ, ένα Πανεπιστήμιο, που ιδρύθηκε, το 1861, λειτούργησε το 1865 και είναι πρότυπο για το πώς διοικείται. Τι γίνεται, όμως, εκεί; Υπάρχουν τα συμβούλια των επιτρόπων. Στα συμβούλια των επιτρόπων, που εκλέγεται ο πρόεδρος, εκλέγεται μέσα από ένα ευρύ φάσμα από διδάσκοντες. Αυτή είναι η διαφορά. Όταν εκλεγεί ο πρόεδρος, διαλέγει τους αντιπροέδρους και τους διοικητικούς, που θέλει να διοικήσει το συγκεκριμένο Πανεπιστήμιο, αλλά οι διοικητικοί είναι πρώην ακαδημαϊκοί. Άρα, είναι άνθρωποι, που έχουν σχέση με τη γνώση του πανεπιστημίου και δεν είναι εξωγενείς παράγοντες, δεν είναι ξένα κύτταρα, δεν είναι ξενιστές, να χρησιμοποιήσουμε αυτόν τον όρο. Είναι κύτταρα του Πανεπιστημίου, που επέλεξαν, μετά από πολλά χρόνια, ως ακαδημαϊκή καριέρα στο Κέμπριτζ, να γίνουν διοικητικοί. Άρα, λοιπόν, η διοίκηση. Αυτή είναι η ειδοποιός διαφορά, με αυτό περί των συμβουλίων διοίκησης, τώρα, είναι από τους ίδιους τους ακαδημαϊκούς. Και εμείς τι λέμε, ως Ελληνική Λύση, γι’ αυτό; Λέμε να είναι κοινής αποδοχής ένας πρύτανης, μέσα από ακαδημαϊκά κύτταρα. Χρειάζονται αλλαγές στο μοντέλο διοίκησης των πανεπιστημίων, στην Ελλάδα; Ναι, χρειάζονται. Κανείς δεν το αμφισβητεί. Πρέπει να γίνουν τομές. Πρέπει, κατ’ εμάς, κατά την ιδεολογική μας πλεύση, ως Ελληνική Λύση, να φύγει το κομματικό κλισέ και οι φοιτητικές κομματικές οργανώσεις από τα πανεπιστήμια; Ναι. Θέλουμε το φοιτητή, με πολιτική σκέψη; Τον θέλουμε. Όχι, όμως, με κομματικά κλισέ. Και μάλιστα χθες, αυτό που και εγώ είπα, ότι θα μπορούσαν να μιλήσουν φοιτητές, γιατί είναι οι ίδιοι που βιώνουν τα προβλήματα, θα μπορούσε να γίνει, κατά το πρότυπο της Βουλής των Εφήβων. Δηλαδή, θα μπορούσε να γίνει και με κλήρωση, για κάποιους φοιτητές, να έρθουν εδώ να μας πούνε τα προβλήματα, που αντιμετωπίζουν.

 Μέσα από αυτό το νομοσχέδιο, περιμένει και ο μέσος Έλλην, οικογενειάρχης φορολογούμενος πολίτης, να ξέρει ότι τα πανεπιστήμια θα λειτουργούν στην ώρα τους, τα μαθήματα θα γίνονται στην ώρα τους, το παιδί θα τελειώσει στην ώρα του, γιατί δεν μπορεί και δεν αντέχει, αιμορραγεί η μέση ελληνική οικογένεια στο να πληρώνει αυτά τα χρήματα, που δαπανά, για να μπορέσει το παιδί να σπουδάσει.

Ποια είναι τα άλλα λάθη, που γίνονται; Κατ’ αρχάς, το πτυχίο δεν μπορεί να είναι συνυφασμένο με την αγορά εργασίας. Ένα πανεπιστημιακό πτυχίο πρέπει να δώσει μια ευρεία σκέψη, προκειμένου ο φοιτητής να μάθει να σκέφτεται και όχι τι να σκέφτεται. Εάν πάμε σε μια στείρα εξειδίκευση, απέναντι στην αγορά εργασίας, το πανεπιστήμιο χάνει το κύρος του, διότι δεν είναι επιστήμη, είναι τεχνογνωσία, έτερον εκάτερον. Πρέπει να δούμε, λοιπόν, το πώς θα αγκαλιάσουμε, πάνω από όλα, αυτά τα παιδιά, μέσα από ευέλικτες ομάδες, που πρέπει να διδάσκονται και σίγουρα πρέπει να υπάρχουν και κριτήρια αξιολόγησης, σίγουρα των πανεπιστημιακών, αλλά να είναι πραγματική, μια αξιολόγηση, που θα κάνει ένα πανεπιστήμιο να είναι κοντά στην αγορά εργασίας, όχι, όμως, με μια στείρα εξειδίκευση.

Το είπα και χθες. Δεν δεσμεύεστε, ως Κυβέρνηση, να πείτε η έρευνα τι είναι; Είναι συλλογή πληροφοριών, προκειμένου να βελτιώσει τις συνθήκες ζωής των πολιτών. Αυτό είναι η έρευνα και εγώ, ως δημοσιογράφος, κάνοντας την έρευνα, έπρεπε να διαπιστώσω, όλα αυτά τα χρόνια, την αλήθεια, για να δώσω μια σωστή είδηση, για να έχω και τη συνείδησή μου καθαρή. Το ίδιο γίνεται, σε όλες τις επιστήμες. Τι γίνεται, λοιπόν, εδώ; Γίνεται έρευνα στα πανεπιστήμια, υπάρχει χρηματοδότηση από τη φορολογία, που πληρώνει ο μέσος Έλλην πολίτης και ο νόμος δεν υποχρεώνει τα πανεπιστήμια να δίνουν τις έρευνες στην αγορά εργασίας. Άρα, λοιπόν, οι έρευνες αυτές χάνονται στα σεντούκια των πανεπιστημιακών ιδρυμάτων –το λένε οι ίδιοι οι πανεπιστημιακοί – είναι μελέτες και έρευνες, οι οποίες θα μπορούν να εργαλειοποιηθούν, προς όφελος της αγοράς και δεν γίνονται, γιατί δεν είναι υποχρεωμένοι οι πανεπιστημιακοί να δώσουν αυτές τις έρευνες στη δημοσιότητα.

Η κοινωνία και η οικονομία αλλάζει, συνεχώς. Σίγουρα, τα πανεπιστήμια πρέπει να βλέπουν τις διακυμάνσεις της οικονομίας, για να μπορούν να κάνουν και καινοτόμες προτάσεις και με νεοφυείς επιχειρήσεις, που πρέπει να υποστηρίξουμε, αλλά είναι αδιανόητο μια ερευνητική ομάδα των πανεπιστημίων να μην είναι υποχρεωμένη να δώσει την έρευνα στην αγορά εργασίας. Δεν συνάδει. Άρα, πώς εσύ θα έχεις τα πανεπιστήμια κοντά στην αγορά, για να υπάρχει μια εναρμόνιση ή να μην απέχουν οι φοιτητές, όταν θα πάρουν το πτυχίο τους από την αγορά; Είναι οξύμωρο αυτό, όπως τουλάχιστον γίνεται.

Οπότε, υπάρχει μια σύνθεση προβλημάτων στην ελληνική παιδεία - εκπαίδευση, η οποία θέλει το χρόνο της. Η κουλτούρα δεν αλλάζει, από τη μια μέρα στην άλλη. Θέλει πάρα πολύ μεγάλη προσπάθεια και ούτε από νόμους έρχεται αλλαγή επιπέδου, αλλαγή κουλτούρας και στα ελληνικά πανεπιστήμια.

Σήμερα, πρέπει να πούμε ότι 2 Έλληνες διακρίθηκαν στο Πανεπιστήμιο της Μασαχουσέτης, διότι κατάφεραν - φωτεινά μυαλά, είναι αυτά τα μυαλά, που πρέπει να τα κρατήσουμε στην Ελλάδα, αλλά έτσι δεν κρατιούνται, να υπάρχει αυτή η αβεβαιότητα στο εργασιακό περιβάλλον, διότι δεν υπάρχει ορθός επαγγελματικός προσανατολισμός- βραβεύτηκαν, διότι κατάφεραν να βάλουν μια εφαρμογή στα κινητά τηλέφωνα, για να ξέρει ο μέσος καταναλωτής τι ενέργεια δαπανά, σε πραγματικό χρόνο και είναι ευχάριστο, είναι υπερηφάνεια, για την Ελλάδα, που 2 ελληνικά μυαλά, 2 φωτεινά μυαλά, βραβεύτηκαν σε παγκόσμια κλίμακα.

Θα έχουμε την ευκαιρία, βέβαια και στην Επιτροπή, όπως και τα ανέλυσε η ομοϊδεάτισσα μου, κατ’ άρθρο, αλλά εδώ το πανεπιστήμιο σίγουρα πρέπει να είναι πειραματιζόμενο και όχι πειραματικό. Εμείς κάνουμε ένα πανεπιστήμιο πειραματικό και όχι πειραματιζόμενο, κάνουμε ένα πανεπιστήμιο, το οποίο το θεωρούμε ξένο κύτταρο, αλλά πάντα ο ρόλος, να το ξέρει η εκάστοτε κυβέρνηση, ενός πανεπιστημίου είναι να πηγαίνει κόντρα στην Κυβέρνηση. Αυτός είναι ο ρόλος του πανεπιστημίου. Είναι ο συνήγορος του διαβόλου, να το πω έτσι. Είναι το συνταγματικό δικαστήριο, που εμείς, ως Ελληνική Λύση, φωνάζουμε να υπάρχει στο δημοκρατικό καθεστώς μας και δεν υπάρχει. Αμφισβητεί πολλά πράγματα, προκειμένου να βελτιώσει τη δημοκρατία, να γαλουχήσει χαρακτήρες και να μπορεί πραγματικά σε αυτά τα πνεύματα να δώσει μια οξυδέρκεια και μια ανησυχία, μέσα από τις σπουδές.

Και κάτι τελευταίο: Το πανεπιστήμιο δεν μπορούμε να το αντιμετωπίσουμε, ως εταιρεία. Δεν είναι εταιρεία το πανεπιστήμιο. Είναι μια κοινωνία και επειδή όλα γίνονται από ομάδες και όλα τα καλά γίνονται από παρέες, ο Νίτσε έλεγε ότι τα μεγάλα σεμινάρια μας μεγαλώνουν τα αυτιά και μας ρουφούν το μυαλό, άρα, θέλει διαλέξεις, θέλει αυτές οι μικρές παρέες των πανεπιστημίων να ευοδώσουν πραγματικά, για να έχουν αποτέλεσμα, διότι αν δούμε ετυμολογικά και τη λέξη «university» που είναι Λατινική και είναι «universitas», τι σημαίνει αυτή η λέξη;

Σημαίνει ομάδα, σημαίνει σωματείο, διότι οι πρώτοι καθηγητές πανεπιστημίων, κατά τη διάρκεια του Μεσαίωνα ήταν από ομάδες και από σωματεία, που χρηματοδοτούνταν από αυτά.

Που θέλουμε να καταλήξουμε;

Άρα, λοιπόν, το ίδιο το πανεπιστήμιο –ολοκληρώνω, κύριε Πρόεδρε – είναι ομάδα, είναι ένα σωματείο μη κερδοσκοπικού χαρακτήρα. Αν θέλετε να ανοίξουμε μια συζήτηση για τα ιδιωτικά πανεπιστήμια, αυτό είναι άλλο. Θα την κάνουμε, αν θέλετε. Όμως, το να υποβαθμίσουμε ένα δημόσιο πανεπιστήμιο, εθνικού χαρακτήρα, με τον τρόπο διοίκησης, μόνο και μόνο, κάτω υπό τη σκέπη του μάνατζερ, αυτό είναι η εμπορευματοποίηση. Είναι επικίνδυνο, το είπα και χθες, όταν βάλατε μάνατζερ στα νοσοκομεία, δεν ήρθε θετικό πρόσημο στα νοσοκομεία. Πάλι, υπάρχουν προβλήματα, εκεί. Άρα, λοιπόν, θέλει μεγάλη προσοχή. Αυτή η διαφορά, που διαπίστωσα, με διακεκριμένα πανεπιστήμια, φέρνοντας, ως παράδειγμα τη Μασαχουσέτη, είναι ότι η διοίκηση γίνεται από ακαδημαϊκούς. Γίνεται από ΔΟΕ, δεν γίνεται από εξωγενείς παράγοντες και ξένα κέντρα, κυρία Υπουργέ. Αυτή είναι μια ειδοποιός διαφορά με τα συμβούλια διοίκησης, που θέλετε να πράξετε. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε κι εμείς.

Κυρίες και κύριοι συνάδελφοι, ολοκληρώνεται η κατ’ άρθρο συζήτηση του νομοσχεδίου. Θα συνεχίσουμε, τη Δευτέρα, στις 13.00΄. Καλό Σαββατοκύριακο σε όλους.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 18.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**